
Dem fürsichtigen und weisen herren Antoni Kuntzen, diser zeit schulteiß zu Rufach, embeut Jörg Wickram sein underdienstbaren gruß zuvor.

 

Es habend sich, günstiger weiser herr, die alten fast in iren gedichten beflissen, das dieselbigen nit so gar on nutz und fruchtbarkeit der jugend fürzuspieglen gewesen, sunder die jugend sunderlich von üblem und laster abzogen, darneben auch vilmalen zu der forcht unnd scham bewegt und getriben, welche stück warlich nit die geringsten tugenden an einem jungen mögen geacht werden. Dann auß forcht und scham erwachßet alle tugend in einem jungen; wa aber dise zwey liecht erloschen, do blibt wenig guter sitten in alten und jungen, und ist auch nichts auff der gantzen welt, so die zart jugend mehr von bößen sitten abzieht, dann eben das, so ein junger des anderen gefährlicheit erwegen und ermessen thut, nimpt im darbey ab, was auß loser, bößer geselschafft entspringet. Herwider ist auch den jungen angeboren von natur, wo anderst ein recht fundament ist, das sie gern, so sie recht und wol geschickt handlen, gelobt seind; sie nemen auch fleißig war, so man andre jungen ir wolthat halben lobet, befleißen sich demnach des guten desto mehr. Man find aber leyder vil, so weder umb beyspil, loben noch schelten gar nichts geben, sunder auff ihrem gutdunckel also hinaußfaren, geben weder umb vatter, muter, leer und schulmeister gar nicht; und so die jetzund vatter und muter die gröst und höchst freud sein solten, geberen sie in das allerjämmerlichstes klagen und trauren.

Derselbigen hab ich dreyerley arten beschriben: erstlich die, so guter sitten und geberden seind, sich selb zu den tugenden und von den lastren abziehen. Zum andren seind etlich jungen, die das mittel halten; so sie ir beiwonung bey frummen gehorsamen kinden haben, geratend sie fast wol; wo man sie aber und er bößen mutwilligen kinden ir geselschafft laßt haben, werden sie beiwylen in grosse geferlickeit verfürt. Zum dritten fyndt man solch böße martialische und saturnische köpff, so am andren jungen nit sehen mögen, das sie iren älter gehorsammen, weisen sie auff alle büberey, schand und laster, damit dann manig frumb kind durch böße gesellschafft verfürt wirt. Was aber deren jedem auß seinem fleiß erfolget, wirb hie als in einem spiegel fürgemalet und der weychen jugend nutzlich darin zu lesen, damit sich die ehrlichen gemüter unnd herrlichen ingenia nit durch böße geselschafft verfüren lassen.

Dieweil ir nun, weiser herr, von gott dem allmechtigen auch mit lieben und wolerzognen kinden begabt seind, hab ich euch diß mein sohlechts büchlein, so dann auch nur für die jungen kinder gemacht, zuschreiben wöllen, damit die jugend, als euwer liebe kind, sich selb vor arger und bößer gselschafft hüten mög, den tugenden mehr dann den lastern nachgedencken. Dann ich mich je umb vilfaltige guthat, so mir von eüwer weißheit widerfaren, nit anders kan oder weiß zu verdienen dann eben mit dem, so ich mit meinem verstand, der sehr gering ist, mag außrichten. Gott wolt, mir grössers müglich wer, wolt ich mich in allem guten und früntlichen willen erzeygen. Wünsch euch hiemit vil glückseliger neüwer jor.

 

Datum Colmar den 26. hornungs anno 1554.

 

Jüngling, wilt du gen Antorff faren,

Liß mich, so magstu dich bewaren

Vor bulschafft, schlam und bösem spyl,

Die all drey bringen schadens vil.

 

 

1.

Wie der ritter Gottlieb mit seinem gebätt sampt seinem weib gott fleißiglichen umb ein leiblichen erben bitten thunt, und wie in gott einen erben bescheret.

Es ist gewesen vor langen jaren ein frummer alter ritter an dem hoff zu Preüssen, welcher seine tag in mannlichen und ritterlichen thaten hinbracht biß auff fünfftzig jar, so das er keinem ehlichen weib vermehelt ward. Mitler zeit fügt sich, das ein richer edelmann an des bochmeisters hoff mit tod abging, welcher des hochmeisters schenck gewesen was; an desselbigen statt kam der obgenant ritter, genant Gottlieb.

Zu einer zeit begab sich, das er seines amptes pflegen thet, seinem herren in kostlichen guldinen geschirren den wein dartrug. Der hochmeister, welcher gar ein betagter alter mann was, als er den ritter ersehen unnd seiner langen getrüwen dienst bedencken thet, gedacht er in im selb: ›Diser dein getrüwer diener vor lang umb seine gefleissen dienst bas verdient gewesen wer, aber auß meinem grossen unfleiß nit bedacht worden ist; nun hat sich das glück jetz gleich gegen im erblicket, wo im anderst ein semlichs gefellig sein wil.‹ Mit disen gedancken den ritter ernstlich mit unabgewendeten augen ansach. Davon im der ritter Gottlieb nit wenig schrecken nam, jedoch mit unbeweglichen augen seinen herren ansach; dann er sich aller straff unschuldig wußt.

Sein herr fieng in an gütlich anzusprechen also sagende: ›Gottlieb, edler und gestrenger ritter, deine langen und getreuwen dienst seind mir unvergessen. Darumb, so du wilt, magst du ein zimliche bitt an mich wenden. Was mir dann müglich ist mit land und leuten, hab und gut, solle dir nit versagt sein, damit du auch einmal diner diensten entladen werdist. Zu dem ist dir unverborgen der todt meines lieben dieners, welcher das schenckenampt vor dir getragen, der dann ein schön jung züchtig edel weib verlassen hat mit übergrossem reichtumb und on alle kinder. Wo dir nu anmütig wer, die zu der heyligen ehe zu haben, wölt ich die sach dohin triben und fürderen, das sie dich für iren herren und gemahel nemmen solt; darzu wolt ich dich reichlich begaben und außsteüren. Darauff magstu mir wol dein guten willen zu verston geben.‹ – Gotlieb, wiewol ein mechtiger strenger ritter, so was er doch an gut nit so gar überflüssig reich; derhalben nam er im einen kurtzen bedanck und sagt: ›Allergenädigster fürst und herr, die sach ist nit gut abzuschlagen; dann die frauw ist schon, jung und frumb. Darumb bit ich auff das demutigist, so müglich, euwer fürstlich gnad wölle die sach zu dem zeitlichesten fürderen; will ich mich dannocht zu aller zeit in eüwer fürstlichen gnaden diensten, auff das undertenigst und gehorsam finden lassen.‹

Alsbald nun das mal vollendet was und die taffel hingenummen, ließ der hochmeister die frawen für in beruffen, iren alle sach erzelende des ritters halb. Die fraw zustund sich mit aller zucht und scham in des hochmeisters schutz und schirm ergeben thet und imme irenthalben zu handlen allen vollen gewalt übergabe. Zuhand ward der tag angesetzt, und kurtz darnach beschahe der hantschlag; dann was gern gaht, bedarff nit vil treibens. Wie aber und mit was kostlicheit und freud die hochzeit volbracht ward, wöllend wir von kurtze wegen underlassen, damit wir bald zu der materi greiffen, dovon dann diß gantz büchlein sagen würdt.

Diser ritter Gottlieb und sein gemahel also früntlich und fridsam und in grossen freüden mit einander lebten; allein was ir gröste kummerniß, das sie keinen erben von gott bekummen möchten, dann sie nun in das drit jar bey einander gewont hatten. Gottlieb der ritter belib an seinem ampt, pflag des mit grossem ernst und fleiß, hielte sich mit jedermann tugendtsam und früntlich, so das in meniglich liebgewan. Der hochmeister in Preüssen versahe in auch mit guten lehen, so das er einen herrlichen und ritterlichen stat füren mocht, nam fast zu an zeitlichen ehren und gut; allein bekummert in, wie obgemelt, das im gott kein frucht bescheren wolt. Darumb er dann mit grosser andacht gott den almechtigen täglichen batt, dem gelich thett auch sein liebste gemahel. Sie aber baten allein gott den herren umb die frucht, wenig bedencken, das ihn auch die gnad von gott verluhen wird, damit die frucht, so in von gott bescheret, in seinem göttlichen willen und wolgefallen aufferzogen wirde, welchs dann, die notwendigist bitt gewesen sein solt. Wie aber sie gott irer bitt erhöret und gewert hat, wie auch das kind, so in gott bescheret, aufferzogen, werdend ihr hernach hören.

 

2.

 

Wie eines armen bauren weib eines schönen sons genaß, und Gottlieb das kind auß der tauff hub, auch von seines gemahels und seiner gelübt.

Der edel und theür ritter Gottlieb hat in seinem lehenland einen armen baursmann, frumm und gerecht, aber eines gar ruhen und groben verstands. Den hat gott versehen mit einer tugentsamen haußfrauwen, welche ihm gar vil schöner kinder gebar, die er dann in grosser armut, aber doch in der forcht gottes aufferziehen thet. Der ritter und sein gemahel groß mitlyden mit ihnen, dem bauren und seinem weib, hatten, im tägliche hantreychung thetten, seine kinder mit speiß und kleideren versahen, und wo sie mochten zustatten kummen. Der baur was genant Rudolff und sein gemahel Patrix.

Nun begab es sich, das die gut Patrix aber eines kindes schwanger gieng. Sobald und sich nun die zeit irer geburt nehet, nam des ritters weib mit namen Concordia die Patrix zu ir in ir behausung und befalh, man solt ir wol und ehrlich pflegen, glich als wann sie es selb were. Dann sie sprach: ›Diewyl mich gott nit erhören wil von meiner sünd wegen, so soll mir dise frauw einen trost geberen, damit ich mein zeitlich freüd haben mag. Es sey gleich ein son oder ein tochter, soll es in aller gestalt als mein eigen kind aufferzogen werden.‹

Diß stund nit seer lang, die gut Patrix gewan grossen wehtagen (dann die zeit irer geberung sich nehet) und gebar einen gar schönen knaben, so das meniglich sagt, er solte eines küniges son billichen erkant werden seiner schöne und tugent halb. Von disem schönen kind name ir Concordia ein gar grosse freüd und frolocket nit anderst, dann wann das ir eigen fleisch und blut gewesen were. Jedoch zu allen zeiten ward sie auch hertzlich bekümmert und gedacht: ›Ach almechtiger himmlischer vatter, wie unerforschlich sind deine gericht, wie unaußsprechlich deine milten gaben! Mir hast du verluhen groß gut und zeitliche narung unnd mich aber diser freuden beraubet, unnd dise an zeitlichen güteren arme frauw begabst du mit so manigfaltigen freüden, gibst ihr sün und tochteren, in deren angesicht sie sich mit grossen freüden ersehen mag.‹

Mit solchen gedancken die edel Concordia ire zeit verdreib; das kind aber ward köstlichen unnd zertlichen ingebischlet unnd zu der tauff getragen. Gottlieb der ritter ward selbs götti oder pfetter. Und als er jetzundt das zart und schon kind also nacket und bloß auff seinen armen trug, erwag er gar schwerlich, das er von gott nit möcht erhört werden, und mit bekumberten hertzen sagt er: ›O mein gott und mein herr, dieweil mir diß kind als einem geistlichen vatter bevolhen ist, so will ich auch sein zeitlicher vatter sein, es versorgen und erziehen, als wann das mein eigen blut und fleisch were. Und ob du mich schon mitler weil mit einem oder mereren kinden begabtest, will ich dannocht diser meiner gelübdt nimmermer vergessen.‹

Do nu das kind getäufft ward und man das wider zu hauß brocht, empfienge das Concordia von den frawen, so das trugen, und brocht das zu seiner naturlichen muter, sagt also: ›Patrix, mein liebste fründin, nim hin von mir disen schönen und adelichen knaben, welcher dir von got beschert ist und dein eigen leiblich kind! Denselbigen befilhe ich dir nun zumol als minen son, das du ihm an keinem ding solt mangel lassen; und so dir etwas manglen werd, solt du mir das zustund öffnen; bald soll dir semlicher mangel gewendt werden. Deines mannes und anderer deiner kind solt du dir kein unmut tragen; dann inen soll guter raht beschehen.‹

Wer ward jemals frölicher dann die frumb und einfaltig Patrix, welche vormalen ire kindbetten in armen strowinnem hütlein hat außbringen müssen, sich mit milch, schwartzem rauhen brot und grober speis beholffen, in rauschendem stro die nacht mit unrüwigem schlaff verzeren! Die aber lag jetz in fürstlichem bett, ward mit guten pflegerin und vorgengerin versehen; man speiset sie mit herlichen kostbarlichen spysen, ir dranck was bei dem kostlichsten. Solche gute wartung was der guten frauwen ungewon, nams also mit grossem dank an und ward in kurtzer zeit gar schon und frech. Darbey ward auch ires gemahels Rudolfen nit vergessen, darzu irer anderen kinder. Der ritter Gottlieb hat ein pfleg oder vogtey in seinem land, welche jerlich ein schones inkummens hat; auff dieselbig satzte er den guten und einfaltigen Rudolfen, der ime auch sein korn und frucht getrüwlichen inziehen ward.

Das laß ich stahn und kumm wider an des ritters weib, welche grosse freüd mit dem jungen kind haben thet, jedoch von irern emsigen gebet nit abließ, sonder got täglichen bitten thet; der sie dann zuletst geweret, und ward sich in kurtzen befinden eines kindes schwanger gahn. Do ward grosse freüd bey ihr und irem gemahel gesehen, auch von allen denen, so umb und bey in woneten. Jedoch gewann sie iren angenummenen son je lenger je lieber; dann sie meynet, alles glück käme von im; wie dann auch ist. Wer armen leüten guts beweiset, denselbigen lonet got gewißlich hie im zeitlichen und dort ewig. Patrix, die gut fraw, hat seer grosse freüd an irem son Fridbrecht; und als der eben eines jars alt was, gnaß Concordia auch eines jungen sons.

Was aber für freüden und kostlicheit bey diser kindertauff und dem geburtstag fürgangen, ist nit von nöten zu melden, dieweil bey unseren zeiten von schlechten und gemeynen burgeren vil gepreng und kostlicheit fürgeht; dann die tauffdecken und andere kleidung sampt den kintsbettstatten auff das köstlichest müssen zugericht sein. Das laß ich einen jeden selb ermessen. Wie auch die kinder in iren kintlichen jaren aufferzogen worden seind, wil ich von kurtze wegen underlassen und anheben zu beschriben von dem an, da der ein knab sechs, der ander siben jar alt worden ist, wie und in was tugenden, künsten und anderen mannlichen thaten der ein durch gute geflißne lernung und underwisung zugenummen, und der ander aber von wegen zertlicher, weicher und unstraffbarer ufferziehung, dergleich von halstarriger böser geselschafft underweisen, gar eines unkündigen, groben und unartigen verstands worden, so das menicklich den edlen für einen bawren und des bawren son für edel schatzten.

 

3.

 

Wie die beiden jüngeling zu schulen gethon wurden, und wie Fridbert, des bawren son, den Wilbaldum weit an der lernung übertreffen ward.

Als nun die kinder in groß lieb von dem ritter und seinem gemahel aufferzogen wurden, gantz suber und zertlich mit gleicher kleidung und anderem versehen, Fridbert der jüngling was jetzund siben jar alt und Wilbald, des ritters son, sechsjärig, also das Gottfriden dem ritter gefallen thet, die kinder zu der schulen und andren freyen künsten zu ziehen. Des er dann fründtlich mit seinem weib sich underredt, wurden also glych mit einander beschliessen, im also nachzukommen. Der ritter sach ihm umb einen frummen züchtigen knaben, welcher sie zu schulen fürte und fleißige sorg und achtung auff die beiden jungen hett. Denselbigen iren pedagogen versolt der ritter erlichen und wol; mit kleidung, büchern und allem dem, so im von nöten was, ward er auff das rüchlichst versehen.

Der gut jung underzog sich der kinder mit ganzem fleiß, damit die kinder früntlich und nit mit bolderischer weiß zu der lernung gezogen wurden. Diß verfieng auch an den beiden kinden seer wol. Dann sie in kurzer zeit dohin gericht wurden, so, was in fürkam, sie lesen und schriben konden, und insonders Fridbert, welcher sich dermassen mit so gar grossem fleiß auff die lernung begab, das sich sein schul- und zuchtmeister des nit genug verwunderen mochten. Darumb sich dann sein zuchtmeister anam, in etwas darvon abzuziehen, damit der jung nit blöd wird. Beyweilen so furt er die beiden jungen in die lustigen grunen wisen, ein andre zeit in die schönen gepfiantzten gärten, etwann in die grünen wäld, domit sie ir gemüt durch der vogel singen erlustigten. Dann ihm was unverborgen, das zu vil emsiges anhalten zu der lernung nicht anders geburt dann melancolia und andere schwere zufell, sonderlich bey den subtilen ingenia.

Wann sichs dann begab, das Wilbaldus und Fridbert sampt irem zuchtmeister spatziereten und mit inen andre junge knaben ires alters, so was alweg Fridbert der freüntlichest, züchtigest und ernsthafftigest. Er underzog sich nit vil kindischer sachen, als mit den kloß, klucker oder anderen zu spylen, sonder sucht er seinen lust in den schönen naturlichen gewechsen als blumen und anderen zierlichen kreüteren; deren gestalt und schonheit er alweg mit gantzem fleiß beschawen und betrachten thet, seinen zuchtmeister, so weit sein kindischer verstand grieffen mocht, von disen und anderen naturlichen dingen fraget, auch ein jedes mit seinem eygen nammen nach latinischer sprach begert zu erlernen, mit rechtem nammen zu nennen. Sobald im dann sollichs von seinem meyster gesagt, bald was er gerüst mit einer schreibtaffel, verzeychnet ein jedes ganz fleissig uff.

Wilbaldus aber, sein vermeinter bruder, treib gleich das widerspyl, suchet sein geselschafft; die mit im unzüchtiglichen hin und har umbschwirmeten, jetzund schlagen, dann rauffen, und nam sich auch der lernung gar wenig und ye lenger ye minder an. Darvon ward sein zuchtmeyster unmutig, straffet in zu zeiten mit freüntlichen worten, also sprechend: ›Mein allerliebster Wilbald, wie magstu deinem bruder so gantz ungelich läben, und sichst doch, wie loblich im anstat, das er sich nach seiner jugent so zierlich und weißlich haltet. Ach, ergetz dich mit im und mit dem, darin er freüd und kurtzweil suchet, und folg nit also den groben unadelichen jungen, die sich keiner tugent, sonder aller unzucht befleissen! Du sichst, von inen das alter verlachet und verspot wirt; all zucht, forcht und scham ist bey denen in keinem wert gehalten. Nun schaw, mein Wilibald, diser, wiewol er von geblüt dir gar nit verwant, sonder von deinem vatter und muter an eines kindes statt angenummen und dir gleich wirt aufferzogen, er tritt in die adelichen füßstapffen, glich wer er von adelichen elteren geboren. Er geselt sich zu denjenen, bei welchen er mag kunst und wyßheit erfaren, und nicht zu dem unverstendig pöfel, wie du gewont bist. Was meynest du doch, wo dein herr vatter und dein fraw muter die sach recht erwegen und bedencken, was ihn semlichs für ein krütz an irem hertzen bring, das du als ir warhafftiger unnd naturlicher son, von gutem adel geboren, mit disem deinem angenummenen bruder in gleichem flyß aufferzogen wirst und aber die zucht und straff so wenig an dir weder an im verfallen will! Dann er dir in allen dingen weit und starck fürzüht, an vernunfft nimpt er zu, so befleißt er sich aller tugend, kunst und lernung, er ist forchtsam, gehorsamm und doch frölich. Dem wöllest du auch nachfolgen und andre deine geselschafft vermeiden, wellichen dann dise ding gantz widerwertig seind.‹

Dise und deren glichen wort wurden offtmals mit dem jungen Wilbaldo geredt; es verfieng aber gar wenig an im, und ließ im solche warnung und leer alweg zu einem oren hinein, zu dem anderen wider heraußgon; wie dann zu unser zeiten die zartgezognen sünlein noch gewonet seind. So im dann sein zuchtmeister zu hart in den schilt wolt reden, bald lieff er zu seiner muter, klaget ir sein kummernis. Die kam dann bald zu dem zuchtmeister Felice (dann also hieß er mit namen), bat in, das er der blödigkeit des knabens verschonet; er wer doch noch gar kindisch, darzu hett man in nit darumb zu schulen geschickt, das er solt doctor werden, allein darumb, das er im lust, freüd und kurtzweil mit anderen jungen seinesgelichen haben möcht; ihm were auch als einem einigen son nit von nöten vil zu erkunden und zu erfaren; dann er hett wol in seines vatters hauß zu bleiben und ser grosses guts warten; darumb solt er in in seinem fürnemen onbetrübt lassen hinfaren.

Der gut Felix ließ die sach also hingon, wolt nit vil mehr darzu reden, gleichwie noch geschicht in unseren schulen. So etwann vatter und muter einem schulmeister ein kind bevelhen und der schulmeyster wendet sein möglichen fleiß an, das kind ist mutwillig ongezogen, fleißt sich aller buberey und mutwillens; so dann meynt der gut mann das kind zu straffen, streichs etwan ein wenig mit ruten, sobald lauffts hin, sagt das vatter und muter. Die kummen dann mit grossem grimm und zorn zu dem schulmeister, verweyssen im schandtlich, sprechen, er hab ihn ihr kind gegeißlet wie die juden unseren herren, nemmend beyweilen die kinder wider auß der schul, sagen, sie können ire kinder noch wol selbst straffen. Domit so goht dann das schiff an; dann unser son hat jetz- und schon den halsstarck. Stat nit lang, er gibt wenig und alsbald gar nichs umb vatter und muter, und das soll auch also sein. Wolan des genug! Ich kum wider an die matery.

 

4.

 

Wie Wilbaldus sich an ein verruchten jungen hencket, welcher in gentzlich gegen seinem gesellen Fridbert in feintschafft beweget.

Den halstarck, so Wilbaldo von seiner muter gegeben, hat er bald zu hertzen gefasset, seines zucht- unnd schulmeisters straff und warnung wenig mer zu hertzen gefasset, also mit anderen üppigen knaben als mer geselschafft gehabt, davon dann sein gesell in grossen unmüt gefallen und die böß geselschafft understanden von im abzulernen, insunders einem jungen, genant Lotarius, eines metzgers son; dann derselbig mer dann andre in aller boßheit geübt und erfaren was. So dann Fridbert sehen müßt, das sein bruder oder gesell mit disern ungezognen vogel gemeynsam hatte, so schwand im sein hertz in seinem leib vor grossem unmut. Nun was Lottar ein freidiger und freveler junger, friß sich aller guten stück, als; mit liegen, triegen, schlecken und stelen; und was er dann also überkommen möcht, was an der stet verspylet.

Eines tags begab sichs, das Fridbert seinen gesellen, der dann jetzund auff die zehen jar alters auff im hatt, bey im, dem Lottario, in einer tabern fand schlecken und spylen. Fridbert, ein jungling oder knab von eylff jaren fast kluger und vernunfftiger sinn, fieng an den Lottarium zu straffen und sagt: ›Lotari, deinen namen thust du gantz wol beweren; dann du mir mein liebsten bruder und gesellen auch understost zu deinem lotterwerck zu ziehen. Wann hat dein verwegen- und schalckeit dolest ein end? Wilt du nit gut thun, ach, so laß mir doch mein lieben bruder onverwent und onverfüret! Wo du aber je dich deiner boßheit nit massen wilt, so sag ich dir, das ich diß und alles meinem herr vatter und meiner frauw muter anzeigen will. Sodann wirst du deinen lon von ihn empfahen.‹

Lottarius, ein verwenter freveler junger, etwas stercker und krefftiger an glideren dann Fridbert, stund trotzlich gegen im auff und sagt: ›Ey du verwenter bawrenson, dessen vatter jederman wol erkennet, wie gern woltest du dich eines ritters son vergleichen, und der du umb gottes willen von herren Gottlieben auffgenummen bist, woltest dich jetzund seinen son nennen und schreiben lassen! Gang hinauß auff den meyerhoff zu deinem vatter! Den wurst du finden mit einem mistkropffen oder mit einer hewgabell; das seind seine ritterliche wafen, mit und in denen er sich zu aller zeit befleißt seiner ritterschafft, würt auch kein anderer adel von im gerümet; und stunde dir auch vil baß an, wann du dich nach deinem vatter artettest, dann das du also eines ritters son wilt genant sein. Ich sage dir auch, wo du mich mer mit sollichen trotzlichen worten wirst anfaren, wie du mir dann jetz gethon hast, dir sol nichts guts von mir widerfaren. Demnach wiß dich zu halten!‹

Fridbert, der gut jungeling, mit grossem kummer umbgeben ward, als er vernam, das ihm seines vatters schlecht herkummen von dem frevelen Lottario also schmechlich auffgerupffet ward, und er sich aber seines vatters nie hat verlougnet, fieng an mit zeherenden augen und demutiger stimm zu reden: ›Ach mein lieber Lottary, meiner armut hab ich mich nie beschambt, mich auch zu keiner zeit lassen edel schelten. Darumb ich aber meinen lieben herren einen vatter und mein liebe frawen eine muter genant, hab ich auß keiner verachtnüß meiner elteren gethon, hab auch kein hoffart darin gebrauchet, wie mir dann söllichs von dir zugemessen wirt. Gott wöll mir aber die genad geben, das ich umb alle die der guthat vergelten müg, so mir widerfert, und sonderlich umb meinen lieben herren und fraw, die mich so schon und so lieblich erzogen hand. Aber du und alle die, so mir unverdient diß zumessen, als wann ich mich eines andren herkummens rümet, dann wie ich von meniglichen geacht und auch wissentlich und worhafftig gehalten wird, werden sehen und erfaren in kurtzer zeit, das ir mir dis mit unrecht zumessen.‹

Mit semlichen worten gieng Fridbert gar betrübt von dannen, gedacht im mancherley, weß er sich in solcher sachen halten wolt. Zulest nam er im gentzlich für, seinen herren und frawen umb ein früntliches urlob anzusprechen und witer an anderen orten sein heyl suchen. Doch so fragt er zuforderist seinen zuchtmeister, wes er im darin zu rhaten, demselbigen wolt er auff das baldist nachkummen.

Als nun Fridbert von seinem gesellen und Lotario gegangen was, fieng der verrucht und sehalckhafft jung Lothar mit Wilbaldo, des ritters son, an zu reden und sagt: ›Mein edler Wilbalde, was gibst du mir zu verehrung, das ich deinen widerwertigen angenummen bruder also mit meinen dapfferen worten und zornigen geberden von uns gejagt unnd vertriben hab? Fürwar du solt meinen worten gelauben: wirst du dich einmal disen bawrenson under sein joch bringen lassen, du kumst sein in ewigkeit nit mehr ab. Dir ist es nit loblich; dann du noch in zwey oder dryen jaren ein schöner junger manbarer edelmann erscheinen wirst, auff welichen menigklich ein auffsehens haben wirt, magst auch deines adels und geburt halben noch dahin kummen, an welche ort diser bawrenson nit dörfft gedencken. Deren ding du ungezweifelt gut wissen treist. Darzu so sichstu, das dein herr vatter und dein fraw muter einen kleinen gefallen an dem haben, das dein zuchtmeister dir so hart ist, wie ich selb von dir verstanden. Dir mag an gut, reichtum und ehren nit zerrinnen. Hab nur ein guten mut! Ich will mich alzeit bey dir lassen finden; der dir leydes thut, muß mich zuvor beleydigen. So mir dann beyd zu manbaren jaren kummen, wil ich dein diener sein, und was du mich heisest, gebütest, ermanest, soll zustund von mir erstattet werden. Dann in dein dienstbarkeit hab ich mich schon jetz ergeben. Gebeüt, heiß mich gleich jetz, was du von mir haben wirb! Du solt meine willige dienst erfaren. Ich beger mich dir nit gleich zu schetzen als einen bruder, wie dann diser baurenson understaht, sunder wil dir sein als ein gekauffter knecht. Das vertrauwen solt du zu mir haben jetz unnd zu allen zeiten‹.

Mit disen worten endet der schalck seine red. Der torecht jung edelmann verstund die sach nit, das ihm die zu solchem grossen nachteil reychen würd. Das zusagen aber und versprechen des Lottars gefiel im auß der massen wol; dann er meinet sich schon ein juncker sein, wie dann gewonlich alle jungen geneigt seind, wo sie etwas guts und rychtumb hinder in wissen. Darumb so fieng er an von disem tag sich fast wider Fridberten zu setzen, und wolte im gar nicht gefallen, was er anfing. Des im dann Fridbertus nit wenig unmut und bekümerniß nam, also das er nit mehr frölich gesehen ward.

Des nam sein zuchtmeister, welcher dann ir beider zuchtmeister was, gantz fleisig war, stalt Fridberten darumb zu red; der im dann all ding zu wissen thet, was sich zwischen ihm und seinem lieben gesellen verlauffen hett. Felix der zuchtmeister sagt zu ihm: ›Mein lieber Fridberte, nicht laß dich semlichen unverstand deines gesellens krencken, laß dir auch die boßbeit Lottary nit angelegen sein! Dann ich hab mich vor lang beflissen deinen gesellen auff gute und rechte ban zu bringen. Die liebe aber, so sein muter zu im treit, hat semliches fürkummen. Dann als ich in auff ein zeit freüntlich und ganz tugentlichen straffet, hat er das zustund seiner frauw muter angezeigt; sie als ein liebe muter iren zart erzogenen son liebhabend, nit hat gestatten wöllen, im etwas unwürses zuzureden und mich auch mit freüntlichen worten darfür gebetten, im semlichs zu erlassen. Also hab ich ihr gefolget und mich in solchem fal gemasset, ihn mit worten oder wereken zu straffen. Das magstu auch thun, mein lieber Fridbert. Gedenck, was dir nutz sey, und hang nit böser geselschafft nach, biß in deiner lernung geflissen! So magstu noch zu hohem stand kummen onangsehen deiner nidrigen geburt.‹

Auff sölliche wort antwort Fridbert: ›Wolan, muß ich dann meinen lieben gesellen also durch böse geselschaft sehen undergon, so muß mich immer reüwen, das ich an seines vatters tisch erzogen worden bin, und nit wie andere geschwistert in meines vatters armen heüßlein mein jungen tag herbracht hab. So wißt ich doch nit von sollicher kostlichkeit, sonder meynet, ich müßt also arm sein und bliben. Aber eh dann ich will mein liebsten gesellen in semlichem verderben sehen, eh will ich von meinem liebsten herren und frawen hinwegziehen, do man mich nit mehr erfaren soll.‹

Also mit weynenden augen endet er sein red. Mit lachendem mund Felix der zuchtmeister anfieng zu reden und sagt: ›Mein frummer Fridberte, nit nim die sach so schwerlich zu hertzen! Setz dir nit für, darumb dein vatter, muter, herren und frawen zu verlassen; gedenck und betracht mehr, wie du in deinem guten anfang, so du hast, fürfaren mögest! Du hast zimlich und wol studiert, so du im anderst obligst. Darumb wöllest noch ein jar oder zwey gedult haben. Wo ich dann in läben bin, wil ich mit dir ziehen, war dein herz lustet. Wend die sach auch mit solcher bescheydenheit angreiffen, das wir freündtlich von unserem herren wöllend abscheiden. Sollichs mir und dir zu mererem lob reychen würt, dann wo du so heimlich on allen abscheid und urlob hinwegzuhest. So magstu auch an frembden orten mehr von unserem herren dann von dir selb gefurdert werden. So weiß ich auch, das er nimmermehr hand von dir wirt abziehen, wo du im anderst volgen wirst. Jedoch beflyß dich nichs desto weniger alle zeit noch bey inen zu sein, domit sie dannocht etlicher schalckeit sich maßgen! Wo anderst ein kleines fincklein der erbarkeit bey Wilbaldo glunset, wirt es durch fleißige hut etwann wider zu einem guten feürlein mügen auffgon. Sodann er auch sehen unnd spüren wirt, das Lottarius mit so manigfeltigen lastern umbgeben und behangt ist, wirt im veilicht sein boßheit zuletst mißfallen und sich wider in zucht und scham begeben; so würt dann gewiß der scham nachfolgen ein ehrlich gemüt. Darumb, mein Fridberdt, vertrag die sachen noch ein zeitlang mit gedult! Wer weyßt, zeit wird rosen bringen. Frew dich aber zum allermeisten, das dir gar kein schuld an disem üblen zugemessen werden mag, es gerhat gleich wie das wöll.‹ Mit disen worten endet er sein red.

Fridbert nam urlob von seinem zuchtmeister, gieng mit bekummerten hertzen in einen lustgarten, den unfal seines bruders mit schmertzen bedencken. Solang es jetzund umb den nachtimbis ward, kam er nach seiner gewonheit, bereit die tisch und wartet also seines amptes mit gantzem fleiß und ernst. Als aber sein herr und frauw kamen das nachtmal zu volbringen, haben sie beidsamen nach irem son Wilbaldo geforschet; der aber nit vorhanden gewesen. Fridbert mit einem schweren seüftzen antwortet, er hette ihn bey Lotthario und seiner geselschafft verlassen; dann er in nit vermögt hett von in zu bringen. Deren wort ihm der ritter nit groß gefallen nam.

 

5.

 

Wie Gottlieb ernstlich den Fridberten nach seinem son fragen thet und inen seinem zuchtmeister von neüwem befalh.

Gottlieb der ritter, nachdem und er vernam, das sein son sich einer anderen gesellschafft underziehen thet, ward er von hertzen seer bekümmert, fragt weiter und sagt: ›Fridbert, mein lieber son, wie das mein son Wilbald sich ander gesellschaff underzücht und dich verlasset? Die sach muß nit recht zugon. Habt ir euch mitnander gezancket? Das solt du mir sagen.‹ – ›Ach nein, lieber herr,‹ sagt Fridbert, ›dann das er sich zu einem bösen jungen gesellet, welcher gar schnöder stück pfleget, so einem frummen knaben nit gezimmen.‹

›Wer ist derselbig?‹ sagt der ritter. Antwurt Fridbert: ›Er ist eines metzgers son und heißt mit namen Lottarius. Sein, gröste tuget ist anders nichts, dann liegen, schlecken und stelen, die knaben von den tilgenden zu den lastern zu bringen. Den hab ich heüt mit worten gestrafft, er solle mir meinen lieben bruder unverfürt lassen und seine bubenstuck sunder inen vollbringen. Darauff hat er mich so gröblich außgangen, mir mein vatter unnd muter irer armut halben fürgeworffen, mit treuworten dermassen angefaren, das ich ihm als dem sterckisten hab müssen platz geben.‹

Spricht der ritter: ›Was sagt mein son Wilbald darzu?‹ – ›Grar nichts,‹ sagt Fridbert, ›dann das er mit lachendem angesicht umbwandt, ein lange gerten in seiner rechten haltend, mit welcher sie der zeit haller und pfennig auß einem runden krütz oder ring schussen. Sie gebrauchen sich auch beyweilen der wirffel und karten; dann diser Lottar nimmer auff der gassen funden wirt, er hat zum wenigsten karten oder würffel im busam.‹

Von solichen worten ward Gottlieb nit ein wenig bekummert, fieng also gantz mit zorniger stimm an zu Felixen, welcher beider jungen zuchtmeister was, zu reden, sagt also: ›Felix, mein vertrauwen und hertz ist anders zu dir gestanden; het wol vermeynt, du hettest mir meinen son in grösser unnd sörglicher achtung gehabt, domit er nit mit sollicher bösen jugent in kuntschafft kummen wer. Einem pedagogen gebürt fleisiger auffsehens auff seine discipel zu haben. Dem allen aber sey jetz wie im wölle, so gebeüt ich dir, so lieb dir mein früntschafft sey, wöllest mit allem fleyß und ernst auffmerckung haben, meinen son wider in die forcht ziehen und kein rut an im sparen, damit er von solcher üppigen und bösen gsellschafft abstand, wider in sein erste zucht und scham trette. Dann wo er in der bösen würtzlen erwachset, ist ein sorg, man inocht in nit mehr darvon abziehen mögen. Derhalben thu als ein getreüwer zucht- und lermeister! Deiner ruten nit milt sein solt und die nach aller noturfft gebrauchen.‹

Als Felix von seinem herren den zorn vernemen ward, sagt er: ›Allerliebster und getreuwer herr, mein fleyß, müh und arbeit hab ich alle meine tag an euweren son nit gespart, wie dann sein anfang wol erzeigt hatt. Darumb bitt ich, mir anders nicht vertreüwen wöllend.‹

Dieweil sie also mitnander sprachen, kumpt Wilbaldus mit schnauffenden atum gelauffen unzüchtiger geberden, mit ungewäschen henden zu dem tisch ylende, gleichwie ein unvernunfftiges thier zu den oß lauffet. Der gut Felix in züchtiglich darumb straffet, des im Wilbaldus einen bösen und schalckhaften blick geben thet. Der vatter semlicher seines sons geberden, wol wargenummen bat, darvon ihm das hertz im leib heimlich weinet; mit einem schweren seüfftzen gen himmel sehend und mit schmertz gedencken thet: ›O du mein himmlischer vatter, wie seind doch deine gaben so wunderbarlich under die menschen außgeteylt! Denn diser mein son mir des ein war exempel ist. Ich wolt in gern auff kunst und tugend aufferziehen lassen, auch all mein fleiß daran wenden, damit er mir an adelichem gmüt ein nachvolger were. O lieber gott, so nimpt er im anders für; das macht sein üppig und böß gsellschafft, die ihn dann zu sollcher büberey abrichtet. Dargegen aber ist mein ander son, welchen ich an kintsstatt von meinem meyer [überkommen hab], eines andren gemüts. Wiewol von armen groben leüten erboren, er aber befleißt sich aller kunst unnd tugendt; er ist forchtsam, warhafft, still und gehorsam seinem schulmeister und pedagogen. Wie soll ich ihm aber thun, dieweil ich sich, das kein zucht noch straff an meinem son verfahen thut?‹

Als nun Gottlieb lang also gesessen ungeredt in himmel sehend, dem auch zum teil seine augen mit wasser beschwert, sein weib des vor andren am tisch mit erst warnam, anhub gar früntlich mit ihm zu reden: ›Mein liebster herr und gemahel, was beschwert dir dein gemüt, das du nit essen noch frölich sein wilt? Sag mir dein anligen; ich wil dich, so mir anderßt möglich, mit hertzlichem trost ergetzen.‹

Gotlieb sein liebe haußfraw mit einem schweren süftzen ansach, seine hend zusamen schlahend, unnd mit bekummerten hertzen zu ir sagt: ›O Concordia, mein liebe gemahel, mein beschwernüß, so mich so hart bekummert, ist nit klein, dieweyl [ich] all mein hoffnung auff disen unsern son gesetzt, aber sehen muß, das er so gantz übel gerhaten will, sich böser loser buben und gesellen underzucht, von welchen er nichs gutz sehen oder lernen mag. Aber all unzucht und mutwillen in im würzlet, das zu sorgen ist, er werd nimmer davon ablassen. Das ist mein groß beschwerniß, so ich an meinem hertzen tragen thun, würt mir auch die gröst fürdernüß zu meinem grab sein.‹

Concordia die fraw freüntlicher wort anfieng zu reden: ›Lieber herr und gemahel, nit lond euch die torheit und kindischen geberd unsers sons so größlich bekummern! Habt ir doch offt selb gesagt, witz kumme nicht vor jaren! Lond sein jugent ein wenig baß verwüten! Ich getreüw im, er werd unser beider geschlecht ersetzen, so ihm anders gott sein läben laßt. Juget laßt sich nit verbergen, ja auch in kein sack verknüpffen. Darumb, allerliebster herr, sollend ir solchen kummer von hertzen schlagen.‹

Gottlieb antwurt: ›Liebe Concordia, du sichst aber, das er von tag zu tag unzüchtiger, unforchtsamer wirt. Semlichs ist ein bösy zuversicht, das besserung an im zu warten sey. Dann erstlich, als er zu schulen gangen, hat er sich, sovil seiner jugent gebürt, in allen tugenden beflissen, biß er sich von Fridberten, seinem mitgesellen, gewendet und ander bösen gesellschafft sich underzogen. Fridbert aber in seinem fürnemen teglich befleisset, je lenger je geschickter zu werden. Solichs, meynt ich, solt unser son auch thun.‹

Als nun vatter und muter also mitnander redten, stund Wilbald, hort iren worten zu gleich wie ein gans der predig, gedacht in im selb: ›Wer der imbis volnbracht, ich wolt mich wider zu meinem Lottario fügen; der gibt mir mehr freüd dann euwer tant.‹ Gottlieb in gegenwertigkeit seines sons befalh dem pedagogen Felixen, das er mit fleiß witer auffsehens haben solt, seinen son in der ruten halten und von solcher bösen und unzuchtigen geselschafft abziehen, im aber ander erbar knaben erwölen; die möcht er dann wol mit im zu hauß bringen, frölich und guter ding mit denselben sein, in die gärten und grünen feld unnd wald spatzieren.

Dis geschach; es weret aber nit lang; dann Wilibaldus sein alte geselschafft wider suchen gieng, wie volgen würt.

 

6.

 

Wie Wilibaldus ein kleine zeit in seines zuchtmeisters straff verharret, sonder ihn, als er von ihm gestrafft, mit eim messer durch einen schenckel stach.

Wilbald, als er die wort von seinem vatter vernummen, ist er ein klein wenig erschrocken und heimlich mit ihm selbs zu redt gangen und gesagt: ›Wilbald, wie schmackt dir die kost? Du must die nuß krachen und des heuws essen, sing gelich sauwr oder süß. Hey, was werden aber meine guten gesellen darzu sagen, wann ich mich iren so gantz und gar entziehen soll? Nun wolan, ich muß raht haben mit meinem Lottario, sobald ich ymmer heimlich mag zu ihm kummen unnd solchs mein pedagog nit erfaren kan; dann sunst wirt mein gar übel gewartet. Zufordrist aber will ich mich zur muter heimlich fügen, mich mit weinen und klagen gegen ir erzeigen und ir mein zwangsal klagen, das man mich so gar in ein bockshorn understand zu treiben, wil mich auch darbey annemen hinwegzulauffen. Was gilt es, sye würt mit Felixen, meinem pedagogen, verschaffen, das der sachen guter raht geschehen wirt und ich meine guten gesellen nit also an kopff schlagen darff.‹

Als Wilbald solche wort mit im selb geredt, ist er zu seiner muter gangen, welche er gar einig in einem stüblein sitzen fand, hat aber gar nichts mit ir geredt, sonder gantz feischlich, angefangen zu weinen. Die muter von ires sons klag nit kleinen unmut empfangen hat, mit linder und senffter stimm zu ihm gesprochen: ›Mein son, was ist diß für ein neuws an dir? Was kummert dich? Bist du kranck, mein son? Zeyg mirs bei zeiten an, damit ich raht darzu finden mög und dir deiner kranckeit zu hülff kummen!‹

Wilbaldus anfieng: ›O muter‹, sagt er, ›mir armen knaben! Soll ich, der vom edlen stammen und einem ritter geboren bin, also von einem schlechten studenten geplagt und gemeistert sein? Das thut mir so weh, das ich sorg, mein hertz werd mir darvon zerspalten. Ja, eh dann ich mich also in ein bockshorn zwingen lassen, will ich eh meines vatters huld und gnad verlieren und hinweglauffen, einem bauren die roß treiben oder der schwein hüten. Was darff mich mein vatter also zu der schul zu zwingen, dieweil ich kein doctor noch pfaff beger zu werden! Wann mich dann mein vatter zu einem ritter machen will, darff ich keines schulers, mich der ritterschafft zu underwysen. Dann ich bey meines geleichen unverzagten knaben mehr mannlich dann in der schulen werden mag. Dieselben sich keines dings schammen, sich vor niemant entsetzen, und ob er gleich älter ist dann sie, wissend sie einem yeden ein spetzlein anzukleben. Was kan aber mein gsell Fridbert anders, dann, so man ihn straffet unnd nit gleich thut, was er wil, spricht er: Wolan, ich wils gott befelen! facht zu zeiten an zu weinen, wie an der kintbetten. Was soll ich dann von im mannlichs leren? Darumb bitt ich dich, liebe muter, wöllest mit meinem vatter verschaffen, das er mir semlich band ufflöß. Sunst will ich und weyß auch nit zu bleiben, darnach weyß er sich zu richten.‹

Die muter, als der weiber gewonheit ist, iren son mit ruck anfur, sagt aber mit sanfften worten zu im: ›Mein lieber son, du must dannocht deinen vatter vor augen haben. Bedenck doch, wie lieb er dich hat! Dann all sein sinn und gedancken stat nach dir; das drit wort, so er redt, ist von dir, seinem son. Soltest ihm dann nit volgen, du müstest gott schwerlich antwurt darumb geben. Derhalb, mein lieber son, nimm dir nit ein semliche böse meynung für und bis getröst! Ich will mit deinem zuchtmeister wol verschaffen, das er dich nit so gantz hart halten soll; ich kan ihn mit schencken unnd gaaben wol dahin bringen, das er dir gantz lind und milt sein soll.‹

Wilbaldus von den worten seiner muter nit wenig halßstarck empfahen thet, fieng sein altes wesen wider an mit seinem gesellen Lottario; sie vertreiben ir zeit mit spylen, schlecken, liegen und allem mutwillen. Wann dann Felix, sein zuchtmeister, von ungeschicht darzu kam, seinen jungen Wilbaldum straffet, bald lieff er zu seiner muter, beklagt sich des. Bald lieff sie zu Felixen und fur in schnartz an, er solte ires lieben sons und seiner jugent verschonen; dann witz kem nit vor jaren. Wann dann Felix anzeyget den befelch seines herren, sagt, die fraw: ›Hey, es muß mein herr und gemahel nit gleich alle ding so gar eigentlich wissen. Mein Felix, du must zu zeiten ein aug zuthun; und wann du weyst mein son bey seiner gselschafft kurtzweil treiben, so gang du einen andren weg und thu gleich, als wann dir nichts darvon zu wissen wer! Daran thust du mir ein sunder gross gefallen. Ich will dir auch, so mein herr schon semlichs erfaren würt, wol überhelffen; darbey solt du auch guter schencken von mir warten sein.‹

Felix, welchen zum teil der frauwen wort nit gefielen, noch gedocht er: ›Wolan, der son ist dein. Gerat er wol, so mag mirs nit sundren nutz schaffen; würt er dann zu eim unützen lotter, hey so must du in behalten und die schad mit im dulden.‹ Darzu bewegt in auch die verheisung und schenckung, so im die fraw angebotten hat, ließ also allen fleiss gegen seinem discipel fallen und wendet den auff Fridberten. So dann schon der ritter die ding beredt, kond im sein weib allwegen einen affen machen, wie dann solche müterlein gewollt sind. Sodann sieht man auch wol, wie beiwylen ire sönlein gerhaten, die beiweilen irer meister straff und zucht verachten, biß sie zuletz den hencker zu einem schulmeister müssen annemen; das dann iren eiteren offt zu grossem übelem jamer und klag erwachssen thut.

Das bleib also. Wilbaldus, welcher bald an seinem zuchtmeister verstanden hat, das sein muter mit im geredt hat, ist er erst in grossem mutwillen ersoffen, hat bald seinen Lottarium seiner freyheit bericht. Des sich dann Lottarius mit im größlich erfreut, hat im von neüwem undericht geben, wes er sich mit und gegen der muter halten soll, sagt also: ›Mein Wilbalde, yetz magstu wol frölich unnd wol zu mut sein. Dann gewiß wirt dein fraw muter des schnöden bauren son nit mehr gestatten, also gegen dir zu halstarren. Du must dich aber auch mit gantzem ernst wider des bawren son streüssen; wann er dich dann understat zu überrafflen, will ich im warlich sein balg dermaß einmal erzausen, er soll sein tag an mich gedencken. Weiter mustu, mein Wilbaldß, auch anfahen die muter timb gelt anzusprechen; das will ich gegen meinem vatter auch thun. So mir aber das nit gelingen will, weyß ich ein andren rhat. Dami ich hab mit fleyß wargenummen, wann mein vatter von der fleischbanck heimkumpt, setzet er zu allem mal sein losung in einer schissel in seiner schlaffkammer auff den schafft; do mag ich allweg mein teil von nemen, damit ich mit dir und andren unsern gesellen frölich sein mag. Also solt du auch gedencken zu thun. Du sichst, mir fahend an albeid auffwachsen. Wo mir uns nit zu zeiten in den weinheusern und bierheusern finden lon, müssen wir von andren jungen gesellen und knaben unsers gleichen verachtet sein, wie du dann selb sehen und speuren magst. So dann mir zu mannlichen alter kummen, hand mir weder wein noch bier in gewonheit zu trincken, und sobald einer in ein glas oder krausen gutzet, ist ihm schon der dürmel im kopff. Darumb gebürt uns, so wir anderst der jetzigen welt nachvolgen wöllen, müssend wir uns auch nach deren richten.‹

Wilbaldus mit gantzem ernst der guten und getreüwen leer Lottari zuhorchet, welch im auch zulest grossen nütz bracht; ja hindersich, wie ir dann noch wol vernemen werdt. Also fiengen sich gemelte zwen jungen in liegen, triegen, schlecken und stelen zu üben, treiben das auch gar lang mit sampt andren verweilten jungen irs gleichen mit wirffel unnd karten, lereten sie auch dapffer rauschen und tauschen; in summa aller guten stücklein übten sie sich, die dann all zum galgen fürderen. Also gadt es noch zu, wann wir nit mügen leiden, das unser lieber son von seinem preceptor gestrafft würt.

 

7.

 

Wie Wilbaldus von seinem vatter in einer tafern funden ward, seinen knecht nach im schicket, aber gar ungehorsam von seines vatters knecht funden ward.

Ir habend genugsam verstanden, mit was guter underwisung der schandlich Lottarius den edlen jungen Wilbaldum von jugent auff hat angefürt, welchen Wilibaldus mit gar grossem fleyß nachvolget. Treiben das je so lang, biß zulest der alt ritter Gottlieb eines tags auf die spaur kam, fand sein son und gute gesellschafft bey einander in einer tafern, do sie im dann von einem seinem guten fründ verkuntschafft wurden. Er ward ser von hertzen betrübt, brach im doch selb ab und schicket seinen reitknecht hinin, ließ seinem son zu hauß verkünden. Der dann nach seiner gewonheit nit gleich gehorsam was, sunder bey seiner faulen rott beharret, biß ihm wolgefallene zeit kam; dann er wol wußt, die muter das best zur sachen reden wird, wie dann vor offt geschehen war.

Als nun der gut alt ritter zu hauß kam, was er unmütig, seines sons mit verlangen wartet. Als er aber nit kummen wolt, schickt er nach Felixen, sines sons zuchtmeister; dann er argwonet in auch bey solcher rott zu sein und seinem son durch die finger sehen. Sobald nun Felix für den ritter kam sampt Fridberten, seinem andren jungen, fieng Gottlieb, der alt ritter, auß grossem zorn an zu reden und sagt: ›Ich hab dir, Felix, zu vil malen deinen unfleyß gegen meinem son fürtragen; was aber semlichs an dir verfangen, muß ich jetz leyder von meinen guten freunden bericht werden, welche dann warlich mehr achtung auff meinen son dann du habend, welche mich, in zu finden, für ein offen taffern gefürt hand, do ich in sampt anderen jungen bößen buben fand in allem laster und schanden sein zeit und jugent verzeren. Daran du allein, als dem er befohlen ist, schuldig bist, des ich dir dann nie vertrawt hett, sunder verhoffet, mein son solt von dir von allem bößen gezogen sein und zu aller tugent sich gewendt haben. Das aber alles widersins gerhaten ist; gott müß deß geklagt sein, du aber von wegen deines unfleisses billich von mir als ein ungetrüwer diener solt gestrafft werden.‹

Felix von des ritters worten nit wenig schrecken empfieng. Dann wiewol des ritters weib zugegen aber das best darzu redt, mocht sie doch dem ritter seinen zorn nit außreden, mocht auch dem guten Felix keinen friden gegen dem ritter erwerben; so gar was er in seinem hertzen und gmüt entricht und erzürnet, hub an zum teil sein weib zu beschuldigen, iren auch so heiß ires sons halben zuzureden, das sie es nimmer hören mocht; wie dann die müterlichen herzen alle thun, so man iren zarten sünlein so hart zuspricht. Darumb gieng sie mit grossem seüfftzen und weinenden hertzen von dannen, den jamer sie nit mehr hören wolt.

Des im dann Felix nit kleinen trost nam, dann er sich in abwesen der muter des baß entschuldigen mocht. Anfieng mit seinem herren auff solche meynung zu reden: ›O strenger ritter, ich bitt, wöllend mich armen eüweren diener in keinem solchen argen verdacht haben. Dann ich mein hertz und gemüt in trüwe und forcht von euch nie gewendet hab, mich auch der wolfart euwers sons zu allen zeiten beflissen, das ich in in gleicher tugend und lernung hett mögen auffbawen, als ich dann mit Fridberten hie zugegen, euwerm auß erbermbd angenummen son, gethon hab. Das alles aber umbsunst gewesen, wiewol er sich mit ersten in solchen fleiß begeben hat, das ich seinenthalben in sorgen stund, er möcht im zu vil auff sein zarte jugent laden. Derenhalben ich ihm dann vilmal lust gelassen, also das mir uns ettlicher zeit in dem feld mit beschawung der blümlein, ab dem lieblichen gesang der vögel, von den rauschenden bechlein und kalten quellen erlustierten. So wir dann wider zu hauß kamen, fügten wir uns wider zu der lernung. Das hat er ein zeit lang getriben, aber nit gleich wie Fridbertus darauff beharret, welches mir dann nit wenig kummer gebrocht hat. Weyß aber nit, was bößen geistes in zu des metzgers son, dem lichtfertigen Lottario, gefürt hat, von dem er nichts guts, sunder aller boßheit sehen und lernen thut; dann er in von allem guten abgewendet hat. Fridberten aber hab ich auß seiner hand gerissen, wiewol im solcher Lottar mit seinem wasen nie hat wöllen gefallen. Darumb, strenger ritter, bitt ich, wollend mich nit so schwerlich in dem verdencken, als wann ich an dem handell schuld trüg.‹

Gottlieb, der frum alt ritter, mit bekumberten hertzen sagt also: ›Felix, du aber bist an dem allein schuldig, das du meinen son nit mit ernst under der ruten und forcht gehalten hast, in von semlichen bößen buben und loser gselschafft abzogen, das ich dann billich zu dir hab zu klagen. Ich hab zu vil malen mit dir geredt meines sons halben, das du im nit zu weich sein solt; darumb allein dein schuld daran spüren muß.‹ Felix batt weiter seinen herren, im zu vergeben, darbei anzeygend das herzlich mitleiden der muter; ob er gleich wol im sein son in strenge straff hefolen het, hergegen die muter ihm durch groß flehen angehalten, irem son nit zu hart zu sein; dardurch het er sich lassen bewegen, auch der frawen zorn geförcht, das er die sach het zu zeiten lassen hingon.

Sobald der ritter semlichs hort, ward er etwas milter gegen Felice, befalh im aber, er solt sich in die tafern verfügen und in vor menigklich mit guten ruten strychen, damit er sich dest mer vor menigklichem scham. Felix was der sach zufriden, macht im ein gute ruten, gieng in die tafern, findet seinen discipel Wilibaldum wol bezecht bey seinem hauffen sitzen, welcher seines Schulmeisters oder zuchtmeisters wenig acht nam, furt sampt seinem Lottario sein bracht für sich. Felix fordert Wilibaldum von dem tisch herfür. Als er sich aber spötlicher und gantz ungehorsamer geberd gegen im bewis, wolt er in mit dem har herfürziehen. Die anderen seine gesellen streüßten sich mit macht wider in. Felix ergrimpt noch mehr, (dann im lage an das schelten seins herren) dringt hinzu, erwischt Wilibaldum, buckt in über ein banck, reißt im seine hosen ab. Er aber mocht mit seiner ruten nit so bald fertig sein, Wilibaldus zog heimlich ein messer auß seiner dolchenscheid und stach Felixen durch ein schenckel.

Sobald Felix des gewar worden, hat er den übelgerahtnen jungen lassen faren und mit schmertzen beladen zu dem artzet geeilet, sein wund zu verbinden. Fridbertus, welcher zugegen was, schnell unnd bald heimlieff, seinem herren all sach zu wissen thut. Davon er in neüwen zorn gegen seinem son und seiner geselschafft bewegt ward, laufft gantz grimm in daß hauß oder tafern, in welchem sein son saß, in selb zu straffen; der aber sampt seinen gesellen gewarnt, hinden zu einem laden in ein öde gassen hinaußfielen. Von dem tag an sahe Gottlieb sein gerahtwol nit mehr, wie ir dann hernach hören solt.

 

8.

 

Wie Lottarius seinem vatter nit wenig gelt heymlich entrug und mit Wilibaldo auß der statt lieff, kamen gen Preßla; von dannen schicket Wilibaldus seiner muter einen botten, die im ein grosse summa gelts schicket.

In grossen ängsten waren die beyden jungen Wilibaldus und Lottarius; dann sie in aller statt schon beschreyt waren, sie hatten auch der zerung nit vil, damit sie sich hetten mögen ereussern. Lottarius sagt zu seinem gesellen: ›Biß getröst, Wilbalde; ich soll uns wol umb ein zerung umbsehen. Morgen ist wochenmarckt, so blibt mein vatter den gantzen tag in den fleischbencken, dergleich mein muter. Sodann lug ich, wo weg in das hauß zu kummen funden werd. Gerat mir das, will ich mit lerer band gewiß nit heraußkummen. So mir dann mit wenig zerung versehen seind, wend wir uns an andre ort verfügen. Hey, sollend wir dienen und also gespannen ston, will uns baß bei den frembden dann in unsers vatters hauß gebüren.‹ Mit disen und mehr andren listigen worten bracht er den armen verwenten Wilibaldum in solchen verzweifleten wohn, das er meynt, es wer alles glatt geschliffen, vergaß der kintlichen trüw gegen seinen ältern, schlug zuruck scham und forcht und underwarff sich willig allen lastern.

Lottarius fügt sich heymlich in seines vatters hauß, do er dann nach seiner gewonheit das geld wüßt zu finden. Lottarius nam davon einen guten theil, fügt sich wider zu seinem gesellen Wilibaldo. Also machten sie nit lange mist, zugen heimlichen auß der statt Boßna ohn alles urlob. In gar kurtzen tagen kamen sie in die Schlesi gen Preßla, da dannen schreib Wilibaldus seiner muter umb gelt, welches sie ihm ein grosse summa zuschicket. Erst fiengend sie an recht lotterbuben zu werden, treiben alles das, so dem gelt weh und dem lieb wolthet, mit spilen, fressen, sauffen tag und nacht, des sich menigklich irer jugent verwundren mußt, wie sie es doch erzühen möchten. Sie lagen bei einem wirt, welchem wol mit solchen gesten was; unnd so dann Wilbald kein gelt mer hat, saß ihr wirt auff ein klepper, ritt gen Boßna zu deß ritters weib; die macht sich jederzeit gefaßt, domit sie iren lieben son in seinem bubenleben auffbawen und erhalten mocht. Das weret so lang, das dem guten ritter anfieng an seiner narung abgon. Dorfft aber zu seinem weib nichs sagen; dann sie ihm under augen schlug, sie verdeth doch nummen das ir.

Diß leben trieben die zwen guten sön auff drei jar inn der statt Preßla. Also kam Lottarius hinder des wirts tochter, versprach ir die eh und macht sie schwanger. Sobald er sie aber schwanger vermarckt, forcht er den zorn irs vatters; darzu was er nie willes gewesen, ir sein versprechen zu halten. Er macht sein ordnung mit Wilbaldo, sie wolten iren wirt gen Boßna umb gelt schicken, demnach andre land und stett auch besehen. Des ihm Wilbaldus bewilliget. Also ward dem wirt die ordnung geben, gen Boßna zu reiten. Der richt sein geschefft wol auß, kam in kurtzen tagen wider, brocht gelts ein guten teil. Die zwen gerhatwol kauffet jeder ein schonen klepper, rechneten mit irem wirt ab, bezalten im, was sie schuldig waren, verwönten in, sie wolten nur ein zeit lang umbriten spatzieren und bald widerkummen.

Der gut schlecht bidermann verlor seine gest nit gern; dann sie waren ihm nützer gewesen dann drei melckkhu. Noch vil mehr trauret sein tochter; dann sie sorget, ir wird es gon, wie es dann geschach. Der bub hat sie betrogen, betrog sie noch weiters mehr. Das alles was vatter und muter verborgen, biß über lang das die gut tochter kinds gelag. Da hub sich erst der betteltantz; dann niemant wußt, wohin die zwen hinkummen waren. In kurtz aber starb das kindt, davon die gut muter nit sunders leyd empfieng, dieweil sie keinen vatter niergend erfaren kondt.

 

9.

 

Wie Wilbaldus und Lottarius auß dem Schlesierland geritten seind, iren weg in Brabant genummen, aldo erst ir altes wesen recht angefangen haben.

Die guten nassen kinder meineten schon, ihn möcht an gelt und gut nimmer zerrinnen; dann in das gut müterlein ein grosse summa geschickt hat. Sie waren leichtsinnig, namen iren weg den nechsten der Laußnitz zu, kamen in ein statt, heißt Glogaw. Do bliben sie nit lang; dann das land wolt in nit gefallen; so wolt man in auch nit solch groß reverentz anthun als zu Preßla. Darumb wolten meine juncker nit bleiben, gedachten iren weg den nechsten in Brabant gen Antorff zu nemen, do dann die rechte bader und balbierer wonen, so den teschen wol schrepffen unnd zu der ader lassen künnen, so das sich manche gar verblut, das sie kein pfennig behalt. Das musten sie auch erfaren.

Sie ritten den nechsten auff die Laußnitz, von dannen gen Torgaw, von dannen gen Hall in Düringen, demnach gen Northausen, von dannen über den Düringer wald ins land zu Hessen, bleiben etlich tag zu Cassell, do was der lantgraff zu Hessen mit allem seim hoffgesind. Sie aber, wiewol sie zierlich bekleidet giengen, hat man doch klein achtung auff sie; dann sie sich der hoffweiß nit wußten zu gebrauchen; machet, sie hatten sich mer auff büberey und boßheit geübet dann auff reüterspeil. Es wolt in an dem ort auch nit gefallen, namen iren weg auff Mentz zu. Da sassen sie auff den Rein, verkaufften ire pfert, schifften also mit freüden den Rein hinab bis gen Deventer. Do stunden sie von dem Rein, namen iren weg weiters über land zu roß und wagen, wie sie das haben mochten, bis sie kamen in die gewirblich statt Antorff. Do ward in bald nach noturfft gezwagen und geschoren, wie dann billich semlichen gesellen geschehen soll.

Sie fragten nach einem guten wirt. Sie würden zu einem gewisen, der ein meister solche schaff zu scheren was. Er empfieng sie mit freüntlichen glatten worten, machet in gut arbeit, fragt, ob sie kauffleüt oder vorn adel weren. Sie gaben sich beid für edel dar. Der mocht ihn die junckerschafft wol gunnen, dieweil in der beütel noch schwer was; bald er aber anfieng leicht zu werden, ward es ein anderß mit in. Wie dann gemeinlich in aller weit bey den wirten der brauch ist: schmackend sie ein schweren seckel bey einem gast, sie gebend im sammet und damasten wort; würt aber der seckel leer, bringt man sie nit zwilchinin von in. Das bleibt also.

Die guten junckern fiengend die sach auff gut brabendisch an. Wo sie ein pancket hatten, musten alzeit schöne frawen und seytenspeyl bey ihn sein. Nun hat es die gestalt umb sie: sobald sie der wirt zu gesten auffnam, gaben sie im ire bulgen mit dem gelt zu behalten; wann ihn dann gelt von nöten was, musten sie alzeit den wirt anfordren. Der macht aber sein rechnung alzeit mit im selb, bis in daucht, des schimpffs wer gnug; fieng er an nit mehr so reulichen aufftragen, wolt nit mehr gnad juncker sagen, wie ir dann wol werdend hören. Domit ich euch aber nit mit unnützen geschwatz bedeüb, wie und mit was üppigen läben sie ir gut verschwendten, will ichs in kürtz erzalen.

Sie waren nit gar einen summer zu Antorff, sie hatten fürabent geleüt und musten schon in die vesper. Das macht der gut malmasier, lautertranck, muscateller und die guten schleckerbißlein als phasant, rephüner, wilpret und hasen. So halffen in die schönen frawen, das sie dest eh feürabent spannen. Doch beleib ir beider gedechtniß den schalcknarren und speileüten am allermeisten in den schilten, so sie am hals trugen, die sie ihnen dann geschenckt hatten, wie noch der brauch ist. Dann welcher ihn ein guten spruch sagen, liedlein gigen oder pfiffen oder auff der lauten schlagen kond, der must ir beider schilt haben. Das macht in ein zeitlang ein gut lob, bestund aber nit lang.

Der wirt kam eines tags, als sie lang nit mit im abgerechnet hatten, sagt also: ›Lieben junckern, ich wolt, das ir einmal ein frisch register anfiengen und das alt abwüschten; dann man sagt: Gut rechnung, gut freünd. So muß ich auch gelt haben, wein und speiß einzukauffen.‹ Lottarius, so alwegen am frefflichsten was, sagt: ›Wirt, meynt ir, das wir nit zu zalen haben, oder gedenckt ihr, das wir kein gelt mehr wissen, wann schon das verthon ist, so gond hin, bringt euwer register und unser bulgen! Wir wend euch abzalen und ein wirt suchen, so uns mer dann ir vertreüwen würt.‹

Der wird gedocht: ›Ich hab gute gest an in. So wissend sie gewißlich mer hinder nien, dann ich bey mir hab; sonst weren sie nit so kostfrey gewesen. Ich muß in das geschwer baß außlassen; das gelt kan noch nit gar verzecht sein.‹ Sagt also: ›Lieben junckeren, ich bitt, wöllet mir mein wort nit so in argem auffnemen. Allein thu ichs euch zu gut, damit, so die summ zu groß, das ir gedencken mögt, ich het euch zu vil gerechnet.‹

›Das habt ir nie an uns gespürt,‹ sagt Lottarius, ›mir seind doch aller rechnung gutwillig gewesen, wie ihr uns die gemacht.‹ – ›Das ist war,‹ sagt der wirt, ›kan nit anders dann all miltigkeit von eüch rümen.‹ Damit nam der hader ein end.

Wolan, wir wöllen die guten jungen herren volles lassen auffwannen und ein wenig sagen, wie sich Fridbertus und Felix derzeit gehalten hand, die dann beid von armen nidrigen elteren geboren waren, auch wie der gut alt ritter sein läben beschlossen, wenig hinder im verlassen. Dann, wie ihr gehört, alles durch die verschwenten vögel geflossen ist, darzu dann die muter embsige stür gethon hat.

 

10.

 

Wie Fridbert und Felix auff die hohe schulen gezogen, dermassen so wol studiert, das er in kurtzer zeit magister ward, demnach bald doctoriert und ward obrister kantzellarius am hoff zu Preüssen, Felix aber ein weitberümpter doctor in der medicin, kam derhalb zu grossen wirdin.

Schimpflich stund es, solten die untugenden der zweyer jungen also außgestreichen werden und aber die guten sitten und fleißigs anhalten zu der lernung nit auch mit ihrem verdienst an tag brocht werden. Nemend war, nachdem Wilbaldus sampt dem Lottario in ir schalckeit verharret, also fluchtig mit einander darvon gelauffen und niemant dann die muter wissen getragen, wo sie kummen oder an welchem ort sie sich enthalten haben, ist der gut alt ritter Gottlieb schwerlich in seinem hertzen bekummert gewesen. Doch hat er ihm etwas trostes genummen von seinem angenummen son Fridberto, welcher sich dann in so fleißiger arbeit täglich in der schul und zu hauß ob seinen büchem halten thet, das er all ander seins alters und nierers alters weit übertreffen ward, des im dann sein schulmeister unnd pedagogus groß freüd namen.

Der schulmeister ward auff ein hochzeitlichen tag von dem alten ritter zu gast geladen, damit er von im befragt wirde, wie im Fridbertus gefiel, ob er etwas verhofft auß im zu werden. Des im der schulmeister antwurt: ›Strenger herr, von seiner geschickligkeit ist nit zu reden; dann er übertrifft alle andre meine schuler, so ich hab under meiner rhuten. Schad ist es, das man in nit zur hohen schulen fürdret. Fürwar so im gott sein läben laßt, er würt ein fürtrenich man werden, in was facultet man in doch studieren laßt.‹

Die wort fasset der gut alt ritter in sein hertz, und mit einem grossen seüfftzen sagt er: ›O Fortuna, wie bistu so ein unstanthaffte göttin! Wer soll sich an dich lassen! Fürwar niemans. Dann so mehr du einem under augen anlachest, so mehr soll er sich hinder yhm deines außgezognen schwerts besorgen. So mer dein glantz herlich erscheinet, so grösser ist die dunckelheit, nebel unnd finsternis under dir verborgen, welche dein glantzenden schein schneller bedecken dann das trieb gewilck die sunnen. Bin ich nit menicklich ein genugsam exempel? Disen Fridbertum hab ich auß lauter grosser erbermd auß seines vatters sewstellen, scholleten ackern und rauher wonung genummen, das er meinem einigen son, so mir von gott geben was, solt ein gesell sein, damit er sich nit ursach hett zu beklagen, ich ließ ihm kein gesellschafft zu. Zudem hab ich sie beid mit einem züchtigen pedagogen versehen, welchem ich meines sones halben kein schuld mehr geben kan; dann er sein möglichsten fleiß angewendt hat. Was ist aber geschehen? Diser meines meyers son, den hastu, o Glück, mit deinen gnaden angesehen; den andren meinen son, so von adelichen geblüt erboren, den hastu schmehlichen under deine füß getreten. Darumb dir dann gar nichs zu getreüwen. O du untrewes Glück, wie hastu mich armen ritter in so grosses ellend gesetzet; dann ich all mein hoffnung auff disen son gestelt hab. Dieweil die ding aber anders nit ergon mögen, so wil ichs gott, meinem schöpffer, befelhen und meinen son gantz auß meinem hertzen schliessen, disen meinen angenummen son Fridbertum für meinen rechten unnd lieben son haben, dieweil es veilicht also gottes willen geordnet hat.‹

Von disen worten des ritters weib so grossen schmertzen empfieng, das sie von dem tisch auffston und zu bett niderligen mußt, ir zeit mit solchem klagen, weinen und schmertzen verzeret, das sie in ktirtzen tagen ein hart grimmen in irem leib überkam, welches sie jar und tag gar schwerlich trenget, zuletz verzertes fleischs auß diser zeit verscheiden ist. Davon dem guten alten ritter new leiden zustund; nam im gentzlichen für, sein leben on ein weib zu verschleissen.

Fridbert was sein son und haußhalter sampt seinem zuchtmeister Felixen, welchen Fridbertus schon an dem zeil erreichet hat und im jetz anfieng fürzulauffen. Sein vatter was jetz mit tod abgangen, hat hinder ihm verlassen sön tmd töchtern, so all schon erwachsen waren und den ackerbaw für sich selb füren kundten. Gottlieb, der alt ritter, nam zu ihm Patrix, des Fridberti muter, was jetzund ein zimlich alt betagt weib. Sie hat aller haußhaltung befelch als über mägt und andre haußgeschefft. Was aber die knecht betraff, sollichs versahe Fridbertus, der fieng jetz an gantz mannlich zu werden und eines klugen verstands. Also macht sich Gottlieb aller ding zu rhu, dienet allein gott dem almechtigen; doch so fürsach er sein ampt an des hochteüschmeisters hoff fürbas hin. Wiewol er semlichen dienst gern von ihm geschopffet, noch wolt in sein herr des nit entladen von wegen seiner tuget und frumkeit. Ihn hat von wegen seines alters alles hoffgeseind in grossen würden unnd ehren; dann er sich mit dem ringsten als mit dem grösten gar freüntlich halten kond.

 

11.

 

Wie Gottlieb mit seinem herren zu redt würt von mancherley sachen, under andrem in von seinem son fraget; des in der ritter aller sachen berichtet, sagt im auch von der geschickligkeit Fridberti.

Das unstet wankelmütig gelück wolt sich doch zulest eins teils über den guten alten ritter erbarmen, unnd dis geschach semlicher gestalt. Als er sich seines sons gentzlich verwegen und kein andren trost noch freud mehr hat dann Fridbertum, der im dann in allen dingen wilfaret, zu beiderseit groß liebe zusammen trugen, nim war, so begibt sichs auff einen hochzeitlichen tag, auff welchem der hoch teütschmeister seinen gantzen hoff beiander hatte, er befalh seinem hoffmeister, dem alten ritter, nach altem brauch die sach außzurichten, das er dann mit grossem fleiß versehen ward. Da nun die zeit kam und der gantz hoff erschein, was alle ding so gantz ordenlich zugericht, das alle, die zu tisch sassen, wunder darab namen und insonderheit der teütschmeister, dem was es ein sunder groß gefallen.

Als nun das mal mit grossen freüden volbrocht ward und all welt von hoff gangen, hat der hoch teütschmeister Gottlieben den ritter bey seiner band genummen, in einen schönen lustgarten gefüret. Do sie zusammen in einer summerlauben gesessen seind, also hat der teütschmeister angefangen mit dem ritter auff solche meynung zu reden: ›Hoffmeister, eüwer geflissen dienst, so ihr mir nun lange zeit beweisen, erstlichen in dem, als ir mein schenck und trucksess gewesen, volgends hoffmeister worden, kan ich mich nit geuug verwundren, das nie mangel gespürt hat mögen werden; wundret mich an euch, wie ihr des alters halb so gantz fleysig versehen mögt.‹

Antwort der ritter: ›Hochwirdiger durchlüchtiger hochgeborner fürst und herr, wo ich armer ritter euwer hochheit nit mit allem dem, so meine dienst erfordert, nach aller gebür gedient hab, ist mir von hertzen leydt.‹ Antwort der hochmeister: ›Ritter, daran solt ir keinen zweifel tragen, es ist biß hieher nach aller noturfft verricht worden.‹

Deren gesprech wurden vil gehalten, und under andrem fragt der hochmeister, ob im nicht zu wissen wer von seinem son. Der ritter antwort mit betrübtem hertzen, im wer von dem tag an, nachdem er hinwegkummen, nichs von ihm gesagt wurden, wo er sich hielt oder wie es im gieng. ›Ich hab in auch,‹ sagt er, ›auß meinem hertzen gegraben und erkenn ihn für keinen son mehr. Dann sein muter, mein gemahel, hat ir läben umb seinetwillen auffgeben. Damit ich mir aber einen andren trost nemen mög, so ist mir mein ander angenummer son dermassen so wol gerhaten, das ich mich sein in meinem hertzen größlich erfreüwen thu‹. Damit erzalt er im das gantz läben deren beyden jungen Fridberti und Felixen nach der leng, dabei meldend, wie sie jetzund tauglich und geschickt weren auff die hochschulen zu schicken.

Dem hochmeister geliebt solche rümerich red von disen zweyen jungen dermassen, das er zustund befelhen thet, man solt sie für in bringen. Semlichs geschach unverzogenlich. Als sie nun für den hochmeister kummen seind, hat er an ir beyder weiß und geberd wol können abnemen, das alles, so Gottlieb von inen gesagt hat, war sey. Es hat im auch gleich gefallen, das man sie auß seinem schatz reüchlich versehen solte und auff das fürderlichest auff die hochschulen schicken.

Das geschah. Sie warden versehen mit gelt, kleidern unnd pferden, in ward auch zuverordnet eim jeden ein diener, so alweg auff sie warten solten. Sie danckten gott umb solche grosse gutat. In kurtzen tagen worden alle sachen geordnet, das sie ir reyß volzugen. Fridbert nam urlob von seinem herren, befalh im sein muter in trüwen, die gesegnet er freündtlich; demgleich thet auch Felix. In freüden ritten sie darvon, kamen in kurtzen tagen auff ein gute schulen, do sie dann gantz fleißig studierten, also das sie in kurtzen zeiten fast hoch erfaren wurden.

Die wend wir lassen studieren unnd wider keren gen Antorff zu unsern junckern, die dann jetz schier im salve waren und außgetreschen und auffgewannet hatten; so was ihr korn und weytzen, so sie in iren bulgen gen Antorff brocht hatten, in des wirtes kosten.

 

12.

 

Wie die guten jungen zu Antorff außgebadet hand und ihn gar wol genetzt und geschoren ward und in grosser armut von Antorff gezogen seind.

So man offt einen weg faret, würt das gleiß dest weiter: also wann man offt in seckel greifft, hat das ander gelt des mer raum, vorab so man vil heraußnimpt und nichs heinin legt. Also geschah es auch den guten jünckerlein. Das gelt was verdempfft, so was der wirt nymm auff der post, so anders bringen kondt. Darzu was das müterlein gestorben unnd der weg zu weit. Der wirt zu Antorff mercket auch wol an seinen gesten, sie fiengen an an den orten einziehen, waren nit mehr die ersten an der taffel, brochten kein gest mehr zu hauß, in summa sie fiengen an gantz trostmütig zu werden. Der wirt gedocht im wol, die ku wer nit lang mehr zu melcken. Wann im gest kamen, satzt er seine junckern nymm nach alten brauch, unnd wann sie obenan sassen, hieß er sie herabrucken; er vergaß ir beyweilen gar, das er sie nit zum tisch berüffet. Das fieng die guten jungen an schmertzen, insonderheit Wilbaldum; dann der kosten was auß im gangen, Lottarius hat sein bracht mer unnd vester gefürt dann er.

Der wirt kam eines tags mit einem grossen register und mit iren bulgen, die waren schon des kinds genesen; dann der bauch was in klein worden. Der wirt begert mit in zu rechnen, wolt einmal bezalt sein. Do gieng es an ein kopffkratzen. Domit ichs aber kürtz mach, es kam dohein, als die rechnung beschlossen und der wirt bezalt was, beleib in ungefor sechs brabendische pfund zum vorrhat, damit meyneten sie auß der statt Antorff zu reysen.

Do sagt der wirt: ›Lieben gesellen, es ist bey mir gewesen ewer schneider und schumacher. Der ein fordert so, der ander sovil, hand mir verbotten, euch nit volgen zu lassen, sie seiend dann also bar bezalt.‹ Lottarius sagt: ›Wirt, nempt, das mir euch zu thun seind! Mir wend uns mit unsern schneidern und schuchmachern wol vergleichen.‹ – ›Das mag ich leiden‹, sagt der wirt, ›aber sunder meinen schaden. Damit sie nit meynen, ich wolt semlich schuld ongefordret an euch lassen und ir auch nit gedencken, ich thü semlichs von mir selbs, will ich nach in schicken und selb mit euch reden lassen.‹ Bald schicket er seinen stallknecht nach in beyden.

Von ungeschicht was ein schöne frauw in des schneiders hauß, bey welcher die guten gsellen manchen guten schlafftrunck gethon und nit bezalt hatten. Die eilet bald in die herberg, thet nit dergleich, als wann ir die sach zu wissen wer. Sie sah wol, das ire junckern nit mehr so fleyssig auff sie acht hatten als andre mal; sie sassen gantz trurig mit iren füsen auff die erden klopffen, under sich sehen, ir gelt, so sie verloren, suchten; es was aber umbsunst. Die schon frauw hub an mit in schimpflich zu reden, do was aber kein freüd.

In dem kamen die zwen schumacher und der schneider, grüßten sie, fragten den wirt der ursach, warumb er nach inen geschickt hat. Sprach der wirt: ›Ir wißt, ir habt mir beyd verbotten, ich solt meinen beiden gesten zugegen nichs volgen lassen, so sie hinweg wend, ir seien dann von in vernügt und bezalt‹. – ›Also ist im‹, sagten die beide. In summa, sie machten die rechnung, das traff sich aber ein zimlichs, und sunderlich dem schumacher. Lottarius widerfacht: ›Solten wir in einer so kürtzen zeit sovil in schuhen zerbrochen [han], was würden dann erst die hosen kosten?‹ Antwurt der schumacher: ›Der schönen frawen schu, so ir bevolhen hand hinzugeben, kommen auch in dise rechnung.‹ Die guten jungen wußten kein außred mehr, sie mußten zalen, da was schon kein gelt mehr.

Erst kam die gut dochter umb den wein und sehlafftrunck. Lottarius sagt: ›Gute fraw, das mir bey euch verzert, seind wir zehenfaltig zu kosten kummen. Wann es rechnen gilt, ir werden uns heraußzugelten sein.‹ – ›Bots‹, sagt sie,

 

›Den brauch hab ich in meinem hauß:

Wilt hnein, must dapffer geben auß,

Umb dein gelt läben wir im sauß.

Wilt nit, so magst wol bleiben dauß.

Ir habt mirs gschreiben an die wand.

Habt ihr nit gelt, so gebt mir pfand!

Frawen zu teuschen wer ein schand,

So focht man die füchs in Brabant.‹

 

Was soll ich vil von disem tandt schreiben? Da must all ding bezalt sein. Als aber kein gelt mehr vorhanden was, nam die gut fraw dem Lottario einen schönen neüwen mantel, musten all beid on alles gelt auß der herberg. Wilbald hat auch dem mantel einen gleich; den verkaufften sie umb ein pfundt flemisch, zogen so auß Antorff wol außgeriben, aber übel bekleidt. Da ward in alles, nach dem sie geworben hatten. Aber ich sorg, sie werden noch vil nachkümling haben, so zu Antwerpen den brauch noch nicht gelert unnd erst auff solchen hohen schulen studieren werden, biß das sie in gleicher facultet mit disen zweyen doctorieren. – Do bleibt es, und wend fürbaß sagen, wie es Fridberten und Felixen gangen sey.

Jetzund kumme ich wider an Fridberten und seinen zuchtmeister, wie es inen auff der hohen schulen gangen. Die haben sich in gar kurtzer zeit dohin gerichtet, das Fridbert doctor und Felix magister worden seind. Da semlichs dem hochmeister kundtgethon worden, hat er sich sein größlich erfreuwet; nit minder freüdt hat Gottlieb, als er der ding berichtet ward. In der zeit begab es sich von ungeschicht, das dem hochmeister sein kantzler starb. Er schicket zustundt nach Fridberten, domit er in zu einem kantzler annem. Alda fing erst sein glück an zu grünen. Er nam auch Felixen an zu einem secretarien. Die beyde hielten sich dermassen an ihrem ampt, das sie in kurtzen zeiten von menigklich lieb gehalten und darbey gepreisen wurden.

Das bleibt. Weiters wöllen wir hören von Lottario und Wilbalden, wie es inen sei ergangen, nachdem sie von Antorff abgescheiden seind.

Wie Wilbaldus und Lottarius der sachen zu unfriden wurden, von einander kummen. Lottarius sich zu Prüssel einem metzger verdinget, Wilbaldus aber in dem ellend umbzog, zulest sich zu einem bauren verdingen mußt und des viehes hüten; Lottarius seinem meister über sein schatz brach, darob ergriffen ward.

Wilbaldus, der gut jung, jetzund hindersich gedencken und erst anfieng den reüwen zu überkummen; es was aber leyder zu spot mit im. Sie giengen eines abents spat auß Antorff, bliben die nacht in einem kleinen dörfflein. Auff dem weg fieng Wilbaldus an bitterlichen zu weinen und klagen und sagt: ›O unglück, wie hast du mich in so ein grosse fortun gefürt! Ach mir armutseligen vogel, warurnb hab ich meinem lieben vatter nit gefolget, dergleich meinem getrewen freünd und zuchtmeister Felixen, der mich in allen treüwen gemeynet! Hab ich doch ein gnugsamme geselschafft an im und meinem lieben bruder Fridberten gehabt, mich aber ir früntschafft und gsellschafft nit settigen lassen. Ach gott, wo soll ich doch mein zuflucht hin haben! Mein vatter ist gar über mich in allergrösten zorn gefallen; meiner lieben muter hab ich das ir schantlich und lasterlich verthon, sie würt mir nicht mehr fürsetzen; meinen freünden darff ich nit mehr under augen kummen. Aller welt wurd ich zu gespott sein, die kinder auff den gassen werden über mich feisen unnd mupfen. O bösy geselschafft, wie gibst du mir jetz den lon! War wirt mir jetzund alles das, so mir mein vatter und mein getreüwer schulmeister vorgesagt hand. Ach mir armen verloßnen jüngling! Wo soll ich auß! Arbeiten hab ich nit gewont, mein schreiben, lesen ist mir empfallen, kein herr würt mich annemen. In armut und ellend muß ich meine zeit verzeren; sterben wer mir geheurer dann läben. O Lottari, Lottari, wie hastu uns beide so gar übel außgebeützet, uns in armut, angst und trübsal gesetzet, darauß wir nit mehr kummen mögen! Ach mir armen, das mir dein gesellschafft ye gefallen hat!‹

Lottarius, ein schantlicher bub und verlorner vogel, antwort auff die clag Wilbaldi: ›Die schuld, Wilbalde, solt du mir mit nichten geben; dann du an der sachen allein schuld tragen thust. Meynest du nit, mich bekummer auch schwerlichen, das ich meines vatterlandes also muß beraubt sein, auß welchen du mich brocht hast, dieweil du auß forcht nit bleiben dorftest, als du deinen schulmeister mit einem messer durch seinen schenckell stachest? Sag an, hab ich dich eines solchen underricht? Nein warlich; dann ich von außlauffenden blut so hart erschrack, het man mich erstochen, ich wurde keinen troffen blut geben haben. Alsdann stund ich in grossen sorgen deinethalben; dann mir der zorn deines vatters wol wissen was; weyß gewiß, wo du ihm worden werest, er hette dich in ewige gefencknüß ingelegt, darauß du zu ewigen zeiten nit kummen werest. Des du mir dann nit genug gedancken magst; hergegen sagst du jetz das widerspiel, als wann ich allein daran schuldig wer. Des ich dann gar kein gefallens het, wann ich wißt, das deine worten ernst gewesen wer. Wolan, thu ihm, wie du wilt! Ich wil mein weg gen Prüssel nemmen, daselb umb einen meister sehen, meines vatters hantwerck lernen. Versich du dich auch, wa du magst! Dann ich weyß dir in keinen weg zu rhaten noch helffen; ich hab jetz mit mir selb zu schaffen, so hab ich als wol als du kein zerung mer.‹

Wilbaldus erst jamerlich über seinen gesellen anfieng zu klagen: ›O du schnöder unnd argelistiger Lottari, dein namen an dir ist warlich nit vergeben; dann lotterwerck, wie den lotteren gebüret, des hastu dich lang geflissen, mich mit deiner lotterey schantlich von ehren und gut brocht, darzu der guten meiner lieben freünd beraubet. We mir, das ich in deine gesellschafft ye kummen bin!‹

Lottarius fieng jetzo an schamrot zu werden, unnd wie er mocht, understund er sich heimlich von ihm abzustelen, als er dann thet. Er nam sich eines unwillens gegen im an, zancketen ein weil mit einander. Lottarius sagt: ›Ich mag mich deines zanckes nit erfrewen noch behelffen, ich will dir ein wenig auß den augen gon.‹ Damit schmeichet sich Lottarius von im auß der herberg in dem dorff, darin sie lagen, also das Wilbaldus lang nymm erfaren mocht, war er kummen was.

Lottarius zog den nechsten gen Prüssel; doselbst verdingt er sich zu einem reichen metzger, was ein gar alter mann, hat seer vil gesindes, knecht unnd mägt. Der leckersbub hielt sich von anfang gar unstreflich, so das in sein meister fast lieb gewann. Er vertrauwet ihm zulest mehr dann keinem under all seinen dieneren, dardurch er dann all sein heymligkeit erfaren ward.

Eines tages was der gut mann über land auff einen jarmarckt gefaren, ließ den buben in dem hauß, welchen er vormals alweg pflag mit im zu nemmen. Er befalh im, das hauß zu verwaren, das ander gesind zur arbeit anzurichten. Das er im alles gütlich zu thun versprechen thet; sobald aber der meister von hauß kam, wartet er mit fleiß seiner gelegenheit. Da des metzgers weib zur kirchen gangen was, das ander gesind ir geschefft pflagen außzurichten, hatt er mit ettlichen instrumenten seines meisters kammer auffgebrochen, demnach über sein barschafft kummen und ein grosse summa gelts zusammengesackt hat. Als aber das gerümpel von einer magt gehört ward, hat sie eylens ein geschrey gemachet, davon die andren knecht und mägt zugelauffen seind, haben den erschrocknen diebischen buben ob seinem diebstal ergriffen und in gefencklich angenummen, mit guten starcken stricken gebunden und also auff des meisters zukunfft verwaret.

Als der nun des abens kummen ist, hat er den buben mit ruhen worten gestrafft und gar übel außgangen. Als er aber ein barmhertzig man was und gedocht, das ihm seines gelts noch kein schaden geschehen, hat er in dem richter nit wöllen überantworten und ihm ein zerung geben, hinweg geweisen.

Wie Lottarius nit weiter gieng dann von Prüssel gen Halle, seind drei meilen wegs; do schnitt er einem kauffmann sein bulgen auff, stal im sein gelt, kam damit darvon biß gen Dengen, ist fünff meil; er würt von dem kauffmann verkuntschafft, in der herberg funden, würt entlich gefangen und gehenckt.

Boßheit und büberey muß belond werden, es stand lang oder kurtz. Also gieng es disem Lottario auch. Er mocht nit wercken, hat fauler tag, fressen und sauffens gewonet; so was niemants mehr vorhanden, so für in zalen wolt. Was solt der arm schweyß anders anfohen, dann was in sein kunst, auff deren er gewandret was, lernet! Zu Brüssel hat er nit mehr platz, heim darfft er nit mehr kummen von wegen guter stücklein, so er in seines vatters hauß gebraucht hat. Was thut er dann? Er greifft sein sach fein geschickt an, redt mit im selb also: ›Lottari, du must ein andren beltz anlegen. Du hast nit lang zu zeren, so magst du auch nit wercken, als soltestu gehenckt werden. Ich will mich in die sach schicken, mich zu Halle zu einem wirt für ein haußknecht verdingen; da mag ich gute faule tag haben bey kleiner arbeyt und guter kost. Ich hab wol gesehen, wo ich bey wirten gelegen bin, haben die haußknecht alweg die schlüssel zum keller, tragen wein und brot auff, mag offt einem ein zug auß der kannen gerhaten. So dann einer klupig umb die tisch ist und sich mit schencken weidlichen braucht, wird ihm von den gesten manigs guts bißlein, auch mancher drunck dargestossen. Des will ich mich fürbaß underston und metzger lassen den, so es gern thut; ich hab kein hertz darzu.‹

Also kam er gen Hall, fand bald ein guten herren, einen wirt, der meynet, gott het in berhaten. Dann der schalck kondt mit solchen glatten worten strychen, das mann meynet, es were glatt geschliffen; er was auch von person ein hüpscher gerader jüngling. Er tummelt sich auch erstlichen so wol, das ihm sein herr anfieng gar nach alle seine geschefft zu vertrüwen und befelhen. Den schalck wußt er zimlich zu verbergen, das einer gar spitzig het müssen auffmercken, der sein schalck erkennet het. Es stund aber nit lang, er kam so grob an den tag, das nit gröber het mögen sein.

Dann nemen war, es kamen eines tages vil kaufleüt gehn Hall, die wolten in Antorffer meß; und wie dann brauch ist, gaben sie dem wirt ir bulgen mit samt dem gelt zu behalten, welchs in dann der wirt fleißig verwaret, saß demnach zu den kauffleüten und was frölich mit inen. Sie sagten von guten schwencken, ein jeder, was im seid von hauß begegnet wer, guts und böses, wie dann der kaufleüt gewonheit ist; wann sie in die messen faren, treiben sie all kurtzweil, damit sie die zeit vertreiben. Also gieng es da auch zu.

Als sie nun im besten essen seind, so kumpt einer irer gesellen geritten, welcher in nach postiert; dann er sich etwas doheym verhindert hat. Als er sie an dem nachtmal find, gibt er Lottario sein pferd, befilcht im das anzulegen, nimpt seine bulgen, zücht zu seinen gesellen und lantsleüten in dem sal, befilcht dem wirt seine bulgen. Der wirt sagt: ›Mein herr, seind ihr zu ruhen, ich will sie versorgen.‹ In kurtz darnach kumpt Lottarius. Der wirt befilcht ihm die bulgen auffzuheben. Er macht sich gantz küplich, nimpt die bulgen und des wirts kammerschlissel, als wann er die bulgen darin zu den andren behalten wöll. Er aber verstoßt die under ein stegen in alt gerümpel, kumpt wider mit des wirts schlißlen, gibt im die wider, als wann al sach gantz wol wer außgericht und versehen. Die kaufleut werden all wol bezecht, gond zu beth schlaffen, befelhen dem wirt, auff den kunfftigen morgen ein gut früstuck zu bereiten; dann sie woltend nit frü auffston. Des ist der wirt gar wol zufriden. Also gond sie all frölich schlaffen, der wirt und seine gest. Lottarius aber nam im für, die nacht nit vil zu schlaffen, sunder seinem geschefft außzuwarten.

Als nun alles volck im hauß schlaffen was, nam er die bulgen mit gelt und trug die in sein kammer, da er dann mit einem scharpffen messer gerüst was. Er saumet sich nit lang, schneit sie auff; do fand er ein groß gelt darin, dann es was lauter goldt. Der schalck nam davon, sovil im möglich zu tragen was, legt an seine beste kleider. Sobald es tag ward, macht er sich darvon gantz frü, eh dann kein mensch im hauß auff was. Er nam sein weg den nechsten auff Dengen, ist fünff meilen wegs. Do kert er in ein herberg ein, bat den wirt, er wolt in nit vermelden, gab im sein gelt, so er gestolen hat, eins teils zu behalten. Der wirt gedocht wol, die sach gieng nit gar schlecht mit im zu; dann er förcht ihm gar seer, wie diser diebischen buben brauch ist; dann sie gmeinglich keinen bidermann dörffen ansehen.

Als aber nun zu Halle wirt und gest auffkamen, fragt jederman nach dem haußknecht; es kondt aber niemant nichts von im sagen. Dem wirt was nienan recht, er lieff für sein kammer, klopffet an; niemants wolt im antwort geben. Er schloß auff die kammer, wie er mocht, schauwet in alle winckel nach seinem knecht, zulest erblickt er in einem winckel die zerschnitten bulgen. Davon erschrickt er unmenschlichen seer, laß damit ein lauten schrey: ›O wee des grossen bößweichts‹, sagt der wirt, ›er hat mich verderbet!‹ Diß geschrey erhorten die kaufleut, auch das ander gesind im hauß. Sie lieffen mit hauffen hinzu, do funden sie den guten wirt in grossem jamer und klagen; dann er von schrecken nit wol geston mocht. Do die kaufleut von den bulgen klagen horten, erschracken sie all gemeinlich gar übel; dann ein jeder meynet, es were seine. Zulest erfand sich, das sie des kaufmans waren, so am lesten kummen was. Er laufft hinzu, befind sein schaden; dann er ein grosse summ seines goldes manglet.

Was solten sie thun? Der gut mann saß auff sein pferd, deßgleichen der wirt, ritten mit einander gar schnell auf Dengen zu; dann der bößwicht was dem wirt under der porten verkuntschafft worden. Die ander kaufleut hatten groß mitleiden mit irem gesellen, ritten auch auff all strassen, ob sie etwas von dem bößweicht erfaren mochten.

Der wirt und der ander kauffmann kamen gen Dengen, funden und erforschten so vil, das ihn angezeigt ward, in welcher herberg der bößweicht hat eingekert. Sie sassen ab von ihren pferden, stelleten auch in der herberg. Derselbig wirt was ein vernünfftiger und geschyder mann; er sach wol an der beider geberden, das sie bekümmert waren, er fragt sie die ursach. Sie sagten im den handel. ›Schwigt, lieben herren‹, sagt er, ›habend nur ein leichten mut! Ich hoff, euch soll geholffen werden.‹ Sagt in damit von seinem gast, welcher neulich zu im kummen und nit gar ein stund in seiner herberg gewesen wer, zeygt in darbey an gestalt und kleidung, darbey der wirt von Hall wol abnam, daß es eben der bub was, welchen sie suchten.

Als sie nun mit einander sprachen, kumpt der schalck daher gon ein stegen herab. Als er nun den wirt von Halle erblicket, erschrickt er fast übel, understot die flucht zu geben. Der kauffmann aber laufft im die theür ab und sagt: ›Du verzwifleter arger schalck, hie mustu mir dein läben lassen.‹ Lottarius falt behend auff seine kney, bitt umb gnad, ziehet damit das gold, so er hatt, auß seinem busam und sagt: ›Ich hab hievon noch nichts verthon; so hat mein wirt das überig theil.‹ Davon der kauffmann seer erfreuwet ward. Der wirt brocht das überig gold auß seiner kammer, gabe das dem kauffmann. Der wolt jetz zufriden gewesen seind. Aber der wirt von Halle sagt: ›Nein, der bößwicht muß keinem frummen mann mehr solchen schrecken abgewinnen. Es ist zu vil mit dem.‹

Also ward er dem richter geantwort, unnd dieweil er in so frischer that ergriffen, gleich an die folter geschlagen, do er von kleiner marter all sein boßheit bekant. Als nun der richter semlich bubenstuck von im vernam, ward er gleich des tags an den leichten galgen gehenckt. Da ward im sein verdienter lon, nach welchem er gerungen.

Hie merckend auff, ir jungen knaben, was gutes darauß erfolget, wann ir vatter und muter nit volgen, deßgleichen euwern schulmeistern und fürmündern! Seind in widerspennig und volgen nach bösen üppigen buben, von welchen ir nichts guts lernen, sunder all bößen stück, als mit falschen würflen und karten umbzugon, dergleich liegen, schlecken, stelen, welchs die rechten haubtstuck seind, so an galgen gehören, wie ir dann an disem Lottario wol gesehen!

Diß bleibt also. Jetzund wend wir wider kummen an Wilbaldum, wie es im ergangen sey, nachdem der böß vogel Lottarius von im gelauffen ist; demnach wend wir auch sagen von Fridberten und Felixen, die iren herren unnd schulmeister willig und gehorsam gewesen, was nutz in darauß erfolgt.

Wie es Wilbaldo gangen ist, als Lottarius, der böß vogel, von im geflohen was, auch wie sich Felix und Fridbert an irem dienst gehalten.

Jetzund wend wir fürbaß anzeigen von dem armseligen Wilbaldo. Er zog in Brabant umb als ein unbekanter armer frembder jungling, hat weder zu beissen noch zu brechen; so mußt er sich auch fast übel besorgen, wo er von der langen rut begreiffen wirdt, er möcht gehangen werden; wie dann semlichs der brauch in Brabant ist. Do reiten etlich reisig im land umb, unnd wo sie semlich verloren kinder, so nit wercken wend, ergreiffen, hencken sie die gleich als warm. Vor denselben besorgt sich Wilbaldus fast übel; darumb trachtet er ernstlich, wie er auß Brabant kummen möcht und sich wider zu seinem vatterland nehen. Er wüßt aber nit, das sein muter mit todt abgangen, was noch guter hoffnung, wann er ein botten zu ir möcht haben, sie würd im ein noturfft schicken, domit er nit in solchem jamer und ellenden läben sein zeit verzeren müßt. Er zog so lang, biß er weder heller noch pfennig mehr hatt. Niemans wolt im umbsunst nichs geben, und wann er schon durch gotts willen batt, sagt man, er wer jung und starck, warumb er nit arbeitet. Also zog er in grossem hunger durch Westphalen, demnoch durch Saxen und die margraffschafft Brandenburg, biß er kam in Prüssen. Da verdingt er sich uff einem dorff zu einem bauren, der was fast reich und hat vil viehes. Des underzog sich Wilbaldus dann in der bitter hunger darzu bezwingen thet.

Also ward er schon auß einem edelmann zu einem sewhirten. Was aber des ursach gewesen ist, habend ir oben nach der leng gehört, wie dann auch ein alt Sprichwort gebraucht würt: ›Hundert jar machen auß einem hirten ein künig unnd wider hundert jar auß eim künig ein hirten.‹ Wilbaldus, der von gutem geschlecht und edlen stammen erboren was, muß jetzund der schwein und anders viehes hüten. Hette er nach adel und tugenden gestrebt, wer im gleich wie andren gelungen. Dann wiewol Fridbertus von bewrischen geschlecht und eines hirten son was, kumpt er doch von wegen seiner gehorsamkeit und tugend zu grossen ehren unnd wirden, wie ir dann des greüntlichen bericht empfahen werden. Deßgleichen sein zuchtmeister Felix, welchen sein herr auß der schul vom almusen nam, seinem son und Fridberto fürzuston, der würt auch ein fürtreflich, reich unnd gelerter mann. Des soll niemants wunder haben; dann mir sehen dergleichen exempel noch vil zu unser zeit, das es auff allen universiteten und hohen schulen ein gar gemeiner brauch ist, die armen studenten, so durch almusen und stipendia erhalten, werden gwonlich hochglerte menner, doctores und magistri. Die andren aber, welche man mit herlichen tischen versehen thut, inen auch zu allen zeiten gelt zuschicket, was wirt drauß? Ja selten bakellari, ich geschweig, das sie ander gradum erlangen, werden auch gemeinlich die, so in zugeben seind auff sie zu warten und ir diener zu sein, vil geschickter dann ire herren selber, welche dann offt ir patrimonium gar verstudiren, ja ich meyn in wirtzheüsern, mit würffel, karten, wein und beir, auch mit schonen frauwen, die machend keinen buchfürer reich. Das bleibt.

Fridbert was jetzund bey zweyen jaren kantzler am hoff zu Preüssen gewesen, hat aber kein weib. Der hochmeister gedocht im umb eine zu trachten, in kurtz ward er bedencken seines vorigen abgestorben kantzler, welcher hinder im gar groß gut verlassen, darbei zwo schöner tochtern. Die elter was genant Concordia, ein fast züchtig, sanfftmütig unnd weise junckfrauw, die jünger was genant Felicitas, ir schwester an schöne etwas übertreffen, ir auch an allen tugenden gleichen. Der hochmeister befragt Fridbertum den kantzler auff ein zeit, ob er nit willen het zu der eh zu greiffen. Er antwortet, wo er wußt eine, bey welchern er in friden und freüden läben mocht, wolt er sich darin begeben; wo er aber des in sorgen ston solt, wolt er eh von der freyheit, in welchern er jetzunder wer, nit abtretten und vil lieber einer guten und tugentsammen frawen manglen dann mit einer wunderlichen zenkischen haußhalten.

Von solchen worten ward der hochmeister zu gelechter beweget, fraget demnach Felixen, ob er auch eines semlichen gemüts wer. Antwort Felix: ›Nein. Dann nit gut wer, wo alle jüngling eines semlichen fürhabens sein solten; dann sunst wird nimmer keiner zu ehlichen stand kummen.‹ Darzu wußt er wol, das alles menschlich geschlecht zu leiden erboren; dieweil es dann je gelitten müßt sein, wolt er sich mit gedult darin begeben; geriet es im dann nach dem besten, so hett er gott des mehr zu dancken. Batt damit den hochmeister, wo ihm ein tochter oder wittfraw zuston, mit deren er meynet versorgt zu sein, das er im dann mit guten rhat, steüwr und hilff wolt furstendig und beholffen sein. Der hochmeister sagt im semlichs zu; zu stund bedocht er sich nach seines kantzlers tochtem, sagt: ›Mein lieben diener, ziehend jetzmals im friden hin! Morgen zu mittag so kummend wider zu mir! Ich hab mich einer sach, so euch zu gut erschiessen wirt, bedocht.‹

Also gieng Fridbert der kantzler sampt Felixen zu irem herren Grottlieb, dem alten ritter, namen das nachtmal in grossen freüden unnd freüntlichen gesprech, sagten dem alten ritter alles das, so der hochmeister mit in geredt hat. Davon er seer grosse freüd empfieng; dann er wußt wol, das in die sach zu gutem glück gerhaten würt. Nachdem sie nun gessen hand, gott dem herren lob und danck gesagt, seind sie auffgestanden unnd in einen schonen lustigen garten spatzieren gangen, die speiß abgedeüwet. Als sich nun die sanfften unnd külen abendtweindlein erhebten, die sternen mit irem zwitzern die nacht daherbrachten, ist ein jeder zu bett an sein rhu gangen, haben die nacht mit süssen schlaff vertreiben.

 

16.

 

Wie der hochmeister nach der wittfrauwen schicket sampt ihren zweyen töchteren, wie sie mitnander geredt haben.

Des andren tags bedocht sich der hochmeister, den sachen einen außtrag zu thun, wie er im dann am abent darvon hat fürgenummen. Er schicket nach der wittfrawen, der kantzlerin, befal dabei, ire beiden töchteren mit ir zu bringen. Die fraw hieß mit irem namen Charitas; sie waß gehorsam und gantz willig irem herren; dann sie wust wol, das er in gutem nach ir gesant hatt. Sie schmucket sich in witweliche kleider gantz seüberlich, ire töchteren aber zierett sie auff das allerschönest.

Mit zuchtigen geberden kamen sie für den hochmeister; ir reverentz kunden sie so adelich und höflich, das sich der hochmeister größlichen ab ihn verwunderet. Darzu waren sie so übermeßlicher schönen gestalt, das in der augen nit gnug möchten verluhen werden. Felicitas als die jünger gieng zuvor; deren volget nach ir schwester Concordia, die hat ir goltfarbes har zu rucken abgeschlagen, von dem glantzet die verhöhung nit anderst, dann wer das ein gespunnen turckisch gold gewesen. Auff irem haupt trug sie ein schon perleingebend, auff dem einen schonen krantz. Ir stirn, erhaben glat und wolgeziert mit gebogen schmalen augbräulein. Die euglein, wie schon und klar die gewesen, kan ich nit volloben; sie kondt auch deren so lieblich gebrauchen, das nit zu schreiben ist. Ihr neßlein langlecht und nit gar zu scharpff; ire wenglein schon mit kleynen grüblein bekleydet, lieblich rosiniert; ir zart unnd wolgesprecher mund mit einer lustigen rubinfarb von der edlen natur begabet; das under leftzlein hieng ein wenig für das ober gegen dem zwifachen gespalten kinlein zu tal; ir helßlein in rechter leng; die brust schon und breit. Sie hat auch ein gantz rans weichlein, darunder das überig teil gar artlich proportziniert was. Der gang an ir was ein überzierliche wolgestalt ires leibs. Die jünger schwester nit mit minder schonheit geziert was dann die elter, allein das sie ein wenig brauner was an der farb.

Als nun Charitas mit iren töchtern ein kleine zeit bei dem hochmeister gewesen, hat er zu stund Fridbertum sampt Felixen und dem alten ritter berüffet sampt andren seiner räthen, die dann gehorsam erscheinen. Der hochmeister sagt in alles, was er den vorgenden tag mit Fridberten und Felisen geredt hat; dann ihm wer nit von nöten ir beider fleißigen dienst vor ihn allen zu erzalen, dieweil alles sein hoffgesind ein semlich täglichen vor augen scheinbarlich sehen. Darumb wer im in gedancken kummen, wo es in anders beiden gefallen, wolt er sie mit züchtigen schönen junckfrauwen versehen, dieweil er guter hoffnung wer, Charitas die muter sampt ihren töchtern würden ihm seiner bitt nit abschlagen. Als er nun ein semlichs mit seinen rhäten geredt, rufft er zu ihm die züchtig und wolbertig Charitas und sagt: ›Mein liebe und getrewe dienerin, umb das ich nach euch geschicket, beschicht auß allem guten gunst und sundren gnaden, so ich gegen euch hab, welches dann ewer gemahel seliger gedechtnüß wol umb mich beschuldet, mir auch euch sampt euwern beyden töchtern in seinem todtbett gantz treülichen empfolen. Darumb ich dann nun zumal ewer aller getrewer vatter sein will. So euch das anders anmütig, will ich beyd eüwer töchter mit züchtigen tugentsamen jünglingen verheyrathen, welche von wegen irer tuget wol edel genant möchten werden. Darauff, mein liebe Charitas, mögt ir eüwern willen zu verstan geben.‹

Die gut frauw des grossen erbietens so unmeßliche freüd empfieng, das sie vor freüd nit wußt, was sie antworten solt; jedoch kurtz bedocht fiel sie ihm zu fuß. Der hochmeister nam sie bei der hand, zog sie auff und satzte sich zu ir auff einen banck, sagt: ›Mein Charitas, mit unerschrocknem hertzen gebt eüwern willen zu verston!‹

Charitas hub an zu reden und sagt: ›Hochwürdiger, durchlüchtiger, hochgeborner fürst, der grossen veilfeltigen gnaden und vätterlichen erbietens mag ich umb gott noch umb ewer hocheit nümmer verdienen. Was möcht mir glückseligers auff diser erden zuston, dann so ich meine lieben töchtern also glückselig in ehlichen staht kämen sehe! Mir armen wittfrawen aber ist semlichs zu volbringen nit möglich. Dieweil aber eüwer hochheit sich so vätterlichen erbieten thut, so ergib ich mich mit meinen töchtern in deren schutz und schirm. Dann ich meine beiden töchtern in solicher gehorsamkeit aufferzogen, das ich weyß, keine under in beyden wider meinen willen nimmer thun würt. Darumb, allergnädigster herr, habent ir vollen gewalt.‹ – ›Das gefalt mir ser wol‹, sagt der hochmeister, ›ich will auch in disem heyrot zu beyder seiten vatter sein, braut und breütigam mit einem herrlichen zugelt versehen.‹

Also stund der hochmeister auff, gieng mit seinen räten uff ein ort, nam Fridberten und Felixen zu in, sagt in alle handlung. Wer hat grösser freüd dann die guten jungen herren! Dann wiewol Fridbert sich vormals gewidert hat, als er aber der schönen zuchtigen junckfrawen ansichtig ward, darbey iren züchtigen wandel ersehen, hat im zustund sein hertz ein anders geraten. Als er nun von dem hochmeister gantz gruntlichen bericht empfangen, hat er in gleich gebetten, wo möglich wer, das er im die schone und zuchtige junckfrauw Felicitas zu einer gemahel geben wolt. Deßgleichen begeret auch Felix, im die die ander junckfraw Concordia zu vermehelen. Das gefiel dem hochmeister fast wol; berufft von stund an die muter sampt iren beyden töchteren, gab sie selb zusammen; dann alle ding waren zuvor abgeredt. Die hochzeit ward bestimpt auff ein gelegnen tag.

Das wend wir also lassen beleiben und wider kummen an den trübseligen unnd armen Wilibaldum, wie er sein narung so in grossem jamer, ellend und trübsal hat suchen müssen.

 

17.

 

Wie Wilibaldo ein wolff under sein vieh kam und im vil schaden thet, also das er seinem meister entlauffen mußt.

Wilibaldus, der armutselig glückvogell, was jetzund schon gewonet, bey dem vieh auff dem fäld sein zeit zu verzeren. Etwann zu zeiten saß er an der sunnen, seine schu flicken, darnach bletzet er im selb seine hoßen; auch, fiengen im all seine kleyder abgon. Wo im dann ein loch in sein rock kam, büßet er ein andren bletz daruber, achtet nit der farben, ob sie seinem rock vergleichen oder nit. Er nam auch für gut;, so im die leuß mit hauffen in seine kleider nistetten. Rauhes und schwartzes brod was sein speiß; und wann in gott ziblen und knoblauch bereit, hat er ihm wohl für gut, meynet, er het ein guten imbiß gehat. Also muß man solchen schleckmüleren kochen, so vormals aller guten beißlein gewont waren. Do giengs nimmer auff brabendisch zu: malmasier und mett was dem guten Wilbaldo gantz teür worden; dann er mußt sich der kalten brunnen und fliesenden bechlein behelffen. In seines vatters haus mocht er nit läben als ein edelmann mit schönen kleyderen geziert, nach dem für andre jungen in ehren gehalten mit köstlicher reicher speiß unnd dranck fürsehen. Das aber schmackt ihm vil baß, ließ sich auch mehr in des bawren hauß dann in seines vatters küche benügen.

Es wolt aber das unstet und wanckelmütig gelück noch nit vernügt sein. Dann als der arm hirt Wilibaldus eines tags mit seinem vieh zu feld lag, zu allem unglück keinen hund bey im hat, fur nit weit von einem wald uff guter weyd. Als es nun umb mittentag und die sonn fast heyß scheinnen was, rucket Wilbaldus zu dem wald, damit das vieh schatten möcht haben. Er legt sich under ein schöne dicke eychen an den schatten schlaffen und entschlieff gar hart. In dem kummen auß dem waldt ein hauffen wölff, rissen und zerten im etlich vieh zu boden unnd erwürgten deren manig stuck. Wilbaldus hart enschlaffen hort noch wußt von semlichen schaden und unfal gar nichts, erwachet auch nit, biß der schaden geschehen.

Als er nun gnug geschlaffen und auffgestanden, was er umb sich sehen nach seinem vieh; das lieff im feld umb gantz zerstrewet und forchtsam. Er kumpt an das ort, findt den übrigen aaß, so dann die wolff hatten übergelassen, erkand wol, das seines bawren vieh gewesen was. Wer erschrack übler dann Wilibaldus! Er raufft im selb das har auß und klagt jämerlichen: ›O mort‹, sagt er, ›mir armen betrübten hirten! Wo soll ich nun auß! Zu meinem meister darff ich nit mehr kummen. Jetzund ist mein verdienter lon dohin, meine kleyder seind zerrissen, und solt mich mein meister auff den winter gekleit haben. Ich aber darff im nit mehr under augen kummen, und was ich noch in seinem hauß von alten lumpen hab, muß ich auch hinder mir lassen. Ach, ach mir armen Wilbalde! O du schantlicher Lottarius, wie wirt mir aber deiner schantlichen geselschafft gelonet! O du mein früntlicher lieber Fridbert, du mein getrewer bruder, wie wirt mir jetzund deiner getrewen warnung so gar eingedenck! Aber zu spat, zu spat hab ich hinder mich gesehen. O Felix, du mein lieber zuchtmeister, wie hab ich dir deiner grossen treüw so gar übel gelonet! Du hast mir brüderlich gerhaten; ich aber hab die ding nie bedocht. Umb dein vätterliche straff und zuchtigung stach ich dich durch einen schenckel, das dann auch meiner flucht gröste ursach gewesen ist. Wolan, mir ist weder zu rhaten noch zu helffen nimmermer.‹

Wie der arm Wilbaldus in so grosser klag und jamer was, ersicht er von ferrem seinen meister herreiten; dann im von seinen nachbauren gesagt was, wie sein vieh on einen hirten in weitem felt gantz verscheycht unnd irr gieng. Er reit im feld rumher, treib das, so best er mocht, zusammen. Wilbaldus wolt sich nit lenger saumen, erwuscht sein hirtentasch, stab und riemen, eilet dem dicken wald zu, schloff unnd kroch in grossen sorgen durch alles gestrip und rauhen dornhecken, zerriß und zerzert sich fast übel, also das im sein gantzer leib verseret was. Dann er meynet nit anders, dann sein meister ritt, umb in zu suchen.

Der meister kam zuletz auff die walstatt, auff welcher sein zerrissen und erbissen vieh lag. Do sah er wol, das der wolff ein michel teil ob in gewesen, gedocht nit anderst, dann Willibaldus wer von in auch umbkummen. Er saumbt sich nit lang, reit zu hauß, treib mit ihm sein überbliben vieh; dann er sorget sich auch vor den wolffen.

Wilbaldus aber vor grossen sorgen und engsten gedocht der wölff nit mehr, biß jetzund die finster nacht herinbrach. Do fieng ihm an der haß in bußen lauffen unnd die katz den rucken auff; er rufft gott und all sein heylgen an, sie solten ime auß dem finstern wald helffen. Die nacht aber kam mit solcher finsternüs, das er keinen sticken mer sehen kondt. Das gantz holtz daucht in voller bären und wölff sein. ›Ach gott‹, gedacht er, ›wo soll ich auß! Steig ich auff einen baum, so bin ich wol sicher vor den wölffen und wilden schweinen. Wer frist mich aber vor den graussamen bären und lüchßen, deren dann gar vil in disem wald seind! Nun ist mein leben all mein tag in grössern geforen nie gestanden. Ach warumb hab ich meines meisters nit gewartet und den todt williglich von irnme gelitten! So were ich doch nit ein aaß der wilden thieren worden.‹

Als er nun in solcher grossen angstbarkeit mancherlei gedenckens ward, stig er doch zulest auff einen hohen baum, legt sich in ein starcke zwürchgabel, band sich selb mit seinem gürtel daran, damit, so er entschlieff, nit herabfiel. Im aber kam dieselbige nacht kein schlaff in seinen augen, sunder was in grossen engsten und sorgen; die nacht was im so lang, als im all seine tag nacht je worden war. Sobald nun der bletlein eins von einem baum riß, meynet er, es wer ein wild thier oder sunst ein ungeheür. Er erschwitzet sich die nacht gar wol auff dem baum.

Sobald es nun tag ward, steig er von dem baum herab, gieng so lang, bis er auff ein guten und getreibnen weg kam. Der furt ihn auß dem wald an ein seer groß wasser, Wiell genant; daran ligt ein statt, heyset Dobrin. In die kam er gantz schwach und hüngerig. Er gieng für die burgersheüser, bat sie umb brot durch gottes willen. Von ungeschicht begab sichs, das der sewhirt in der statt keinen knecht hat; der dinget in umb einen lohn. Deß war er gar fro. Also dienet er im so wol, eh dann ein vierteil eines jars hinging, macht er ihm andre kleider, damit er sich vor dem frost und regen mocht bewaren und erneren. Er gab ihm auch baß under die zen dann der bawr, bey welchem er vor gewesen was.

Jetz wend wir Wilbaldum bei seinem hirten bleiben lassen und sagen von der köstlichen hochzeit, so zu Boßna an dem hoff ward gehalten, als Fridbert und Felix zu kirchen gangen sein.

 

18.

 

Von der herrlichen hochzeit, so zu Boßna an des hochmeisters hoff gehalten ward den beiden junglingen zu gefallen, auch wie sie so reüchlich von dem hochmeister auß wurden gesteürt.

Es was jetzund die zeit vorhanden, das man alle ding, so zur hochzeit von nöten was, zurichten solt. Der hochmeister ließ einen freien hoff außrüffen in seinem gantzen land, damit alle ritter und graffen, so ihm underworffen waren, erschinen und einmal freüd und kurtzweil hetten. Es ward auch ein groß jagen und beyssen auff allerley wiltpret angestelt; da wolt niemans der bößt sein. Also kam in kurtzen tagen ein grosse zal wiltprecht von hirschen, rehern, schwine und beren, das sich menicklich darab verwundren thet. Die kuchen wurden auffgeschlagen in einem schönen weiten baumgarten. Darinn wurden vil zelten auffgeschlagen, under wellichen man essen unnd trincken solt.

Als nun bestimpter tag kam, an welchem die hochzeit solt gehalten werden, do ist nit zu sagen, was köstlicheit erscheinen thet von frauwen und junckfrawen; die kamen gantz zierlich bekleidt mit perlein, gold und silber umbgeben. Do hort man vil trommeten, herbaucken, zincken, harpffen, lauten unnd gigen; in summa alles seytenspils was da ein überfluß, do hort niemant sein eigen wort. Es kam jetzund die stund, das man zu der kirchen gon solt. Der hochmeister gyng zu fordrist, Fridbert gieng im zu der rechten seiten unnd Felix zu der lincken, die furt er bey iren henden. Ihnen volget gleich auff dem fuß nach Gottlieb, der alt ritter, in grossen freüden; mit im gieng der obrist hoffmeister des hochmeisters; denen volgeten graffen, ritter und knecht an grosser zal. Zulest kamen die zwo schönen vermelhten junckfrawen auff einem kostlichen vergulten wagen gefaren. Dem wagen volgeten noch vil ander köstlich und schöne wägen nach, all mit schönen junckfrawen und frauwen besetzet.

Do sie nun für die kirch kummen, zuhand ist do gewesen ein ertzpriester, hat erstlich Fridberten und sein liebste junckfraw mit schönen worten ermanet, was der ehlich stand, auch wie und wer den ingesetzet, auch wes sie sich in sollichen heyligen stand halten sollen. Demnach er nun ein gute zeit mit in geredt, hat er den göttlichen sägen über sie gesprochen und in die kirchen gefürt, da dann das ampt gar herrlich mit lieblicher music volbracht ward.

Nach dem ist man zu tisch gangen, jeder nach seiner wirdi gesetzt worden. Was aber do für kostlicher speisen und trachten fürgetragen worden, bedunckt mich zu schreiben nit von nöten sein. Es näm ein jeder selb acht, wie es bey gemeinen hochziten zugaht. Do muß nummen der vollauff sein, man vergißt aller armut. Wann man zur hochzeit einkaufft, seind alle freünd gantz willig; do find mann vil vettern und basen, die alle helffen hüner und genß zutragen. Braut und breütgam müssen schöne schauben, röck, hosen und wammeß haben; in ist kein tuch zu theür, wann nur der kauffmann ein breiten fuß hat und borgen will. Dann seind wir zwen oder drei tag in fraw Venus berg. Wann dieselbigen rumb seind und es an ein rechnen und bezalen gaht, so kummen wir in die rechnung, können nit drauß kummen, müssen vil an der hochzeit nachziehen; der wein und ander ding ist noch nit bezalt. Da sieht man kein baß noch vetter mehr, so die hüner, genß, kälber und anders hand helffen kauffen, ja, aber nit bezalen. Wolan, so faren wir dann auß frauw Venus berg in sant Patricius fegfewr; und eh das jar umb kumpt, so wolten sie, es wer noch anzufahen. Diß bleib also.

Als nun der imbiß im besten was, trug man für der beyden braut tisch ein schönen hohen stul, der was bedecket mit einem roten carmasein; den stalten vier ritter gegen den beyden breüten, das in mencklich sehen mocht; niemant aber wußt, was dis bedeüten wolt. Es was aber ein schönes weites gezelt, under welchen die breüt saßen sampt dem merern teil frawen und junckfrawen. Darumb nam im der hochmeister für, die zugab, so er beiden brüten geben, wolt er für frawen und junckfrawen spieglen unnd nit vor den mannen, damit es nit under alles volck käm; dann er wol wußt, das die lieben frewlein verschweigen und ein ding bey in beliben lassen. Und obschon bey weilen [eine] ir lieben gefetterin etwas offenbart, sagt sie doch zuvor: ›Lieb gevatter, ich het euch etwas zu sagen, wann ir reinen mund haben wolt.‹ Sodann sagt die ander: ›Ach mein liebe gevatter, es soll bey mir behalten sein als in euwerem eignen hertzen.‹ So sagt dann jene: ›Lieb gevatter, in euwerem hertz geredt!‹ Sagt ir damit den handel. Das bleibt verschweigen, biß sie zu einer andren kumpt. Diß alles wußt der hochmeister wol, darumb meynt er nit von nöten sein, sein fürnemen vor den mannen zu erzeigen.

Es kamen jetz die vier ritter oben gemelt; deren jeder trug ein schönen grossen vergulten kopff, in deren jedem waren tausent stück golds. Vor inen her gieng ein herolt und zwen trummeter. Der herolt rufft vor meniglich die gaben unnd schencken auß. Demnach satzten die vier ritter die gaben auff gemelten stul, und mit genummen urlob von junckfrawen und frawen zugen sie wider davon. Alsbald nun das mal ein end nam, jede frauw zu ihrem gemahel eilet, alles, was sich verlauffen hat, baß bericht, dann wann er es selb mit augen gesehen het.

Nachdem nun das wasser auff die hend genummen ward, ist ein schöner tantz gehalten worden, der hat geweret biß auff das nachtmal. Demnach das auch mit gar köstlicher speiß unnd dranck volbracht ward, unnd wider ein neüwer dantz bey vilen wintliechten gehalten worden.

Da jetzund die stund der rhu kummen, hat man braut unnd breütgam mit grossen ehren schlaffen gefüret. Darnach ist auch jedermann an sein rhu gangen, habend die überig nacht mit süssem schlaff vertriben. Das hoffgeseind aber hat, erst, nachdem herren und frawen schlaffen seind gewesen, weydlich uffgeschepfft; da ward erst Lorentz keller.

Die nacht vergieng, und der ander tag erschein jetz mit klarem schein. Da fieng man an von neüwen dingen die malzeit gar köstlichen zu bereiten. Der hoffmeister befal an seinem hoff den jungen edelleüten, das sie auff den kunfftigen tag sich rüsten solten unnd ein gesellengestech anrichten; welcher dann under inen den preiß behielt, dem solt ein kleynot verert werden zu seinem danck. Deßgleichen ordnet er den ritknechten ein danck, das was ein kleid von fuß auff; die solten mit stumpffen schwerten in einem schrancken zu roß kempffen; welcher dann sich am baldisten dumlen kondt, dem solt die gab, so bey sechs ducaten wert was, geben werden. Zum dritten gab ein gemeine ritterschafft den schildtbuben auch ein kleit auff dreyer ducaten wert; die mußten in einem schrancken mit lidrinen kolben, so gantz hart außgefüllet waren, kempffen on alles harnasch und mit blossen heubtern, nichts anders dann hosen und hembder an und schlaffhauben auffhaben; das dann gar ein kurtzweiliges sehen was. Es warde auch der edlen und gräffinnen junckfrauwen etlich elen damast außgaben, darumb mußten sie lauffen; welche dann mit ersten das zil erreichet, deren ward ein semlicher damast erteilet.

Diser und deren gleichen kurtzweil wurden auff diser hochzeit vil getriben, darvon dann gar vil zu schreiben wer; wils aber underlassen. Wer aber ein semlichs zu wissen und sehen begert, mag das an eines jeden fürsten hoff nach seinem gefallen erfaren. Die hochzeit weret bey den acht tagen, das niemant von hoff schied, biß die acht tag verscheinen. Da nam jedermann urlob von dem hochmeister und reit wider heim. Fridbert und Felix läbten in grossen freüden mit iren beiden gemeheln, also das sie in kurtzen tagen ir selb schwanger empfunden, davon dann erst grosse freüd entstund.

Diß bleib also, und wend jetz wider an unsern Wilbaldum kummen, wie es im ergieng.

 


19.

 

Wie Lottarius eines nachtes dem Wilbaldo erschein in gantz jämerlicher gestalt, mit gebunden henden und einen strick an seinem hals habend, wie und was er mit Wilbaldo geredt hat.

Wilbaldus in seinem stat also an dem hirtenampt gar wol und fleißig studiert, so das er seinem meister nit meer umb gelt veil was. Sein meister was ein grosser kunstner under den hirten geacht; dann er gar wol auff der sackpfeiffen rauschen kondt. Das begert der gut Wilbaldus auch von seinem meister zu leren; das er in dann mit gutem willen underricht. Er ward auch in kürtzer zeit sein meister mit dem edlen seytenspeil übertreffen; dann wann er darauff spylet unnd jetzund mit der sackpfeiffen rühet, sang er gar wol darin. Er hatte auch noch ein füncklin und gar kleines stücklin von dem schulsack behalten, also das er offt eigene liedlein unnd rymen dichtet. Ward zuletst der kunst so frey, das er sich des hirtenstabs abthet und sich allein seiner sackpfeiffen und singens begieng, meynt, es stund dannocht ein wenig baß dann gar bettlen, wiewol es fast schwester und brüder mitnander seind. Niemans aber soll sagen, das es gebettlet sei; sunst müsten sich die geiger und pfeiffer, so mit den silbren schilten umbziehen, übel schamen. Von einem schloß, statt, wirtzhauß zu dem andren ziehen, singen, gigen, pfeiffen und sprechen; demnach legen sie ein teller auff den tisch, schweigen still. Was man git, nemmen sie das; das ist je nit gebettlet, aber sunst auff die hurst geschlagen. Darumb fieng das der gut Wilbaldus auch an.

Auff ein zeit saß er und dicht im des tags ein lied zu seiner sackpfeiffen, in welchen er allen seinen unfalh anzeiget, und fürbindig beschalt er den Lottarium fast übel, umb das er ein ursach was all seines leidens. Das gedacht lied werd ir nachmals hören, wann sichs schicken wirt.

Als er nun des nachtes mit seinem vieh heimgefaren was unnd nach dem nachtmal gantz müd nider zu bett gieng, nit lang lag, mit disem schlaff gefangen hart enschlaffen thet. Zuhand daucht in in seinem schlaff, wie er ein erschreckens menschlichs bild sach vor im stan mit zitterndem leib und angsthafften geberden; das sagt stetz zu im: ›O Fridberte, Fridberte, deines Wilbaldi, deines Wilbaldi!‹ Von solchem trurigen ruff ward er sich in seinem schlaff gar übel förchten; was im stetz, wie er mit krefftiger stimm mort schrey, kond aber nicht schreyen. Zulest aber gerat im ein schrey, und schreigt mit lauter stimm, so das er darvon erwacht, sicht und greifft umb sich nach dem bild, do was aber gar nichts. Er lag in enstlichem schweiß gantz forchtsam, wünscht offt, das es tag würdt, domit er mit seinem vieh zu fäldt für. Zuletst entschlieff er gar hart widerumb; so kumpt im für noch ein grusammer gesicht, dann das forder gewesen was. Dann er sahe den Lottarium gantz scheinbarlich für im in dem schlaff; seine beiden hendt waren im auff seinem rucken gebunden, ein langen strick an seinem halß tragen, gantz ellender unnd tödtlicher gestalt. Er sagt mit schwacher heyßerer stimm: ›O Wilibalde, Wilbalde, weh mir armen Lottario! Wie hat mir mein bößheit so übel gelonet! Erstlich wolt ich meinem lieben vatter nicht volgen, befliß mich aller bösen stuck, diebstals, liegens und betriegens; zulest aber ach leider ist mirs dohin geraten, das ich zu miner grossen ellenden schand dem hencker biß an den leichten galgen hab volgen müssen, daran mein leib den rappen zu einer speiß worden ist. Dich hab ich leyder von deinem vatter hinweggefürt und in groß armut, in deren du jetzund bist, brocht, darumb du dich dann nit unbillich über mich zu klagen hast. Ich bitt dich aber, lieber Wilbalde, wöllest deinen zorn gegen mir ablassen und mir verzihen, domit mir mein arme seel zu rhuen kumm.‹ Mit dem geredt verschwand das gesicht.

Wilbaldus erwachet vor lauter grossem schrecken unnd forcht; er sah gantz forchtsam umb sich, unnd als er nichts sehen kond, zoh er sein haupt under die deck, lag also ungeschlaffen, bis der tag anbrach. Da stund er auff, nam sein zeüg, als teschen, stab und horn, gieng auff alle straßen, bließ den mägten, auff das sie das vieh triben solten. Als er nun in das feld kam, gedacht er dem gesicht gantz fleißig nach. ›Allmechtiger gott‹, gedacht er, ›wie mag das immer zugon? Ist im also, wie ich in meinem schlaff gesehen hab, so hat Lottarius ein böß end genummen. Wolan, sein schalckheit hat in verfürt, und er mich armen ellenden Wilbaldum zu einem verlaßnen menschen gemachet. Nun ist mir dannocht besser und ehrlicher meiner früntschafft, ich neer mich mit dem hirtenstab im ellend, dann das ich also eines schantlichen und ellendigsten todts sterben solt oder gestorben wer. Möcht ich allein den tag und stund erläben, in deren ich mein liebsten herren und vatter, deßgleich mein liebe muter einmal sehen möcht, ach ich wolt gern ir geringster diener unnd knecht sein, mich keines brachts noch hoffart nimermer underziehen. Wolan, ich will mein hoffnung und trost zu gott meinem herren setzen; ich weyß, er würt mich nit verlassen und mich wider in meines vatters hauß bringen, wie er dann auch dem verlornen son geton, dem ich mich dann gentzlich vergleichen mag, dieweil ich mein gut und hab mit schnöder und üppiger geselschafft bin on worden. Ach gott, wer doch mein herr und vatter auch eines semlichen demütigen hertzens, das er mich armen nackenden verlaßnen son mit barmhertzigkeit auffnäm, wie dann gemelter vatter seinen son auffnam! Er aber, mein vatter, würt mir nit so leichtlich gnaden, dieweil ich on alles sein wissen und wider seinen willen von im gelauffen, darzu meinen getreüwen zuchtmeister so übel verwundet. Nun wolan, ich wils einmal wagen. Nimpt mich mein vatter in gnaden auff, habe ich gott wol zu dancken; legt er mich dann in ewige gefenckniß, hab ich grösser übel, verschuldt. Jedoch wil ich lieber bei im in gefengnüß verschlossen mein läben schliessen, damit er mir doch mein groß mißthat vergebe, dann also in einem freyen läben im ellend bleiben. Solt ich also in ungenaden meines vatters beliben wie wolt ichs ewig gegen gott verantworten, dieweil er in dem vierten gebott haben wil unnd gebeüt, vatter unnd muter in ehren zu haben! Darumb ist besser, ich geb mich gegen meinem vatter in wol verdiente straff, dann das ich erst in den zorn gottes fall und mein arme seel in ewige gefencknüs bring unnd verpfend.‹

Sollicher gedancken hat der gut Wilbaldus gar vil und mancherley, tag und nacht satzt er ihm für, urlob von seinem meister zu nemmen; er was bey im gewesen in das zweit jar, hat jetzund etwas lons verdienet, mit dem er meynet wol biß in sein vatterland zu zeren.

Eines tages kam sein meister an in, begert, er wolt sich noch weiter zu ihm verdingen. Wilbaldus sagt ihm sein entlich fürnemen, das er willens wer heimzuziehen; er sagt im auch darbey, wie er in das ellend kummen, vil guts verthon, was stammens unnd nammens er wer, und in summa so erzalt er im sein gantz histori, darab der hirt ein groß und mercklichs verwundern hatt. Wilbaldus was von art gar ein wol proportzionierter jüngling, so was er auch gantz suberlich mit im selbs, dabei der hirt wol abnemmen mocht, das nit gar nichs an der sachen sein kond. Er gab im gütlich antwort auff sein begeren unnd sagt: ›Mein lieber Wilbalde, dich beger ich an deiner wolfart nit zu hindren. So mir auch wissen gewesen wer, das du eines solichen geschlechts und herkummen werist, ich solt dich zu keiner solichen ruhen arbeit haben kommen lassen; dann du in unser statt noch wol von adel finden soltest, so deinen vatter seer wol kenneten; dieselbigen dich gern auff wurden genummen und zu ehrlichen dienst dann ich dich gebraucht haben.‹ Wilibaldus sagt: ›Liebster meister, ir solt mir glauben, das ich euwer dienst gar über die maß fro gewesen; bin auch von euch auß grossem triebsal auffgenummen worden, sonst weyß ich nit, wie mirs gangen wer. Desselben bedanck ich mich größlich. Gott laß michs verdienen!‹

Also bezalt in sein meister, der hirt. Er nam sein sackpfeiff, gesegnet sein meister unnd frauwen; er zog von Dobrein scheiffet über den flüß Wiel, kam in ein grosse statt mit nammen Vladißlavia, da was vil herrschafft. Wilbaldus brauchet sich mit seiner sackpfeiffen, so bests er mocht. Wann er dann in ein herberg kam, vereret man in bald, damit er nur hinweg mit seinem seytenspil käm; dann es lautet so gantz jämerlich, das im niemans verstendigs zu mocht hören. Noch dannocht kam sie im offt gar wol; so er ungefor den imbiß erreychet, hieß man ihn zu dem gesind oder reitknechten sitzen; die hatten dann ir fatzwerck mit im. Wann er sich dann bedencken ward, wer unnd von was ältern er herkummen, thet es ihm fast weh; dann er gedocht: ›O lieber gott, het ich meinen vatter und zuchtmeister gefolget, dörfft ich nit jedermans narr und fatzmänlein sein, ich seß jetzund bey erlichen herren an ir taffel, het knecht und diener, so auff mich müßten warten. Jetz aber bin ich der wenigsten schiltbuben fatzman.‹

Das ist noch brauch an allen höffen, ja in eines jeden schlechten edelmans hoff, auch bei andren herren. Hilfft schon gott etwan einem armen frummen einfeltigen menschen, das er von der herrschafft ongefatzt und ungespeyt bleibt, mag er doch von iren suppenfressern unnd federklübern nit hinkummen. Gedencken wenig, das man gewont ist zu sprechen: ›Jung ritter alt bettler, jung köch alt breter‹. Es schlecht aber dannocht offt derselben speyvögel ein einfeltiger auff ein schellen, das ihm alle seine schellen klingen werden und eim offt gesagt würt von einem torechten, das er selb wol weyßt. Das bleib also.

 

20.

 

Wie ein grosser tag in der statt Vladißlavia ward, Fridbert und Felix werden als commissarien von irem herren dohin gesant. Wilibaldus kumpt von ungeschicht in die herberg, dorin sie liegen, singt vor dem tisch in sein sackpfeiff. Fridbert bitt in, das er nit mer pfeiff, allein das liedt noch einmal sing; des würt im Wilibaldus zu willen.

Wan das glück einen stürtzen will, kan er zu hoch nit sitzen, es wirfft in zu boden; will es dann einen erheben, mag er so dieff im kot nit ligen, es kan im haraußhelffen. Also wirt es dem guten Wilibaldo jetzundt auch gon, wie ir hören werdt.

Dann es fügt sich auff ein zeit, das ein mechtiger landttag zu Vladißlavia gehalten ward; dahin schicket der hochmeister beide, Fridbertum und Felixen, als commissarien. Als sie nun ein gute zeit da lagen, begab sich eines tags, das sie frölich waren bey andren grossen herren und gsanten, zu tisch sassen; kumpt der gut einfeltig spylmann mit seiner sackpfeiffen unnd singt sein liedlein. Der Fridberten noch Felixen nit erkant, dergleich sie ihn; sie beid aber mercketen gar eben auff sein gedicht.

Als er nun außgepfiffen, sagt Fridbert: ›Mein lieber spylmann, sag mir, hast du diß lied von einem andren gelert, oder ist es von dir selb gemacht?‹ Antwort Wilbaldus: ›O mein lieber herr, ir solt mir glauben, was ich in disem lied sing, semlichs alles ist mir unnd noch vil ergers zuhanden gangen. Dann ich jetzund mehr dann zehen jar in grossem ellend umbgezogen bin; ich solt, demnach ich von jugent auff erzogen bin, einem stein erbarmen. Mir gedenckt wol, das ich ein gar lieb kind was, kond nimmer unrecht thun; wer mich schalt und strieff, den hasset mein liebe muter. Das aber hat mir nit grossen nutz brocht, sunder in alles mein ellend, darin ich gewesen bin, gesetzet.‹

Fridbert sagt: ›Lieber spylmann, von wannen bistu lands her?‹ Antwort im Wilbaldus: ›O lieber herr, das zimpt mir nit zu sagen; dann sich meine älter mein schammen müßten.‹ Spricht Fridbert: ›Ich bitt, wöllest uns dein liedlein noch einmal singen. Sodann soll dir von mir und disem guten herren ein verehrung werden, die du zu grossem danck annemmen wirst.‹ Felix war des auch gar begirig zu hören.

Also fieng Wilbaldus an und sang mit lautklingender guter stimm sunder die sackpfeiffen, damit sie in des bas verstan mochten; und wiewol er sein tauffnammen verendret hat, damit man in nit erkennen solt, hat er in doch in disem lied zu fordrist unnd an vil orten heinin geflicket. Darauff sie beyd ein sunder gemerck hatten; dann er an seiner gestalt nümmer het mügen erkant werden; so bleich, schwartz und mager was er von dem guten läben worden, so er in der zeit gehabt hat. Er nant sich mit seinem nammen Heintz Ontrost; dabey namen sie ab, das er sich seines rechten namens verlucknet hat. Ir keiner aber thet dergleich, als wann er in erkennet; so kam im auch gar nit in seinen gedancken, das sie beid in so grossen ehren [und] wirdin solten sein. Dann er zuvor wußt, das sie von schlechten armen groben ältern geboren waren, gedacht nit: Darnach man stelt, darnach es felt; nach dem gerungen, nach dem gelungen.

 

Wilbaldus singt sein liedlein:

 

1.

 

Will bald hie singen ein gedicht;

Wie mir beschicht,

Mags noch manchem beschehen :,:

So dann in meinen orden trit,

Will volgen nit

Und niemans übersehen :,:

Ob schon das glück mit falschem blick

Ihm geben thut so grosses gut

Durch sein arglistigs brechen.

 

2.

 

Will bald derselb ein juncker sein,

Setzt dapffer nein,

Sein gütlein hat kein dauren :,:

Verzert, verspilt sein hab und gut,

Sucht im ein mut

Bey nassen knaben, lauren :,:

So aller schand kein schühens hand,

Groß speil unnd schwier ist ihr manier,

Fressen, sauffen on trawren.

 

3.

 

Will bald ein end das gütlein han,

Fahend sie an

Heimlich rauben und stelen :,:

Etwann feinden sie iren wert,

Strick, hencker, schwert

Kan in gar höflich strelen :,:

Dann wirt zu spat dem guten rhat

Zu volgen nach, den man vor floh;

All ihr anschleg thunt fehlen.

 

4.

 

Also giengs auch mir jungen mann;

Ein Lottar han

Ich gfolgt, das thut mich reüwen :,:

Er leydet mir meins vatters leer

Unnd andrer mehr,

So mich meynten mit treüwen :,:

Lieff von ihn weit, hat kurtze zeit

Ein lichten mut; als nun mein gut

Zergieng, thet man mich scheüwen.

 

 

5.

 

Der wirt jaget mich auß behend,

In dem ellend

Mußt ich mein zeit verzeren :,:

Leer, kunst, wyßheit hat ich veracht,

Treib nur mein pracht,

Zletz must ich anders leren :,:

Must hirtlein sein der kelber, schwein,

Umb harte speiß brauchen gut fleyß,

Das ich mich möcht erneren.

 

6.

 

Im reiffen, rägen, wind unnd schnee

Gschach mir offt wee,

Meynet offt zu erfrieren :,:

Ein ledersack und hirtenstab

Was all mein hab,

Damit must ich mich zieren :,:

Des nachts ich lag auff eim strosack,

Das wasser klar mein trincken war;

So kond mich Lottar fieren.

 

7.

 

Dis leid ich als gern mit gedult,

Wann ich nur huldt

Beim vatter möcht erwerben :,:

Ach solt ich in seir wonung sein

Ein diener sein

Biß an meins endes sterben :,:

Von gott so seer bitt ich nit mehr,

Der helff mir bald semlicher gstalt;

Sonst muß ich gar verderben.

 

8.

 

Will bald helffen der sehepffer mein,

So will ich sein

Beim vatter kurtzer stunden :,:

Dem geb gott in sein hertz und gmüt,

Das er in güt

Barmhertzig werd erfunden :,:

Dann so wolt ich gwiß schicken mich

Semlicher gstalt, das den Wilbald

Kein Lottar solt verfieren.

 

Finis.

 

Als nun Fridbert der cantzler und Felix von Wilbaldo das liedlin von anfang bis zum end vernummen, hatten sie gar keinen zwifel mehr, Wilbaldus wer selb zugegen, darumb sie sich dann des weinens kummerlich mochten entheben. Sie namen den guten sackpfeiffer zu in an den tisch, hiessen, in nach allem seinem lust dapffer essen und trincken. Sollichs nam er zu grossem danck auff; niemant aber sunst an der tafell wust die ursach, warumb dise zween trefflichen mann sich des unachtbaren pfeiffers so hoch annamen. Fridbert, so offt er Wilbaldum anschawet, leiß er alzeit einen schweren seüfzen von seinem hertzen gon. Des namen die andern herren offt war, jedoch wolt in niemant fragen. Wilbaldus aber achtet sein nicht; dann er müst den schlemmer singen.

Als aber nun das maal vollendet waß, Fridbert und Felix auffstunden, namen iren sackpfeiffer, furten in zu einem goltschmit, bestelten im zween schöner silbriner schilt zu machen und ir beider wapen dorin zu schmeltzen. Sie befalhen auch Wilibaldo, das er auff sie warten solt, solang sie in der statt Vladißlavia bliben, sie wolten im kein mangell lassen; so es im dann geliebt wer, das er mit ihn in ir heimnat ziehen, wolten sie im ein ehrlichen dienst schaffen oder ihm selb underschleiff geben. Das gefiel Wilibaldo fast wol; er wußt aber nit, wohin sie ihn füren wolten. Er hatt täglich sein auffrit bey inen, wartet auch gantz getreülich uff den dienst; dann sidher er in Brobant gewesen und selb juncker gesein, was es im nie so wol umb das maulfuter gestanden. Siner deckelsammen und geflißnen dienst konden sich Fridbert unnd Felix nit genugsam verwunderen, sagten offt zusammen: ›Warlich, Wilibaldus hatt einen besseren zucht- unnd leermeister gehabt, dieweil er nit zu Boßna gewesen ist, dann dieweil er bei seinem vatter was. Warlich, die armut ist ein meisterin, verwente mutwillige kinder zu züchtigen. Hett im sein muter selig den zaum nit so weit gelassen, es wer ihm dohin nymmermeer kummen.‹

Sie hetten beid fast gern gewist, ob Wilibaldus wissen gehabt het, das sein muter mit todt abgangen was, wüsten aber die sach nit anzugreiffen, dann sie je nit wolten, das er sie erkennen solt biß zu seiner zeit, wie ir dann hören werdet.

Uff ein zeit, als sie beid müßig unnd aller geschefft entladen, furten sie Wilbaldum zu dem goltschmit, lößten im sine schilt, wolten versuchen, ob er sie tragen wolt. Ach gott, der gut arm zittell hatt jetzund alles seines adels vergessen. So man an in ein narrenkappen zu tragen gemutet, er hett die mit willen getragen; so gantz wol hatt ihn die armut, angst und not gebutzet. Als er nun die schilt angehenckt, furten sie in für die stattporten uff einen grünen anger, fiengend in an mit subtilen griffen anzuzepfen, kondten aber nichts von im erfaren. Allein erzalt er in, wie es im von anfang ergangen was, als er von Antorff hat müssen weichen armut und scham halben, dieweil er erstlichen so grossen pracht triben, auff dletz aber den wirt kummerlich bezalen mocht.

Als er ihn nach der lenge erzelet sein ellend und trübsall so er erlitten, hat Fridbert angefangen sagen: ›Es ist in verscheiner wochen ein edelmann in unser herberg gelegen, der uns vil langer weil vertreiben und mit seinen guten schwencken und historien gekurtzt hat; so ich recht behalten hab, ist er in der statt Boßna an dem hoff. Under anderem erzalt er uns ein histori von eines ritters son; demselben ist es gleich gangen wie dir armen sackpfeiffer, und fürwar wann du dich mit nammen hettest genant wie gemelter rittersson, glaub ich gentzlich, du derselbig werest.‹

Wilbaldus einen grossen seüfftzen von seinem hertzen gon ließ: ›Ach mein herr,‹ sagt er, ›ich bitt, ir wöllen mir dieselbig histori erzalen, damit ich vernim, das noch mehr armutseliger vögel seind dann ich.‹ Er aber begert das nit darumb zu hören, das solche histori von einem andren sagt; dann er an allen worten wol abnam, das er eben des ritters wolgeratner son was, von dem Fridbert gesagt hat; allein begert er heimlich zu erfaren, wie sich sein vatter und muter nach seinem abscheid gehalten.

Fridbert hat auch keinen zweiffel mehr, dann das er eben der Wilbaldus wer, von dem er sagen wolt; darumb sprach er: ›Nim war, mein lieber sackpfeiffer! In der statt Boßna, nach laut des edelmanns sag, wonet ein ritter mit nammen Gottlieb, ein fümäm mann an des hochmeisters hoff, der hat in seinem betagten alter ein schon zuchtig edel reich weib genummen, bey welchern er ein einigen son geboren und erzucht hat. Denselbigen genant er Wilbaldus, welchen er mit grösser liebe aufferzogen, einen jungen knaben im zu gefallen und geselschafft von einem bawren genummen, in gleichem fleyß bey einem zuchtmeister erhalten, bey welchem sie in gleichen tugenden zunamen, biß so lang der jungling Wilbaldus an ein bößen lockvogel sich henget, seines vatters und zuchtmeisters straff vernicht und gar in den wind schlug. Zuletz, als der vatter seins sones groß verderben sehen, ward er ihn seinem zuchtmeister in scherpffere straff bevelhen. Als ihn nun derselb bei üppiger bößer geselschafft fand, understund er in mit der ruten zu züchtigen. Wilbaldus aber von seiner bößen gselschafft dermaß abgericht, wolt solche straff nit leiden, sunder stach sein zuchtmeister mit einem messer durch ein sehenckel und wundet in gar hart. Solcher ursach halben dorfft er für sein vatter nit mehr kummen, lieff also mit einem seinem gesellen, so ein außerleßner diebischer schalck was, wiewol von frummen eltern, darvon, hielt sich ein zeit lang nit weit von der statt Boßna bei einem wirt, dohin im sein muter groß gelt schicket, biß er zuletst weiter kummen, do er von seiner muter nit meer mocht erfaren werden. Als aber der vatter die muter offt darumb schalt, das sie dem son so weich was gewesen und darzu sie iren son nit mehr erfaren kond, ist sie auß grosser kummernüß in ein tödtliche kranckheit gefallen und bald darnach gestorben. Der ritter aber soll sich noch in seiner behausung mit seins gemelten sons gesellen halten, der jetzund ein schon jung reich weib hat. Wo aber Wilbaldus im land sey, mag sein vatter nit wissen. Diser gemanet mich an dich; dann wol möglich ist, es gange im gleich so trübselig als dir.‹

Damit beschloß der cantzler Fridbert sein red. Wilbaldus aber manchen tieffen und schweren seüfftzen von seinem hertzen gon ließ, und sunderlich, als er seiner lieben muter todt vernummen hat, mocht er sich des weinens nit mehr erhalten. Jedoch was er so gantz geheb, das er nicht schnellen wolt, allein sagt: ›Gott verzieh dem son, das er ein ursach ist an dem todt seiner muter! Ich aber warlich sorg meiner muter gar seer.‹

Als aber Fridbert und Felix an im verstunden, das er sich so lenger so weniger zu erkennen geben wolt, seind sie wider in die statt gangen in ir herberg und zusammen allein in einen sal gesessen, aldo mitnander sich zu beraten, durch was mittel sie doch den Wilbaldum möchten gen Boßna bringen. Fridbert sagt: ›Es ist ein sorg, wann er sich selb erkennet, das er in seinem vatterland ist, würt er gewißlich nit dem vatter under augen kummen. Darumb so wir etwas nahe zu der statt kummen als auff zwo oder drey meil, wend wir uns annemen, grosse unnd ehaffte geschefft treiben uns bey nacht zu reiten. So mir dann zu der porten kummen, schließt man uns die bey der nacht auff. So reiten wir mit im in unserer schwiger behausung; do würt er sich nit erkennen mögen.‹ Das ward also von in beyden beschlossen.

 

21.

 

Wie Fridbert und Felix Wilibaldum den sackpfeiffer bei nacht gen Boßna bringen und morndiß etlich freündt, herren, sampt dem alten ritter zü gast laden; Wilbald in einem nebengemach sang und pfeiff, wußt aber nit, wo er was.

Es hatten sich jetzund alle geschefft geendet, jedermann rüst sich wider heimwartz zu riten. Fridbert und Felix fragten iren sackpfeiffer, ob er mit in wolt. Er was sein gar wol zufriden, fragt nit weiters, ob er reiten, faren oder gon must; sie aber machten in beritten. Als sie nun aller ding ferig wurden, zalten sie iren wirt, ritten den nechsten weg heimwarts zu. Auff der strassen hatten sie gar vil freüd mit irem sackpfeiffer. Als sie nun auff zwo tagreissen waren geritten und Wilbaldus sein gasthütlein gegen der beiden herren knechten abgezogen, fieng er sie an fragen, wo doch ire herschafften ir wonung hetten. Das aber was ihn zuvor von beiden herren verbotten; dorumb sie dann Wilibaldum mit geschyden und listigen worten abweisen. Der gut stockfisch gelaubett alles, das man im sagt.

Sie waren jetzund nicht weit mehr von Boßna. Der ein knecht ward zuvor geschicket, ihr zukunfft zu verkünden, dann sie bey nacht erst kummen würden, dorumb solt man ir an der porten warten. Wilbaldus in im selb heimlich dencken wardt: ›Diß mögen wol seltzam herren sein, das sie erst nachts in die statt reiten wend und deß tags wol zeit genug hetten. Warlich ich sorg, sie haben nichts guts im sinn. Wie, wa sie ir kuntschafft wüßten und mich etwan einem kauffmann zustalten, so mich auff ein galleen schmiden ließ! Sie sehen, ich bin jung und starck; solche gesellen, wie ich bin, bezalt man theür. Sie möchtend auch wol selb kaufleut sein, die mit solcher war umbgiengen. Wann ihm also wer, wolt ich, das mich die wölff im holtz hetten fressen oder aber mich mein meister bey dem zerrissenen vieh funden, het mich an einen baum gehenckt. Dann weger wer einmal gestorben dann allen tag leiden und nit sterben können.‹ Sollich gedancken umbgaben in so starck, das er gantz verdocht saß, auff nichts kein acht hat.

Diß hat Felix bald wargenummen und ihn bey einem arm gezopfft, mit lachenden mund gesagt: ›Heintz Ontrost, biß mannlich! Morgen must du erst für recht gestelt werden.‹ Damit hand sie ir fatzwerck weiter mit im getreiben; unnd als es sie zeit daucht, seind sie auffgesessen, vollends auff Boßna zugeritten. Nun schein der mon ein wenig, so das man kein gantz eigentschafft eines dings darbey erkennen kond. Noch dannocht, als sie gar nahend hinzukamen, beduncket Wilbaldum, er hett die statt vor mehr gesehen; noch meynt er nit, daß es Boßna wer, fraget Fridbertum, wie die statt hieß. Der nant im die, aber mit einem andren nammen. Also ließ er sich aber settigen.

Sie kamen in Felixen schweiger hauß; bey deren wonet Felix und sein weib. Es was aber alle ding dermassen angestifft, das er gar nichts mercken kondt, wo er was. Sie wurden schon empfangen. Dann Felixen diener, so zuvor geritten, hat sie aller ding bericht; so erkanten sie auch wol, das all ir wolfart von disem Wilibaldo harreychet, wiewol es im nit so wol als ihnen geraten was.

Fridbert als er abgesessen und seine stiffel abgezogen, hat er urlob von dem alten ritter genummen sampt seinem weib, zu seinem schwager Felixen gangen, damit sie die nacht vollend freüd mit irem sackpfeiffer hetten. In summa es ward ein köstlich mal zugericht; und als man zu tisch saß, satzt Felix den sackpfeiffer oben an, neben ihn die beyden jungen frauwen, die dann beyd wol wußten, wer er waß, aber gar nit dergleichen thetten; sie treiben vil guter riß mit ihm. ›Allmechtiger gott‹, gedocht Wilbaldus, ›was wil doch hierauf werden? Dise herren bieten dir groß zucht unnd ehr; entweder es würt dir gar übel oder gar wol gehn. Wolan, sol mirs dann übel gon, wil ich mir recht vor einen guten mut haben.‹

Als sie nun wol gessen und druncken hatten, sagt Felix zu seiner schweiger: ›Fraw muter, nimpt euch nit wunder, was ich euch hie für ein gast brocht hab?‹ – ›Sicher nein,‹ sagt sie, ›dann ich sich wol, er ist ein spylmann; das zeügen seine schilt.‹ – ›Ja fürwar,‹ sagt Felix, ›besser sackpfeiffer habend ir in all eüweren tagen nie erhört. Damit ihr aber meinen worten glauben, so lond im sein sackpfeiff bringen! Da werdend ir wunder vernemen.‹ Alsbald brocht man im den sack; Wilbaldus fieng an von seiner wanderschafft zu pfeiffen und singen. Darab in die weiber gnug freüd namen, sunderlich freüweten sich auff den kunfftigen tag, wie er sich halten wolt, wann er seines vatters ansichtig würd. Die nacht was jetzund mehr dann halb hinweg; darumb begert jedermann an sein rhu, damit sie den morndigen tag in freüden und kurtzweil möchten volnbringen.

Als es nun tag worden und der alt ritter sampt Fridberten auffgestanden, hat in der alt ritter erstlich befragt, wie es im auff der reyß gangen sey. Fridbert antwort mit freudiger stirnen und lachendem mund: ›Allerliebster herr, ir sond wissen, das wir ein wunderbare reyß gehabt. Dann von ungeschicht haben wir meinen lieben bruder, eüweren son Wilbald, funden in einem gar seltzamen stand, des ir euch dann nit gnug wert mögen verwunderen, so ir ihn sehen wert, das ich dann hoff in kürtze zu beschehen.‹ Gottlieb, der gut alt mann, wiewol er in grossem zorn gegen seinem son wütet, noch dannocht erregt sich das vätterlich hertz in im, als er von Fridberten aller sach bericht ward, das ihm seine augen übergingen. In groß mitleiden fiel unnd bewilliget also Fridberten an der stett, das er seinem son Wilbaldo vergeben, doch in der gestalt, das er als ein diener bei ihm wonen solt, dieweil er sein gut vor langem verthon hat.

Felix in solcher zeit all ding nach notturfft anschicket, etlich gut herren und freünd zu gast lud; die gantz willich kamen, dann ihn Felix newe zeitung zu sagen versprochen hat. Es ward auch ein seer schimpflicher imbiß darauß, in welchem von etlichen seer gelacht, den andren geweynet ward. Dann der alt ritter sich gantz spat im imbiß sehen ließ; so hat Wilbald zuvor niemant erkennet, biß im sein vatter zu gesicht kam; do erkant er sich erst.

 

22.

 

Wie Felix und Fridbert ein schimpflich mal zurichten, etlich gut herren und freündt darzu laden, deßgleich Gottlieb, den alten ritter, der im halben essen von dem tisch gieng, Wilbald hineingerüffen, zu dem tisch gesetzt ward, Gottlieb nach langem in den sal kam; wie es weiter gieng.

Die herren und guten freünd, so zu gast geladen waren, kamen sampt iren weiben. Felix in einen nebensal ein taffel für die diener hat zurichten lassen; bey denselbigen saß auch der sackpfeiffer. Felix befal in, er solt seinen mitgesellen gut arbeit machen und sich auch beyweilen mit seiner sackpfeiffen hören lassen, damit seine herren und gest auch lichtsinnig davon wurden in dem andren sal. Deß was Wilibaldus gutwillig. So offt man ein richt brocht, sang und pfeiff er leichtsinnig darzu.

Als es nun in halben essen was, staht der alt ritter von dem tisch auff; niemans aber in dem saal wußt von dem anschlag dann der ritter, deßgleich Fridbert und Felix sampt iren beyden weibern unnd der muter. Sobald der alt ritter hinwegkam, saget Felix: ›Lieben herren und frawen, wer es euch nit verdrießlich, ich wolt euch unsern spylmann herinbringen. Ir solten gut schwenck von im erfaren; weyß auch, eh dann diser imbiß zergoht, ihr wert seltzam obentheür von im hören, darbey erfaren, wer er ist.‹ Das gefiel ihn allen seer wol. Felix brocht in bald an den tisch mit seiner pfeiffen. Als er ein kleine weyl gepfeiffen, hat in Felix gemanet, sein lied allein zü singen.

Wilbaldus in allen dingen gehorsam was, sang von heller luter stimm, versahe sich aber nit, das im sein vatter so nahend was. Welcher wider in den saal geschlichen, sich zu den weiberen an ir taffel gesetzt hat, seinem son den rucken wendet, damit er nit von ihm gesehen würd. Von allen denen, so in der gastung waren, ward genug gelachet; wann Wilbaldus hat jetzund wol getruncken unnd seines leids gentzlich vergessen. Er was fast guter schwenck, des ihm dann der gut alt ritter auch heimlich lachen mußt, thet aber nit dergleichen, das im der sachen wissens were.

Als nun Fridberten zeit bedaucht, das der gut sackpfeiffer sich einmal selbs erkennen möcht, sagt er: ›Heintz Ohntrost, lieber, sag uns doch die warheit, wo und in wellichem land meynstu, das du und mir all jetzund seiend? Möchtest du auch in einem solchen dienst beharlich bleiben, auch solcher haußmanskost zu gut haben? Oder belanget dich wider in deines vatters hauß, so scham dich nit, zeigs uns an! Wir wend dir alsam beholffen und beraten sein. Doch must du uns zuvor den nammen deines vatters, land und statt, in deren du erzogen und erboren bist, anzeigen.‹

Wilbald mit einem grossen seüfftzen anfieng und sprach: ›Allerliebster und getreüwister herr mein, wie mag ich immermer umb euch verdienen des freüntlichen erbietens, so ir mir gethon, ich geschweig der gutat, so mir schon widerfaren ist! Das ihr mich fragend, ob mir gefall bey euch zu bleiben, darzu antwurt ich, wo mir solche gnad von euch widerfaren, kan ich umb gott nimmermehr verdienen. Das ir aber fragt, ob mir lieber wer bey und umb meinen lieben vatter zu wonen, so sag ich, wann gott geb, das mir mein lieber vatter verzihen, wußt ich kein grösser freüd in aller welt, so mir lieber sein möcht; ich wolt mich gern den ringsten under seinen dieneren achten, mich nit als sein son, sunder als ein gekauffter eigner knecht halten. Damit aber ir vernempt, wer ich sey, darzu mein vatterland unnd meines vatters nammen erkennen, so wißt, das in der statt Boßna mein vatter wonet, ein frummer alter ritter; unnd ich bin eben der Wilbaldus, ein ungehorsammer son, von welchem euch der edelmann gesagt hat in der statt Vladißlavia. Das ich aber meinen nammen verendret hab, allein darumb geschehen ist, das ich besorgt hab, man würd mich erkennen; und so dann mein frummer herr und vatter erfaren, das ich in solchem ellend umbzogen, er möcht sich des so hart kümmern und dardurch in kranckheit und unmüt fallen. Dann mir ist unverborgen, das alten betagten mannen nichts schedlichers dann der zorn sein mag. Wo ich dann ursach zu seiner kranckheit gebe, wie wolt ichs immer gegen gott verantwurten? Dann ist im, wie ir von dem edelmann verstanden habt, das mein liebe muter mit todt abgangen, we mir, wo will ich mit meiner armen seel hin, dieweil ich schuld an irem jämerlichen sterben getragen!‹

Als er semlichs geredt, fieng er an bitterlichen zu weinen, dardurch er sie allsampt zu weynen bewegt. Als sich nun Fridbert wider erholet, sagt er: ›Wolan, mein lieber Wilbalde gehab dich wol! Dein herr und vatter ist mir nit unbekant. Du solt in in gar kurtzen stunden mit deinen augen sehen.‹ Gottlieb der ritter mocht sich auch nit lenger erhalten, stund, auff von dem tisch, an welchem er saß, gieng zu seinem son-und mit gantz bekummerten hertzen sagt er: ›O du mein un, ghorsammer son, weh mir, das ich dich ye gezogen hab! Ach, warumb starbest du nicht in deiner kintheit! So werest du nit ein ursach gewesen an dem todt deiner muter, so wer ich auch meines grossen guts nit so gar beraubet, welches du mir gar schantlich und lasterlichen verton.‹ Wilbaldus von grossem schrecken nit wußt, wo er was, dieweil er seinen liebsten vatter reden hort. Er saß gantz erstumbt, als wann er ein stein gewesen wer; antworten kond er gar nicht, so kond er auch nit fliehen. So was dem ritter jetzund vor freüd und leyd sein sprach auch gelegen.

Fridbert, welcher gar ein weiser verstandener mann was, gedocht im, wie er sie beid getrösten mocht. ›Strenger lieber herr und vatter,‹ sagt er, ›ich bitt, wöllet semlichen unmut fallen lassen und gedencken, wie man den sachen thun mög. Was hein ist, mag herwiderbracht nimmer werden. Euwer haußfraw ist in ewigem läben, hat alles unglück, angst und not überwunden. Hat Wilbaldus das sein üppigklich verthon, so hat er das auch in grosser armut wider gebüßt. Lottarius, der schantbub, ist auch umb sein vilfalten bösen stück an dem galgen erworgen, wie dann allen lotteren billich geschehen soll. Darumb, strenger lieber herr, nemmen zu gnaden mein lieben bruder und gesellen! Dann er mag euch in eüwerem schwachen alter noch zu grossem statten kummen. Sein armut, angst und not würt in dermaß gewitziget haben, das er arges nimmer gedencken würt.‹

Von solchen worten ward Wilbaldus etwas ermundert worden, stund auff von dem tisch, fiel seinem vatter zu fussen und sagt:

 

23.

 

Wie Wilibaldus seinem vatter zu fußen falt, gnad an in begeret, und wie ihm der vatter sein mißhandlung verzeihet.

›O mein hertzallerliebster herr und vatter, verzeihet mir armen ungehorsamen son! Nempt mich durch gott zu gnaden auff, nit als einen son, sonder als den geringsten stalbuben! Ich wil mich aller arbeit, so niemans thun will, underziehen, domit ich nur underschleiff in eüwerem hauß haben mag. In keinem beth beger ich nimmer zu schlaffen, allein vergünnet mir under dem tach bey den pferden in dem stall zu wonen! Dem wenigisten diener will ich als meinem herren gehorsamen.‹ Als Wilibaldus semlichs geredt, hat er sich gen den gesten gewendet, sie auff das hertzlichest gebetten und ermanet, im umb seinem vatter helffen gnad und verzihung zu erwerben. Das sie dann all mit höchstem fleiß vollbracht haben.

Also hat im der alt ritter gentzlichen verzeihen, doch das er nümmer wider ihn thun solt, sunder Fridberten als seinen herren in allen gebotten gehorsamen. Des im Wilbaldus gar große freüd nam, diewyl er jetzund Fridberten und Felixen erkennet, die er dann vormals gar nit kennen mocht. Als nun alle sachen in das beste verwant, sind sie von news zusammen gesessen. Aldo hat Wilbaldus nach der leng sein außfart, wanderschafft unnd begangnus erzalen müssen, deß sie inen all groß kurtzweil namen.

Zületst sicht er Felixen, seinen schulmeister, mit einem großen unnd schweren seüfftzen an und sagt: ›O Felix, mein getrüwster ratgeb und schulmeister, wie hab ich die getrüwe warnung, so ir mir geton, so mit ungleichem bößem lon vergolten! Wie mag ich uch mit frölichen augen ymmer ansehen! Weh mir, das in die schantlich geselschafft deß Lottari je kummen bin! Dann er mich durch seine arglistigen vilfaltigen bösen anstifftungen zu aller ungehorsamme gebracht hat. Ich bin durch sein eingeben zu verdserbung und grossen spott kummen, meiner allerliebsten fraw muter beraubt worden. Ich, der dem vätterlichen guten getrüwen raht nit volgen wolt, so mir mein liebster herr und vatter geben thet, müßt zuletst einem armen groben hirten in aller unsuberkeit volgen, in kaltem wind, regen und schne min zeit vertriben. Edler richer kostlicher speis wolt ich mich in mins vatters hauß nit settigen lassen, mußt mich aber an minem hirtendienst mit ungeschmaltzen kraut und ruben benügen. Samat unnd siden waß mir zu gering zur kleidung, der zuletst ein zwilchin sack über meine schultern gespannen zu grosser noturfft für gut nam, domit ich mich vor dem frost erwören unnd behelffen mocht. Darumb dann billich alle knaben, edel und unedel, ein bispyl ab mir nemmen werden und solcher bösen gselschafft abston, sich in kein solche ungehorsamkeit begeben. – O Fridbert, min allerliebster bruder, nun erkenn ich, weyß auch durch erfarnüß, war sein alle früntlich und brüderliche warnungen, so mir in meinen jungen tagen von euch empfangen; do aber was kein volgens nicht. Deß muß ich jetzund knecht und ir herr sein, das auch recht und billich ist. Grott sey gedancket, der mich zu Vladißlavia zu uch gefüret und mir wider zu sollichem schwert geholffen, so das mich [mein] herr und vatter in gnaden auffgenummen und ich euch alsampt in solchen grossen wirdin und eren funden, das mich dann meines leyds nicht wenig ergetzet.‹

Mit solchen worten machet Wilibaldus in allen die augen übergohn. So best es sie mochten, in trösten würden. Als nun das malzeit ein end hatt, die tisch auffgehaben wurden, jederman urlob nam, zu hauß giengen. Wilibaldus volget Fridberten unnd seinem vatter auff dem fuß nach wie ein gehorsammer undertheniger diener. Er waß in beiden gantz willig unnd gehorsam, stetigs in sorgen stund, das er seinen vatter, den ritter, nit erzürnet.

Bald ließ im Fridbert schöne kleider machen. Also ward das verloren kind zu einem emsigen diener; sein thun und lassen ward aller welt gefellig, nam wider zu an vernunfft unnd weißheit, welche zuvor auß verruchter böser geselschafft gantz an im verlosschen waß. Also wirt manches adelichs gemüt, dem es doch von natur angeboren ist, durch nichtige böse geselschafft corrumpiert an gut und ehren, und kummendt aber deren gar wenig wider zu solcher erkantniß. Dann deren sind gar vil, so ich erkant hab, welche ihr gut durch böße gselschafft vertohn, volgens alle erbarkeit, zucht und straff gantz verlassen, die untugent und laster angenummen; zuletst haben sie ire zuchtmeister am galgen und köpfbühel suchen müssen, doselbs jemerlich gezüchtiget werden.

Das lond wir beliben und wend witer sagen, wie Wilbaldus sein überiges läben zu end brocht hab, domit danoch die guthertzigen, so etwan sich übersehen hant, ein bispyl bey im nemmen unnd wider zur tugendt keren.

 

24.

 

Wie Wilbaldus deß hochmeisters forstmeister ward, unnd wie er sich so artlich und jegerisch auff dem gejägd gehalten hatt.

Erstlich haben ir das gantz läben, anfang und mittel gehört, wie und welcher gestalt Wilbaldus sein zeit herbracht hab; jetzund wend wir sein end und außgang auch besehen. Er wonet bey seinem vatter und Fridberten in grossen freüden, was gantz außrichtig in allen dingen. Diß gerucht von im erschal an deß hochmeisters hoff, der dann noch von seiner widerkunfft nit gehört hatt. Er ließ den alten ritter für sich beruffen, befragt in aller ding seines sones halb; deß ward er gantz gruntlich von im bericht. Also befalch der hochmeister dem ritter, er solt im seinen son zu hoff schicken, er wolt in zu einem diener annemen. Deß der gut alt ritter aber zufriden was; er schicket Wilbaldum gen hoff.

Als in der hochmeister ersehen ward, fing er gantz gütiglich an zu lachen. Er befragt in gar eygentlich, wie es in ergangen, seid er von Boßna außgereyßt wer. Des alles in Wilbaldus gar eigentlich berichtet. ›Also‹, sagt der hochmeister, ›soll es allen bösen ungehorsammen sönen gelingen; sunst wirdend ir gar vil von vatter und muter lauffen und denselbigen gantz ungehorsam sein. Nun wolan, Wilbalde, dieweil du nun weyst, was armut und eilend gethun mag, wa es dein gelegenheit sein, wolt ich dich zu einem diener annemen. So mir dann die deinen dienst angenem sein wöllen, wirst du erfaren, das ich dich je von tag zu tag mit besseren und hohern diensten begaben und versehen will. Dann ich mit deinem vatter schon darvon geredt hab, in auch gantz willig funden. Du solt wyssen, daß mir kurtzlich ein forstmeister abgangen ist. So dir solch ampt anmütig unnd du lust zur jägerey hettest, solt dir die forstmeisterey zugestelt werden.‹

Wer was frölicher dann Wilbaldus, als er im jetz ein gnädig unnd geneigten herren wußt! Er nam das ampt zu grossem danck an, versprach dem hochmeister allen fleyß im forst und andren höltzern außzurichten. Bald darnach stalt im der herr ein schönen gaul zu; deßgleich ein knecht, so stetig uff in warten und mit im reiten solt; demselbigen waren alle schlipff, weg und steg im gantzen forst, wiltnüssen und wälden wol bewußt, darumb ihn dann Wilbaldus dest lieber annam.

Als er nun urlob von seinem herren genummen, ist er eilens zu Fridberten gangen, damit er in seiner freüden auch teilhafftig machet. Er sagt: ›O mein lieber bruder, freüd euch mit mir! Dann das glück meynet es fast gut mit mir; dann mich mein gnädiger herr zu einem dienstmann und forstmeister auffgenummen hat, mir auch ein weidlichen diener zugestellet, so alweg uff mich warten [ist].‹ Sagt ihm dabey alle ding, was sein geschefft unnd befelch sein würd. Darab sich Fridbert nit wenig erfreüwen thet, deßgleich Gottlieb, der alt ritter, insunderheit dieweil sie sahen, das sich Wilbaldus an seinem ampt so unstraffbar halten und gantz geflissen auff das wiltbret was. Nichts mocht sich vor im verbergen, es ward von ihm erspecht und zum jagen anbrocht, wiewol er manch hart obenteüwr darauff beston must, als mit fressamen bären, wilden schweinen und andren grausammen wilden thieren. Also bleib er an solchem dienst lange zeit, das er manig stück wiltpret an den hoff brocht, so er mit seinem bogen und schuß fellet. So was sein diener auch sunderlich darauff abgericht; dann wann sie beid beynander waren, mocht kein bär noch wildschwein so gross sein, so in zu mechtig was, sie brochtens mit irer geschwinden und behenden geschickligkeit zu grund.

Einsmals aber begab sichs mit einer grausammen bärin, die hat junge in einem felsen, dieselbigen jetzund zimlicher größ und stercke waren. Sie kamen von ungeschicht zu dem hool und sahen zwen junger bären darvor gan, mit grossen steinen spilen und an der sonnen hin und her welgeren; sie klammen auch etwann auf die jungen tannbäum, damit sie ir stercke und geschicklicheit üben und brauchen lerneten. Wilbaldus und sein diener sahen in mit grossem verwunderen zu; die bärin aber was jetzund außgangen nach speiß. Wilbaldus und sein diener, als sie den jungen bären lang zugesehen, seind sie zu raht worden auff sie abzuschiessen. Also hand sie sich nit lang gesaumet, ire beiden bogen auffgezogen und auff die jungen bären abgeschossen. Wilbaldus hat den einen getroffen, aber sein knecht, als er des andren gefelet, ist er mit grossem praßlen hinab zu thal gefallen.

Des ihn die alte bärin bald erhört hat und mit grosser ungestüm den berg hinauff irem hool zu gelaufen, die beiden jäger ob dem erschossnen bären ston funden, die sie mit grosser ungestüm angelauffen. Haben kein andre wehr mer, dann ire scharpfen schwinenspies zu hant genummen und sich zu weer gestellet. Als aber der diener seinem herren fürgesprungen ist, hat vermeynt die bärin zu erlegen, do hat sie im schnell seinen spies genummen unnd den zu kleinen stücken zerbrochen, die stang weyt hinunder verworffen. Der knecht saumet sich nit lang, nam sein bogen, warff die bärin damit so hart auff den kopff, das ir davon getummelt. Wilbaldus ersahe das, zücket sein güte spies und stach die bärin auff stund zu todt.

Als sie nun die mit grossen sorgen überwunden, hand sie die beid, alt und jung, zusam geschleifft, mit reiß und laub bedecket, auff ire roß gesessen, auß dem forst geritten, im nechsten dorff ein bawren bestelt, der in die beiden alt und jung bären auß dem walt gefürt, hand sie gen Boßna an hoff brocht nit mit kleinen verwundern aller deren, so sie gesehen hand, dieweil sie die sunder alle hund, seil unnd garn in dem forst gefangen unnd erlegt hatten.

Gottlieb, als er das vernam, kam er auch gen hoff, das übergroß thier zu besehen. Als er nun von dem knecht Wilbaldi vernam, wie sich alle sachen auff dem forst zugetragen, hatt er heymlich in im selb gedocht: ›Ey du lieber Gott, wie seind deine urteil so wunderbarlich! Diser mein son muß gewißlich noch grosse far beston, dieweil du in in so manchen und grossen geferden bewarest. Ich glaub, das er zu einer seltzammen stund an die welt sey kummen. Wolan, ich bitt dich, bewar in alzeit vor schand und laster und gib im sunst zu schaffen genug, damit er sein üppiges voriges wesen nit mehr anfoch!‹

Diß lond wir also beston. Dann solt alles gemelt werden, was Wilbaldo und seinem diener in forsten, welden, wiltnüssen und gebirgen zu handen gangen, es geb ein eygen buch davon. Darumb wend wir weiter schreiben, wie es im sunst ergangen, wie er sich in ehlichen stand begeben, auch wie es seinem vatter, dem alten ritter, weiter gangen sey, deßgleichen Fridberten, dem cantzler, und Felixen, dem secretarien.

 

25.

 

Wie Wilbaldus an seines vatters statt kam, und wie im der hochmeister ein reich weib geben hat.

Als sich Wilbaldus an seinem dienst jetzt in das drit jar sampt seinem diener in aller dapfferkeit beflyssen und gar ein geschwinder jäger auff allerhand wiltpret ward, hat ihn der hochmeister fast leib gewunnen, sein dienstgelt und besoldung von tag zu tag gemert, also das er in kurtzer zeit wider ein barschafft zusamenbracht. Dieselbig aber hat er mit grösserem fleiß zusamen gehalten dann zu Glockaw in der Laußnitz und zu Antorff in Brobant, do er sampt dem Lottario so groß gut vertohn hat. Als nun der hochmeister seinen ernst unnd kündigkeit ersehen thet, gedacht er im auch in ehlichen standb zu helffen.

Eins tags, als Fridbert, der cantzler, unnd Felix, der secretarius, ir geschefft bey dem hochmeister außgericht hatten und jetzund urlaub von im namen, wider zu hauß gon wolten, sagt der hochmeister: ›Fridbert unnd Felix, ir beid tragen gut wissen, das ir von Gottlieben dem ritter in eüweren jungen tagen auffgenummen worden, der euch dann auß liebe, so er zu Wilbaldo seinem son getragen, im zu auffbawung und underweisung angenummen; er aber, Wilbald, von böser nichtiger geselschafft verfüret, also von der schul unnd seinem vatter entloffen, groß gut und gelt unnutzlich on worden, demnach lang zeit in ellend und armut gantz trübselig gelebt hatt. Nun weyst ir wol, das sein ungehorsams leben euch größlich gefürdret und beidsammen nach seinem abscheit von dem alten ritter Gottlieben in grossem fleyß unnd kosten erhalten worden, so lang das ich uch beid durch flysigs anhalten deß ritters auff die hohen schulen geschicket, demnach mit zweyen ehrlichen töchteren mit grossen heürotgut versehen. So sind ir auch nit die geringsten an minem hoff worden. Das und anders wöllend zu hertzen fassen und dem guten Wilbaldo mit gutem raht vorstendig sein! Ir secht, sein vatter, der frum alt ritter, nimpt gar fast an seinen krefften ab und wirt je lenger je schwecher; so ist Wilbaldus ein junck stark unverdroßner junger. Denselbigen meynet ich anstatt seines vatters zu ordnen, damit er in in seinem alter spaaret. So mocht er auch von seinem vatter dermassen abgericht werden, daß es ihm all sein läben, solang er hoffmeister bleib, erschießlichen wer. Derhalb wer das mein meynung, das ir beyd euch umbsehen wolt umb ein schöne junckfraw, so im gemeß wer. Onangesehen das er in seiner jugent so übel gehuset, er wirt sich in ein anderen stath schicken, sein armut und ellend, so im zuhanden gangen, bedencken. Ich hab in dermossen im dritten jar an seinem ampt probiert, das mir gar nicht an im grawset noch zweyfelt. Hierauff so wyßt euch zu bedencken!‹ Damit endet der hochmeister sein redt.

Fridbert und Felix nach gethoner reverentz dancketen sie irem herren von wegen Wilbaldi, sagten im darbey, das sie nicht erwinden wolten der sachen nachzutrachten, biß sie ein junckfraw oder witwen funden hetten, so im füglich und dienstlich sein möcht. Damit namen sie urlob von irem herren unnd freüweten sich von gantzem hertzen, das die sach umb Wilbaldo jetzund so wol stund. Sie befragten sich auch mit gantzem fleiß in aller statt, wo in ein junckfraw möcht angezeigt werden; do was aber keine, so Wilbaldo dienlich hett sein mögen. Diser anschlag aber waß Wilbaldo und seinem vatter gantz verborgen, dann also wolt es der hochmeister haben.

Nu was in der statt Boßna gewesen ein armer edelman, der hatt vil schöner töchteren gehabt; im aber waß von seinen eltern nit sovil verlassen, so hat er auch klein rent und gülten und wenig dienstgelt, mocht derhalben seine töchtern nit, nach dem sich gebürt hett, außsteüren, mußt sie also hin und wider in die frawenklöster thun. Eine aber under disen gemelten töchteren was so fürbindig schon gewesen, das deren ein reicher kauffmann zu der eh begeret. Der vatter was willig, gab im sein tochter; die gewan der kauffman fast lieb, derglych sie in. Er aber ward in dem ersten jar fast kranck an einem tödtlichen feber; das umbgab in so streng und hart, das er sich zulest gar zu beth leget unnd starb, verließ sein haußfraw mit schwangerem leib, die sich dann umb den tod ires herren fast übel gehaben thet. Sie gebar in kurtzer zeit hernach mit grossem kummer beladen, so das die frucht, so sie bracht, auch gar kurtzlich verscheiden thet. Deß sie in neüwes leyd und schmertzen kam, sich dermassen so übel gehaben ward, das niemant ir das leben zusaget. Als sie aber durch gottes hilff, raht und mittel der ärtz wider zu krefften kam, nam sie ir für also in witwenstot zu bliben. Sie besaß also das groß gut, so ir der kauffman hat verlassen, ohn mennicklich irrung; und wann dann etwo ander jung gesellen kamen, umb die gut fraw worben, schlug sie es alwegen ab. Dann sie hat sich zu wyt gegen menigklich verredt und alwegen gesagt, sie wolt in dem witwenstaht beliben. Als ihr aber das leyd zum theil was vergangen, hett sie es gern gewacht, wo sie der nachred nit gesorgt het.

Die obgemelt wittfraw kam Fridberten erstlich zu gedancken. Er gieng bald zu seinem schwager Felixen, zeyget im sein meynung an. Das gefiel ihm auch fast wol. ›Ach gott,‹ sprach Felix, ›möchten wir den wagen nur einschalten, das die sach fürgieng! Dann ich sorg, die fraw werd sich nit bereden lassen, dieweil sie ir nach ires herren todt so entlich fürgenummen hat, in den wittwenstat zu verharren biß an ir end.‹

Antwurt Fridbert: ›Das aber irret mich gar nichts. So gwiß das ist, das die weiber lang hor und lang kleider gern haben, so gwiß tragen sie auch ein kurtzen sinn. Ach gott, wie fro würt sie werden, wann unser herr an sie werben laßt, er wöl sie wider mit einem gemahel versehen. Alsdann mag sie sich gegen menigklich entschuldigen, sie hab unsrem gnädigen herren seins ehrlichen begerens nit können abschlagen. Diß aber wer das best, wann im, dem Wilibaldo, unser gnädiger herr das hoffmeisterampt zuvor übergeb. Das wirds rößlin traben machen, wann die gut frauw bedencken wird: Vor was ich eines kauffmans weib, jetzund aber seind mir fraw hoffmeisterein. Dann dir ist unverborgen, das alle weiber sich der hohen empter irer mann vil mehr und höher dann die mann selb überheben. Solches ist in anererbet von unser ersten aller muter; dann als der teüffel im paradeiß zu der Eva sagt, wo sie von der verbotten speiß essen, würden sie gott am verstand gleichen und wissen böses unnd gutes, do was kein hindersehen mehr, der apfell must vom zweig. Sich zu, dohin drang das weib nichts anders, dann das sie gern erhöcht gewesen. Du sichst und findest auch vil weiber, wann die schon etwann arm, ich sag schier gar verschmecht gewesen und kummend etwann durch glückes val zu grossen ehren und gut, so ihn dann derselbig mann abgaht, gedencken sie ire ersten armut nit mehr; kein gemeyner burger darff nach inen reden; dann hand sie vor ein ratherren gehabt, hetten sie jetzund lieber ein burgemeister. Das alles must du mir bekennen.‹

Felix sagt: ›Ich kan dir an dem ort nit widersprechen. Damit aber wir der sach einen anfang geben, so laß uns gen hoff gon! Dann jetzund finden wir unsern gnedigen herren müßig und aller geschefften entladen.‹ Also gingen sie beid gen hoff, brochten dem herren die sach für.

 

26.

 

Wie Wilbaldus für seinen diener bat, das er ihn an sein statt kummen ließ und ihn zum forstmeister annem.

Fridbert sampt seinem schwager kamen an den hoff. Der hochmeister nam von stund an irer gestalt ab, das sie von Wilbaldus wegen kummen waren; er fragt sie zustund, was ir geschefft weren. Sollich ward im nach der leng angezeigt, wie oben gehört ist, also das Wilbaldo erstlichen das hoffmeisteramt zugestelt wurd, demnach verhofften sie an der frauwen zu haben, was sie begerten, so dann zun ehren gelangen möcht. ›Diß,‹ sagt der hochmeister, ›würt dem handel ein rechte gestalt unnd ansehens machen.‹ Bald ward nach dem alten ritter geschicket, deßgleich nach Wilbaldo.

Als sie nun beyd zugegen stunden, fieng der hochmeister erstlich an zu erzalen, was getreüwen dienstes ihm von Gottlieb widerfaren weren, klagt daneben seinen alter, das im nit wol müglich sein mocht sein dienst lenger zu verwalten; dann so er also stumpff davon käm, würd es dem gantzen hoff zu Preüssen hoch nachteilig sein; so aber gott der almechtig die sach wider dahin het kummen lassen, das Wilbaldus, der verloren son, wider funden und zu land kummen wer, deßgleich vil angst und noth, müh unnd arbeit erlitten, wer er der hoffhung, er solt seine kindtschuh zertretten und zerbrochen haben und jetzund in seines vatters fußtrit stohn; doch solt Gottlieb in allen dingen nicht minder dann vor geachtet sein, darzu sein besoldung vor als nach behalten, und wer auch das sein gröst begeren, das Wilbaldus sunder seines vatters rhat unnd wissen nicht vornemmen solt, sunder zu allen zeiten seines rahts pflegen, damit er den brauch des gantzen hoffs von tag zu tag underricht würd.

Do semlich der gut frumb alt ritter vernam, von grossen freüden gieng im sein hertz über, und dancket seinem herren auff das zierlichest, so er immer mocht, befalh im darnach seinen son an seiner statt mit tröstlicher zusagung, im in allen seinen geschefften berahtlich zu sein, damit an allen hoffradt nichts versaumet wird. Also ward der Wilbaldus, welcher vormals all armut, arbeit, hunger und durst erlitten hat; obrister hoffmeister am hoff zu Preüssen. Fridbert unnd Felix wünschten im vil glück zu seinem neüwen ehrlichen ampt. Wilbaldus gedocht auch gantz treüwlich seines dieners, batt den hochmeister, er wolt in seiner ersten bitt geweren und seinen diener zu eim forstmeister machen an seiner statt. Das geschach nach seinem begeren.

Als nun dis alles beschlossen unnd vollend was, fieng der hochmeister weiter an zu reden: ›Wilbalde,‹ sagt er, ›damit unnd du spüren magst, das ich dein wolfart von hertzen meyn, so solt du wissen, es ist vorhanden ein züchtige, schöne und reiche witfraw, von edlen stammen geboren. Umb die will ich dir lassen reden, wo dir anderst die sach anmütig sein will. Damit du aber wissest, wer sie ist, will [ich] dir iren nammen zu verston geben. Sie heyßt mit irem nammen Marina und hat zuvor einen richen kauffman gehabt, welcher nit gar ein jar bey iren gelebt hat; sie ist gantz einig und groß reichtumbs gewaltig.‹

Sobald Gottlieb und Wilbaldus die wittfrauw horten nennen, hand sie die fast wol erkennet und von stund an dem hochmeister die sach gantz übergeben, darin nach seinem gefallen zu handlen. Sobald hat der hochmeister Fridberten als seinen geheimisten cantzler und Felixen seinen secretarien mit freüntlichsten befelch und werbung an die frauwen geschicket, die dann zuvor gern Wilbaldus werbung gethon hetten, damit sein wolfart grünet unnd wuchs.

 

27.

 

Wie der heyrot beschlossen ward, unnd wie sich die wittfrauw so lang mit listen erweret, ihr aber doch gar nit ernst was.

Die beiden guten jungen herren fügten sich zu der schonen witfrauwen; sie funden sie in irem laden irer kauffmanschafft außwarten. Fridbert ging heinin, thet ir sein reverentz, deßgleich auch Felix. Die frauw stund auff, gieng gar züchtiglich den beyden jungen herren entgegen, empfieng sie mit züchtigen geberden; dann sie kandt sie beide wol, wußt aber nit, was geschefftes sie bey ir wolten außrichten.

Fridbert sagt: ›Edle ersame tugenthaffte fraw, wir beyde unsers allergnädigsten herren diener haben auß seiner hochheit befelch ein werbung an euch zu bringen, bitten euch demutig, wöllend uns beyd lassen gute botten sein und tugentlichen verhören.‹ Die frauw von disen worten etwas schrecken empfieng, gantz schamrot vor beiden herren ston thet. Derhalb ir schein noch mer erschein; dann sich ihre wengling mit roter farb gar artlich vermischten, wie dann semlichs die natur mit sunderem fleyß an ihr gewürcket hat. Sie sprach mit züchtigen worten: ›Erenwirdigen herren, wo semlichs ein ehrliche und zimliche werbung ist, will ich sie von meinem allergnädigsten herren gern vernemmen. Wa es aber meiner ehren einigen mackel bringen solt, bitt ich durch gott, wölt mich semlicher werbung erlassen.‹

Fridbert gütlich anfieng zu lachen unnd sagt: ›Edle züchtige frauw, das sey ferr von uns, das wir euch oder andren edlen züchtigen frauwen ein werbung fürbringen, so nit ehrlichen und recht wer.‹ Die fraw sprach: ›Ein sollich vertrauwen hab ich entlichen zu euch.‹ Semlichs geredt fürt sie die beyde herren in einen schönen sal, so gleich neben dem laden was, der was mit köstlicher und schöner tappitzerey behencket. Sie befalh irem diener, das er ein trunck bringen solt, saß darnach zu den herrn nider, die werbung von inen zu vernemmen.

Fridbert von erst an erzalt die langen getrewen dienst, so Gottlieb, der alt ritter, an des hochmeisters hoff so fleißig volbracht het, also das der hochmeister sein alter und schwacheit angesehen und sein son an sein statt gesetzt, das derselbig hinfürbaß hoffmeister sein solt, den er dann anstatt seines vatters alzeit in gnaden erkennen wolt. Nun wer nit on, Wilbaldus het sich in seiner jugent gar übel gehalten, het aber auch darob die allerschwerest buß empfangen. Erzalt ihr darbey den anfang, mittel und end, wie er erstlich von seinem vatter gelauffen, wes er sich im ellend het genietet, auch wie sie ihn in der statt Vladißlavia funden, was sie für kurtzweil daselbs und auff dem weg gehabt hetten, item wie fast er sich gegen seinem vatter gedemütiget, nachmals der obrister forstmeyster in dem gantzen land Preüssen worden unnd sich drey gantz jar an solchem dienst so ehrlich und wol gehalten, das in der hochmeister zu einem obristen hoffmeister des gantzen hoffs zu Preüssen gemacht het. Von desselben edlen Wilbaldi wegen ließ ir herr an sie werben, bett sie auch, im sein erste bit, dieweil die mit ehren wol geschehen möcht, nit zu versagen; das wolt er sie zu aller zeiten in höchsten gnaden erkennen.

Die güt fraw, so jetzund auff vier jar in wittwenstand gewesen unnd noch wol eines ehrlichen mans wert was, gieng ir auch nit gar nach irem sinn; dann sie hat niemans, so zu iren sachen lugen wolt, was ir auch nit möglich als zu versorgen.

Wie dann die guten lieben frewlin gemeinlich sagen: ›Ach gott, mir schawt niemans zu dem meinen. Ja, wer das nit, ich wolt mein lebtag wittfrauw bliben.‹ Das gerot zum offtermal, zu zeiten aber widersinns. Dann manche gute liebe witfraw, wann man ir von einem gestanden man sagt, der vormals in der ehe gewesen, geben sie zu antwort: ›Ach got, er ist alt, so bin ich nit jung. Wer wolt uns dann beide müßig gon erziehen! Ich muß ein haben, der arbeiten und wefern mach und mir und meinen kinden das best thut. Sunst nodt mir nach keinem.‹ Alsdann nimpt sie ein feinen jungen fratzen, des muter sie joren halben wol sein möcht. Derselbig gibt ir gute süsse wort, als werens mit zucker überzogen. Das wert so lang, bis er als irs guts bericht empfangen, was sie von kleinoten, barschafft und anders mer hab. Bald sie ims endeckt hatt, werden auß den hönigsüßen worten versaltzne unnd allerbitterste entzian. Er focht an schlemmen, spielen und brassen; redt sie ihm drin, sie muß geschlagen sein; er spricht: ›Ich heiß Hans im hauß, do hindurch muß oder brechen.‹ Wolan genug darvon! Wir kummen wider uff die materi.

Die gut witfraw oben gemelt, Marina genant, het sich gern lang geweret; do was kein ernst dobei; dann sie hat Wilbaldum zum offternmal gesehen, der was ein schöner junger gerader kerle. Sie dancket zu allerfordrist dem hochmeister, demnach den beiden guten herren ir erlichen werbung, demnoch sagt sie: ›Erwerdigen lieben herren, ich will eüch mein hertz und gemüt in einer summa entdecken. Dieweil min allergnedigster herr disem jungen herren sein gantzen hoff vertreüwet, wie kan ich mich dann seiner ehrlichen werbung widersetzen! Hatt Wilbaldus sein jungen tag in mutwillen verzert, ist im wol zu verzeihen, dieweil er davon gestanden. Ist vil weger, dann solt er jetzund erst das gut verlassen und das böß an die handt nemmen. Darumb gebt meinem gnedigsten herren vollen gewalt, in meinem nammen zu handlen nach seinem gefallen! Ich wil mich in seiner gnaden schutz unnd schirm gar ergeben haben.‹

Von disen worten wurden beide jungen herren größlichen erfreüwet. Sie bedanckten sich zum höchsten gegen der frawen, namen freuntlich urlaub von ir, giengen den nechsten wider gen hoff, funden iren herren sampt Gottlieben unnd seinem son noch beynander. Denen sagten sie, was ir werbung geschafft, darvon sie zu allen teilen große freüd empfiengen. Zuhand schuff der hoch teütschmeister, das auff den nechstkunfftigen tag hantschlag unnd kirchgang geschehen solt. Söllichs ließ er der frawen auch verkünden, deß sie dann gar wol zufriden was. Also ward alle ding, so zu einem so schnellen hochzeit von nöten was, gantz rühlich versehen.

 

28.

 

Wie Marina auff einem hangenden wagen gen hoff faret, und sie der hochmeister selb zusamengab.

Den andren tag des morgens frü verordnet der hochmeister, das sein fürnemstes hoffgesind zu hoff erschinen solt sampt ihren gemaheln. Die jung edel Marina ward von einer ehrlichen geselschafft auff einem wagen gen hoff gefieret, aldo von dem hochmeister dem Wilbaldo selb vermehelt. Demnach als auch der kirchgang geschehen was, blies man gar fürstlich zu hoff. Da hort man ein gethon von heerbaucken, busunnen und trommeten, davon die gantz statt erfüllet ward; aber wenig volck mocht wissen, was semlich freüd bedeutet. Darumb dann eins zu dem andren lieff, die ding zu erfaren. Also kam die mär bald auß; das ein redet guts, das ander böß darzu; dann niemant lebt, er hat feind und frind.

Der imbyß ward mit grosser kostlicheit volbracht, nach dem ein schoner tantz angefangen von den züchtigen frawen. Als aber die dantzens müdt wurden, das doch selten geschicht, sind sie in ein schönen garten spatzieren gangen. Die jungen herren, so zu hoff waren, fingend an allerhand kurtzweil zu triben, einen schimpff unnd kurtzweil über den andren. Do spylt man das ballenspyl, dort stieß man den stein, an einem andren ort sach man gar ritterlichen fechten, ringen und springen. Die edlen jungen züchtigen frawen sangen ein reyen, aldo hört man manche süsse stimm ertonen. In dem garten stund ein schöner palast, in welchem vil schöner tisch gar reülich bedecket und mit kostlichem confect unnd lattwergen besetzet. In dem palast hort man die gantz musick; dann die cantores je eins umb das ander gon liessen, jetz mit instrumenten, darnach mit gesang.

Marina die braut ward von dem hochmeister in den reichen palast gefürt. Sie sah an der wand ein schönes schochbret bret hangen: seine feldungen waren von edlen steinen außquartiert; das weiß solt sein, waren schöne durchsichtige geballierte cristallen, und was von schwartzen fierungen sein solt, das waren gar schone brune ammatisten. Die stein hiengen darbey in eim schönen ledlin, die waren mit grosser kunst unnd arbeit gemachet unnd von silber unnd gold underscheiden. Sobald Marina das spyl ersach, von grossen freüden erstarret sie daran. Deß nam der hochmeister war, fragt sie, ob ir das spyl kundtbar wer. Sie antwurt zuchtiglich: ›Allergnedigster herr, sovil einer armen frawen möglich ist zu begreiffen.‹ Zuhand nam er das bret und spyl von der wand, begert ein spyl mit ir zu ziehen, deß sie im mit züchten verwilliget.

Der hochmeister was in dem schochspyl so gefiert, das er sich den geschicktisten, so in gantzem Preüssen was, in gemeltem spyl schriben thet; semlich die holtselig und edel Marina gut wissen trug. Sie fiengen das spyl mit freüden an. Do ward kunstlich gezogen, die fraw was deß spyls gar sittig. Das nam der herr war und sagt: ›Marina, ich verstand an eüwerem ziehen, das ihr meiner stein unnd spyls verschonet; daran thut ir mir ein kleinen gefallen. Ich gebüt euch, eüwer kunst, so besser ir kennend, zu brauchen. Dann es stallt gar übel, wann ein ritter eines fursten auff dem kampff-, renn- oder fechtplatz verschonet; noch minder ist zu loben, so ein fraw eines fursten ob dem spyl verschonet.‹

Von disen worten ward Marina gar behertzt und gedacht in ir selb: ›Ich wolt, es stünd ein gute summa gelts darauff zu verlieren; wer dann am meisten kunst braucht, der solt sein gniessen.‹ Also fiengen sie das spyl erst recht an zu ziehen. Der herr zoch sein spyl auff das reübisch auß. Solches mercket die fraw, behielt ire stein in Ordnung, biß sie zeit bedaucht. Der herr raubt ir ein fenden. Das gibt sie gutwillig nach, raubt im gleich darauff ein roch mit einem ritter und macht gleich den selben zug dem herren seinen künig schoch und matt, des er sich gar nit zu ihr des spils versehen hat. Er sagt: ›Frauw, ihr habt mir ein künstlich schoch gebotten. Wolan, es muß diß speil etwas zu gewin ston, damit ihr eüwer kunst nit umbsunst außstreüwt.‹ Also satzten sie ein summa gold zu gewin. Die frauw brauchet allen fleyß, damit sie im obligen möcht, als dann auch geschah. Dann eh der herr sein stein halb zu feld brocht, ward er von ir schoch und matt.

Er bessert das gold mit einer grossen summa, begert das dritt spyl mit der frauwen zu ziehen. Des was sie willig. Als sie aber das auch gewan, do sagt der fürst: ›Fürwar, frauw, dis spils seind ihr ein rechte meisterin. Darumb gebürt eüch diß bret und stein baß dann mir. Nempt das gentzlich hin in eüwern gewalt! Ich muß bekennen, wiewol mir in langer zeit niemant obgelegen ist, so bin ich doch ein schlechter schuler gegen euch.‹

Die fraw die riche schenckung zu grossem danck annam. In dem kam die zeit des nachtmals; das ward in dem schönen garten und palast volbrocht in grossem freuden und wolust. Als aber das ein end nam und die duncklen wolcken jetzund auß dem mör steigen, hat sich jederman zu rhu unnd schlaff geschicket, urlub von dem hochmeister genummen, heim zu hauß gangen, die nacht mit freüden und süssem schlaff vertriben.

 

29.

 

Wie der alt ritter Gottlieb von diser welt schied, und was er seinem son für gute leren vor seinem end geben hab.

Die hochzeit und fäst weret etlich tag, davon nit not ist zu schreiben. Wilbaldus und sein liebste gemahel lebten in grossen freüden fridlich und freüntlich mit einander; dann was ein jedes begert, das wolt das ander. Sein vatter Gottlieb ward von in in grossen züchten und ehren gehalten; so hat in sein sonsweib Marina über die massen lieb und wert. Das wert so lang, biß Marina eines schönen jungen sons genaß, davon der alt vatter groß freüd empfieng.

Aber daß unstet glückrad, welches seinen ungewissen lauff nicht verlaßt, mocht dem guten alten man solche freüd nicht lang vergunnen. Dann eh das kind eines jars alt was worden, legt sich der gut frum alt ritter nider zu beth und ward fast kranck unnd seer abnemmen. Davon sein son unnd sonsweib grossen kummer unnd hertzleid empfiengen; sodann auch der hochmeister unnd alles hoffgeseind seines niderkummens sich hart klagten. Ward davon Wilbaldo sein leyd und kummernüß größlich gemeret, wann er bedocht, wie lieb unnd wert sein vatter von menigklich, jung und alten, armen und reichen, gehalten gewesen was; ursach, das er in seinem ampt den armen mann nie beschwert hat, sunder mit gantzem ernst ein solchs verhüten thet. Darumb er von reich und armen hart beklagt ward. – Er underwiß und ermanet auch alweg seinen son, er solt sich vor tyranny und hoffart wol verhüten, dieweil hoffart unnd tyranny iren rechten und gewissen ursprung von dem vermaledeyeten teüffel hetten. Er befalh im auch, sein lieben gemahel schon und ehrlich zu halten, dann sie in in groß reichtumb und ehr gesetzt het. Er bat in auch ernstlich, so [gott] im die frucht, so er im geben hat, leben ließ, solt er sie in der forcht gottes aufferziehen, damit die kinder in tugenden auffwuchsen, solt sie auch mit gantzem ernst von böser gesellschafft abziehen, damit sie nit von inen verfürt vatter und muter verliessen, wie dann er auch gethon hatt; dann durch sein ungehorsam hett er vatter unnd muter in jamer, angst unnd noth gesetzt, auch sein liebste muter umb ir läben brocht. Sollichs alles zu vermiden, solt er seine kinder in der forcht aufferziehen, gut exempel vortragen, sie in der jugent anheben biegen, den zaum nicht zu bald auff den halß legen, so lang biß sie zu verstand kämen und zeit [zu] verhyraten were; so wurd ihm und ihnen von gott glück und gnad vilfaltig verluhen werden hie zeitlich und dort ewig.

Als nun der gut frumm alt ritter meynet, seines belibens wer nit mehr, schicket er sich, wie einem jeden frummen christenmenschen zimpt, schickt nach Fridberten dem cantzler und nach Felixen, befalhe in seinen son, auch sein liebste sonsfraw und kinder, batt sie auch, das sie sich in iren diensten nit minder früntlich gegen jedermann erzeigen solten, dann wie sie bißher geton hetten; dann gott würd des armen zwancksal, so im wider recht gescheh, nimmermehr ungerochen lassen; darumb solten sie das kurtz läben in diser welt bedencken, welchs gegen dem ewigen läben nit eins augenblickleins lang ist zu schetzen. Er befalh in auch, sie solten ihm seinen liebsten herren auffs freüntlichest gesegnen. Und als er nun sein sachen allsammen auff das fridlichest hat außgericht, ist er gantz lieblich auß disem jamertal verscheiden, wie man dann gemeinlich spricht: Welcher wol läbt, der stürbt auch wol.

Also ward ein groß und jämerliches klagen umb disen theüren und frummen ritter. Er ward auch gantz wirdigklich und ehrlich, von allem volck zu Boßna zu grab getragen und jämerlich geklaget, insonders aber von seinem herren, dem hochmeister, welcher dann nit lenger dann ein jar nach im lebet.

Wilbaldus aber belib an dem hoff bey andren hochmeistern. Er ward ein fast fürnemmer werder mann in gantzen Preüssen. Sein haußfrauw gebar im vil schöner und lieber kinder, knaben unnd töchterlin. Die alle worden gar schon und ehrlich nach der leer seines vatters; sie liessen keines under ihn allen die zeit müßig vertriben, sunder must ein jedes, nach dem und es von gott begnadet was, arbeiten leren. Die töchteren leret ir muter erstlichen spinnen, demnach neben, wircken, sticken, sticken und weben; dann sie wol kondt ermessen, das müßiggang nichts guts geberen thut. Dann als künig David müßig auff seines palastes zinnen spatzieret unnd ersahe Bersabeam müßig in wolustigen wasser baden, was kam anders darauß, dann sie beid im ehbruch versuncken und ein grosser mort dadurch gestifftet ward? Die Dina, als sie müßig spazieret, die töchtern der Sichemiten besehen wolt, ward von Sichem, des Hemors son, übergeweltiget und irer junckfrawschafft beraubet, darauß nachvolgens ein seer große mannschlacht ervolget hatt. Diß alles kondt die fürsichtig und edel Marina wol ermessen; darumb sie dann ire lieben kinder und tochteren zu subtiler kunst unnd weiblicher arbeit aufferziehen thet. Sie ließ auch auff der harpffen, clavicordium und andren junckfrewlichen sinfonyen gar kunstlich underrichten, damit sie auch beyweilen ire müden und schläferigen geister erquicken möchten.

Nit weniger beflyß sich auch Wilbaldus gegen seinen sünen; sobald sie immer zu verstand kamen, schicket er sie zu schulen. Wann sie dann nach seinem beduncken erwachsen waren, welcher dann lust und liebe hatt zu studieren, den ließ er bey der schulen bliben. Do er aber erkennen kondt, das sollichs umbsunst was, nam er sye, nachdem sie wol lesen und schriben konden, harauß, lernt sie ritterspyl triben, desgleichen jagen und beytsen und als ander weydwerck, ließ in auch kein ander geselschafft zu dann kinder, so seinen gleichformig in tugent aufferzogen waren.

Fridbert und Felix lebten gar ehrlich unnd wol mit iren weibern unnd kindern. Sie hielten sicli auch die zeit, diewil sie umb einander lebten, gar brüderlich und freüntlich mit Wilbaldo. So hatten auch ire kinder grosse freuntschafft zusammen, als wann sie blutverwante freünd mitnander weren gewesen.

Als nun Wilbaldus lange zeit mit seiner liebsten gemahel Marina hauß gehalten und freuntlich gelebt, seind sie zuletst seliglichen gestorben, iren kinden groß hab und gut verlassen. Also auch die zwen redlichen und gelerten mann Fridbert und Felix nach langem läben verscheiden seind. Gott der almechtig verlüh allen gleübigen die ewig freüd unnd seligkeit, in disem zergencklichen läben frid und einigkeit und am letsten ein seliges end, nach disem läben das ewig läben! Amen.

 

Beschluß.

 

Jetzund hand ihr, lieber günstiger weyser herr Antoni, das, so ir langest an mich begert. Grott wolt, mein verstand, welcher fürwar klein ist, het sich in dem und andren euch zugefallen werter erstrecken mögen! Es ist aber diß mein büchlein allein euch und denjenigen gemachet, so mein wolmeynung verston und zu gut anemmen; den andren aber, so nit erkennen wöllend, warumb oder was ursach dis büchlein an tag geben, verachten und vernichten das, denselbigen sol diß büchlein nicht gemacht sein. Gleich als wann einer über landt ziecht und kumpt an einen guten und wolgebanten pfadt, veracht denselbigen und zücht darfür oder gaht ein ruhen und bößen karrichweg, demselben ist der gut weg auch nit gemacht, wiewol er den vor im gesehen hat. Dann gewissz bin ich, das dis mein ringes büchlein, wiewol das niemant zu nachteil, schand oder schaden reychen wirt, es doch von etlichen ungetadlet nicht mögen hingon.

Wenig gedencken, so man das etwann in teütschen schulen braucht und die jungen darauß lesen leren, das sie dannocht bey etlichen beyspilen ein schrecken empfahen und sich dester mehr in zucht und forcht irer schulmeister geben werden. Dann so ein guthertziger knab lesen würt, was disem Wilbaldo auß seinem unfleyß und ungehorsam für armut, trübsal zuhanden gangen, nimpt auch darin ab, wohin der bübisch Lottarius zuletst seinen gesellen Wilbaldum gefürt, ja zuletst, als er nichts mehr hat, gar von im verjagt und verstoßen und aber er, der lottersbub, nach vilfeltiger seiner bößen stück an lichten galgen erhenckt worden; item er bedenckt noch ferner, was grossen ehren, glücks unnd selden den zweyen bauwrensönen, als dem Fridbert unnd Felixen, von fleißigen studieren und gehorsame irer herren und schulmeister widerfaren ist, so müst es freilich ein verrucht hertz da sein, wann es nit so bald dem guten und mer dann dem bößen volget. Darumb ich mich gar nicht irren lassen will. Ein yeder urteil nach seinem gefallen; dann wort schlagen weder wunden noch bülen. Sagt schon einer, wo ich die geschicht erfaren hab, würt er mich on antwurt nit finden. Dann ich würt sagen: Bey unser jugendt sihe ich noch täglich derglichen. So findt man auch noch vil der ältern, so ir kinder zucht und straff nit sehen noch hören wöllen, sehen sie schon den hencker all tag solch galgenvögel zum thor hinaußfüren. Gott geb gnad, das sich die juget besser und in der forcht auffwachs!

Hiemit, günstiger herr, befilch ich euch unnd eüwer weib und kinden in den schirm des almechtigen.

